text:
བོད་ཀྱི་སྨན་རྩིས་མཁས་པ་བྱམས་པ་འཕྲིན་ལས་ཁོང་ནི་བོད་རབ་བྱུང་བཅུ་དྲུག་པའི་ས་འབྲུག་༼སྤྱི་ལོ་༡༩༢༨༽ལོའི་བོད་ཟླ་བཅུ་གཅིག་པའི་སྟག་གི་ཟླ་བའི་ནང་གངས་ལྗོངས་ས་ཡི་ཐིག་ལེའི་ལྷ་ལྡན་སྨན་ལྗོངས་ཀྱི་གྲགས་ཅན་རྒྱལ་རྩེའི་ཚོང་ཁང་ཞེས་པར་ཡབ་དཀོན་མཆོག་འོད་ཟེར་དང་ཡུམ་སྐལ་བཟང་མཚོ་མོ་གཉིས་ཀྱི་སྲས་སུ་སྐུ་འཁྲུངས། ཁོང་འཁྲུངས་ཁྱིམ་དེའི་སྨན་པ་མི་རབས་གསུམ་པ་ཡིན། དགུང་ལོ་དྲུག་ལ་ཕེབས་དུས་ཡབ་ཀྱི་དྲུང་ནས་འབྲི་ཀློག་སྦྱངས་པ་མྱུར་དུ་བྱང་ཆུབ་པར་མཁྱེན། དགུང་ལོ་བདུན་པར་ལྷ་སར་སྐད་གྲགས་ཡོད་པའི་སྒེར་བཙུགས་སྐྱིད་རས་སློབ་གྲྭ་ཞེས་པར་ཕེབས་ནས་ལོ་དྲུག་རིང་བོད་ཡིག་འབྲི་ཀློག་དག་གསུམ་བསླབ་སྦྱངས་ཀྱིས་སྦྱང་འབྲས་ཕུལ་དུ་བྱུང་བ་ཐོབ། དགུང་ལོ་བཅུ་གསུམ་ལ་ཡབ་དགོངས་པ་རྫོགས་པ་དང༌། ཡུམ་གྱིས་ཡབ་མེས་འཚོ་བྱེད་དམ་པའི་རྒྱུད་པ་ཟིན་ངེས་ཀྱི་མཁས་དབང་ཞིག་ཏུ་བསྐྱེད་བསྲིངས་གནང་རྒྱུའི་ཐུགས་ཐག་བཅད་དེ་སྨན་རྩིས་ཁང་མཁས་དབང་མཁྱེན་རབ་ནོར་བུ་མཆོག་ལ་རེ་ཞུ་གནང་བ་དང༌། མཁས་དབང་མཁྱེན་རབ་ནོར་བུས་ཀྱང་འདི་པའི་༼བྱམས་པ་འཕྲིན་ལས༽ཡབ་མེས་གཉིས་ཀ་བླ་སློབ་དམ་གཙང་ཆོས་ཀྱི་འབྲེལ་བ་ཆེ་བར་མ་ཟད། རང་གི་བླ་མ་བཀའ་དྲིན་གསུམ་ལྡན་རྡོ་རྗེ་རྒྱལ་མཚན་ཀྱི་སྐུའི་སྐྱེ་བར་ཐུགས་ངེས་ཀྱིས་ཞལ་བཞེས་ཏེ། བྱམས་པ་འཕྲིན་ལས་མཆོག་ལ་དམིགས་བསལ་གྱི་ཐུགས་བརྩེ་ཆེན་པོས་རྗེས་སུ་བཟུང༌། ཁོང་སྐུ་ན་ཆུང་ངུའི་དུས་ནས་དད་བརྩོན་ཤེས་རབ་ཤིན་ཏུ་ཆེ་ཞིང་གང་ཞིག་བསླབ་སྦྱངས་མཛད་ཀྱང་ཚེགས་མེད་དུ་མཁྱེན་པའི་བློ་གྲོས་ལྡན། ལོ་དགུའི་རིང་སྨན་དང་རྩིས་གཙོར་འགྱུར་གྱི་རིག་གནས་མང་པོ་ལ་དཀའ་སྤྱད་འབད་བརྩོན་གྱིས་ཐོས་བསམ་གནང་བར་བརྟེན། དགུང་ལོ་བཅོ་བརྒྱད་སྐབས་སྨན་རྩིས་སྦྱང་འབྲས་གཟེངས་སུ་ཐོན་པ་ཐོབ། སླར་ཡང་མུ་མཐུད་མཁས་དབང་མཁྱེན་རབ་ནོར་བུ་མཆོག་དང༌། མཁས་དབང་མཁྱེན་རབ་འོད་གསལ། མཁས་མཆོག་ཟླ་བ་བཟང་པོ་སོགས་ཀྱི་ཞབས་ལ་ཡུན་རིང་གཏུགས་ནས་སྨན་རྩིས་རིག་གནས་སྤྱི་དང༌།བྱེ་བྲག་སུམ་རྟགས་དང༌། སྙན་ངག་སོགས་དང༌། ད་དུང་ལེགས་བཤད་ཀླུ་སྒྲུབ་དགོངས་རྒྱན། སྙིང་ཐིག་གི་སྐོར་མྱུར་ལམ་འཁོ་བའི་གདམས་པ་དང་བཅས་ཟབ་ཆོས་དུ་མ་གསན་པས། སྨན་རྩིས་གཉིས་ཀྱིས་གཙོས་པའི་གཞུང་ཁྲིད་མན་ངག་ལག་ལེན་ཀུན་ལ་དབང་འབྱོར་བ་མཁས་པའི་གོ་འཕང་བརྙེས། ད་དུང་མཁས་དབང་མཁྱེན་རབ་ནོར་བུ་མཆོག་གིས་སློབ་མའི་སློབ་སྦྱོང་ལ་སྐུལ་ལྕག་ཡོང་ཆེད་སྦྱང་འབྲས་རྩེར་སོན་པའི་སློབ་མ་ཁག་གཅིག་ལ་སྨན་རྩིས་གཉིས་ལྡན་མཚོན་པའི་ཞྭ་མོ་ཞིག་གསར་བཟོ་གནང༌། ཞྭ་མོ་དེའི་མདུན་ལ་སྨན་མཚོན་པའི་ཨ་རུ་རྣམ་རྒྱལ་དང༌། རྒྱབ་ལ་རྩིས་མཚོན་པའི་པད་མའི་སྟེང་དུ་རལ་གྲི་བཀོད་པའི་ཞྭ་མོ་གོས་ཆེན་ལས་གྲུབ་པ་ཞིག་འཆར་འགོད་གནང་བ་དེ་སྐབས་དེ་དུས་སྦྱང་འབྲས་རྩེར་སོན་པའི་སྨན་རྩིས་གཉིས་ལྡན་གྱི་སློབ་མར་གཡོགས་པའི་སྲོལ་བཟང་གཏོད། ད་ལྟ་བཞུགས་པའི་འཚོ་བྱེད་ནང་ཞྭ་མོ་འདི་གྱོན་མྱོང་མཁན་མཁས་དབང་བྱམས་པ་འཕྲིན་ལས་ཡོན་ཀྲང་གཅིག་བུ་ཡིན། ཀྲུང་གོ་ཚན་རིག་མཐུན་ཚོགས་ཀྱི་ཀྲུའུ་ཞི་དང་མཚན་འཛིན་ཀྲུའུ་ཞི། བོད་ལྗོངས་འཕྲོད་བསྟེན་ཐིང་གི་ཐིང་ཀྲང་སྐུ་གཞོན། ཀྲུང་གོ་ཀྲུང་དབྱིའི་མཁས་ཅན་ཨུ་ཡོན་ལྷན་ཁང་གི་ཨུ་ཡོན། ཤང་ཀང་རྒྱལ་སྤྱིའི་ཀྲུང་དབྱིའི་ཉམས་མྱོང་སྤེལ་རེས་ཨུ་ཡོན་ལྷན་ཁང་གི་མཚན་འཛིན་ཀྲུའུ་ཞི། མི་རིགས་གསོ་རིག་སློབ་ཚོགས་ཀྱི་མཚན་འཛིན་ཚོགས་གཙོ། སྐབས་དྲུག་པ་དང་བདུན་པའི་རྒྱལ་ཡོངས་མི་དམངས་འཐུས་ཚོགས་ཀྱི་འཐུས་མི། སྐབས་བརྒྱད་པའི་རྒྱལ་ཡོངས་སྲིད་གྲོས་ཀྱི་ཨུ་ཡོན། ཀྲུང་གོ་ཚན་རིག་ཀུན་འདུས་ཆེན་མོ་ལས་བོད་ཀྱི་གསོ་བ་རིག་པའི་རྩོམ་སྒྲིག་ཨུ་ཡོན། ཀྲུང་གོའི་གསོ་རིག་ཀུན་འདུས་ལས་བོད་ཀྱི་གསོ་བ་རིག་པའི་རྩོམ་སྒྲིག་པ་སྐུ་གཞོན། ཀྲུང་གོའི་གསོ་རིག་གི་ལོ་རིམ་མེ་ལོང་ལས་བོད་ལུགས་གསོ་རིག་སྐོར་གྱི་རྩོམ་ཞུས་ཨུ་ཡོན། བོད་ལྗོངས་རྩིས་རིག་ཀུན་འདུས་ཆེན་མོའི་གརྩོ་སྒྲིག་པ། བོད་ལྗོངས་གནམ་རིག་སྐར་རྩིས་རིག་གཞུང་ཚོགས་པའི་ཚོགས་གཙོ། ཀྲུང་ཧྭ་གསོ་རིག་སློབ་ཚོགས་ཀྲུང་བོད་གསོ་རིག་སློབ་ཚོགས་ཀྱི་དབུ་འཛིན། ཀྲུང་གོའི་མཐོ་རིམ་བོད་སྨན་ཞིབ་འཇུག་འཛིན་གྲྭའི་ཀྲུའུ་རིན་སོགས་ཀྱི་ཐུགས་འགན་བཞེས་ཡོད་ལ། ད་དུང་དུས་དེའི་ཡས་མས་སུ་སྨན་པ་འབུམ་རམས་པ་དང༌།རྒྱལ་ཁབ་མི་དོན་པུའུ་ནས་དམིགས་བསལ་ལེགས་སྐྱེས་འབུལ་མཁན་གྱི་དར་གཞོན་མི་སྣ་ཞེས་པའི་གཟེངས་བསྟོད་དང༌། རྒྱལ་ཁབ་རིམ་པའི་མཁས་དབང་༼བོད་ལྗོངས་བོད་སྨན་ཁོངས་སུ་མཁས་དབང་བྱམས་པ་འཕྲིན་ལས་གཅིག་བུ་མ་གཏོགས་མེད་དོ༽ རྒྱལ་ཡོངས་ཕུལ་བྱུང་གི་ཡོན་ཀྲང༌། རྒྱལ་ཡོངས་མི་རིགས་མཐུན་སྒྲིལ་གྱི་མི་སྒེར་གྱི་སྔོན་ཐོན་པ། བོད་ལྗོངས་མི་བཅུའི་གསར་འགྱུར་མི་སྣ་སོགས་ཀྱི་མཚན་སྙན་ཐོབ་ཡོད།
བོད་ཀྱི་སྨན་རྩིས་མཁས་པ་བྱམས་པ་འཕྲིན་ལས།
མཁས་དབང་བྱམས་པ་ཡོན་ཀྲང་མཆོག་ནས་མི་ལོ་བཞི་བཅུ་ལྷག་ཙམ་རིང་ཉིན་མཚན་དབྱེར་མེད་ཀྱི་སྒོ་ནས་གཞན་ཕན་གྱི་འཕྲིན་ལས་སྐྱོང་བཞིན་བཞུགས་པ་གསང་གསུམ་ཉེར་འཚེའི་ཕྱོགས་ལས་རྣམ་པར་རྒྱལ་ཏེ་གངས་ཅན་སྨན་རྩིས་རིག་གནས་ཀྱི་བྱ་གཞག་འཛིན་སྐྱོང་སྤེལ་གསུམ་གནང་བའི་དཔལ་མགོན་དུ་འཚོ་བཞེས་ཐོག་ཁོང་གིས་དུས་བབས་གང་འདྲ་ཞིག་གི་འོག་ཏུའང་བརྩོན་པ་ཉལ་འགྲོའི་རྒྱུན་བཞིན་བསྟེན་ནས་བོད་ལུགས་གསོ་རིག་དང༌། སྨན་རྫས་རིག་པ། ལོ་རྒྱུས་རིག་པ།དེ་བཞིན་གནམ་རིག་སྐར་རྩིས་ཀྱི་རིག་པ་བཅས་པར་མཐིལ་ཕྱིན་པའི་ཞིབ་འཇུག་གནང་ནས་ལྗགས་རྩོམ་གནང་བའི་གྲས་སུ་གསུང་རྩོམ་པོད་བརྒྱད་དང༌། ཆེད་རྩོམ་བརྒྱད་ཅུ། སློབ་འཁྲིད་སློབ་དེབ་ཁག་བཅུ་གཅིག་གི་དམིགས་བསལ་ཁྱད་ཡོན་ནི་མཁས་དབང་མཁྱེན་རབ་ནོར་བུས་མཚོན་གྲགས་ཅན་བོད་སྨན་མཁས་དབང་དུ་མ་ལས་ཐོབ་པའི་མཐོང་ཐོས་དྲན་རེག་གི་མན་ངག་མཐའ་དག་དང༌། ཡང་སྒོས་སྐུ་དངོས་ཀྱི་ཐུགས་རྩལ་དང༌། འབད་བརྩོན། མཁྱེན་རབ་ཁོ་ན་ལས་འཁྲུངས་པ་ཤ་སྟག་ཡིན། གོང་གསལ་གྱི་ཆེད་རྩོམ་རྣམས་རྒྱལ་ཁབ་ཕྱི་ནང་གི་འབྲེལ་ཡོད་དུས་དེབ་ཁག་ཏུ་བཀོད་ཡོད་ལ། གསུང་རྩོམ་པོད་བརྒྱད་པོ་དེ་རྣམས་ཀྱང་པེ་ཅིན་དང༌། ཟི་ཁྲོན། བོད་ལྗོངས། ཀྲུང་གོའི་བོད་རིག་པའི་ཞིབ་འཇུག་ལྟེ་གནས་སོགས་ནས་དཔེ་བསྐྲུན་གནང་ཡོད། རྩོམ་དེབ་གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་འདི་ཉིད་དང༌། བྱམས་པ་འཕྲིན་ལས་ཀྱི་གསུང་རྩོམ་ཕྱོགས་བསྒྲིགས། སྡོང་འགྲེམས་ཀྱི་རྣམ་བཤད་འདོད་འབྱུང་ནོར་བུའི་མཛོད་སོགས་ལ་རྒྱལ་ཁབ་རིམ་པ་དང༌། པུའུ་རིམ་པ། ལྗོངས་རིམ་པ་སོགས་ཀྱི་གཟེངས་བསྟོད་དང་བྱ་དགའ་ཐེངས་མང་ཐོབ་མྱོང་ཡོད་ལ། འགྲོ་བ་ནད་པས་གཙོས་མང་ཚོགས་དང༌། རྒྱལ་ཁབ་ཕྱི་ནང་གི་གཟུར་གནས་མཁས་པ་ཚོས་ཚད་མཐོའི་གདེང་འཇོག་དང་བསྔགས་བརྗོད་འབུམ་ཕྲག་འབུལ་བའི་ཡུལ་དུ་གྱུར།
སྔོན་ཆད་བོད་ཀྱི་གསོ་རིག་འཕེལ་རྒྱས་སྐོར་ལ་ཡོངས་གྲགས་སུ་ལྷ་ཐོ་ཐོ་རི་གཉན་བཙན་སྐབས་སུ་བྱུང་བའི་སྨན་པ་དུང་གི་ཐོར་ཅོག་ཅན་ནས་གསོ་དཔྱད་བསྟན་པ་དབུ་བརྙེས་པའི་བཞེད་སྲོལ་ཡོད་པ་དེ་དག་ལ་མཁས་དབང་རིམ་བྱོན་རྣམས་ཀྱི་ཡིག་འཇོག་མཛད་པའི་ཁུངས་ལྡན་དཔྱད་གཞི་སྤྱི་དང༌། ཡང་སྒོས་ཡར་རྗེན་ཨུ་རྒྱན་གླིང་པས་ཡར་ལུང་ཤེལ་བྲག་གི་གཏེར་ནས་དྲངས་པའི་བློན་པོ་བཀའ་ཐང་དང་སྨན་རྫས་རིག་པ་མཁས་ཅན་དེའུ་དམར་དགེ་བཤེས་བསྟན་འཛིན་ཕུན་ཚོགས་ཀྱིས་མཛད་པའི་དུག་བཅོས་གཡུང་དྲུང་འཁྱིལ་བ། དེ་བཞིན་ཞང་ཞུང་བོན་གྱི་ལོ་རྒྱུས་བཅས་པར་གཟིགས་ཞིབ་མཛད་པ་མ་ཟད་ལྷག་པར་སྟོན་པ་གཤེན་རབ་ཀྱི་སྲས་བགྲེས་ཤོས་དཔྱད་བུ་ཁྲི་ཤེས་ཞེས་སྨན་དཔྱད་བསྟན་པའི་རྐང་འཛིན་དུ་གྱུར་པ་དེས་དུག་འཇོམས་དབང་རིལ་གྱི་ཕྱག་བཞེས་གནང་བ་སོགས་ལ་ལོ་རྒྱུས་དངོས་གཙོ་སྨྲ་བའི་སྒོ་ནས་དཔྱད་ཞིབ་མཛད་དེ་མཐར་རང་ཅག་བོད་ཀྱི་གསོ་རིག་འཕེལ་རྒྱས་ལ་ལོ་ངོ་ཉིས་སྟོང་ལྷག་ཙམ་གྱི་ལོ་རྒྱུས་ཡོད་པའི་སྐོར་ཀྲུང་གོའི་གསོ་རིག་ཀུན་འདུས་ལས་བོད་ཀྱི་གསོ་བ་རིག་པའི་ལོ་རྒྱུས་དཔེ་དེབ་ནང་ཞིབ་གསལ་བཀོད་པར་རྒྱལ་ཁབ་ཕྱི་ནང་གི་བོད་རིག་པར་ཞིབ་འཇུག་གནང་མཁན་གྱི་མཁས་པ་ཚོས་གདེང་འཇོག་དང་དགའ་བསུ་ཆེ?་པོ་ཐོབ་ཡོད། དེ་སྔོན་དཔལ་ལྡན་རྒྱུད་བཞི་རྒྱ་གར་ནས་དར་ཞེས་པའི་བཞེད་ཚུལ་འདི་དག་ཕྱོགས་ལྷུང་སུ་མ་གྱུར་བའི་སྒོ་ནས་རྒྱུད་འདི་ཉིད་ཀྱི་རྩོམ་པ་པོ་དུས་རབས་བརྒྱད་པའི་ནང་གི་གྲགས་ཅན་བོད་རིགས་སྨན་པ་གཡུ་ཐོག་སྙིང་མ་ཡོན་ཏན་མགོན་པོ་ཡིན་པ་ཁུངས་བཙན་བདེན་པའི་དཔང་པོས་ར་སྤྲོད་གནང་ཡོད། ཁོང་གི་ཕྱོགས་བསྒྲིགས་གནང་བའི་བོད་ལུགས་གསོ་རིག་རྒྱུད་བཞིའི་ནང་དོན་བྲིས་ཆ་ངོ་མཚར་མཐོང་བ་དོན་ལྡན་ཞེས་པ་བོད་རྒྱ་ཤན་སྦྱར་དང་བོད་དབྱིན་ཤན་སྦྱར་ནི་རྒྱལ་ཁབ་ཐོན་པའི་ཀྲུང་དབྱིའི་ལོ་རྒྱུས་ཐོག་གི་ཚོན་ཁྲ་ཅན་གྱི་བྲིས་ཆ་དང་པོ་དེ་རེད། དེར་བརྟེན་༼སྤྱི་ལོ་༡༩༨༦༽ལོར་ཀྲུང་གོའི་དཔེ་དེབ་བྱ་དགའ་ཞེས་པའི་གཟེངས་བསྟོད་དང༌། དེ་རྗེས་སྤྱི་ལོ་༡༩༨༩ལོར་བོད་རང་སྐྱོང་ལྗོངས་ཚན་རིག་ལག་རྩལ་འཕེལ་རྒྱས་ཀྱི་བྱ་དགའ་ཨང་དང་པོ། ཀྲུང་གོའི་དཔེ་དེབ་བེད་སྤྱོད་ལག་ཆའི་གསེར་གྱི་རྟགས་མའི་བྱ་དགའ་སོགས་ཐོབ་ཡོད། ལྷག་པར་དུ་བོད་ལུགས་གསོ་རིག་ཐོག་གི་སྐྱེས་ཆེན་རྣམས་གནས་དུས་ལོ་རབས་གང་དུ་བྱོན་པ་དང༌། འཕྲིན་ལས་སྤྱི་བྱེ་བྲག་རིག་གནས། དེ་ལ་ཐུན་མོང་མ་ཡིན་པའི་མཛད་རྗེས་བཞག་པ་རྣམས་ངོ་སྤྲོད་གནང་བ་དང་ཕྱོགས་མཚུངས་གནའ་གཞུང་རྩ་ཆེན་དང༌། སྨན་སྦྱོར་དང་ནད་ཐོག་གི་མན་ངག་ཟབ་ཁྱད་རྣམས་བཀོད་པ་གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་ཞེས་པའི་གསུང་རྩོམ་པོད་གཅིག་དང༌། དེ་བཞིན་བོད་ལུགས་གསོ་རིག་སློབ་འཁྲིད་བྱེད་པའི་ནང་མེད་དུ་མི་རུང་བའི་སྔར་སྲོལ་བཟང་བའི་སློབ་འཁྲིད་ཐབས་ལམ་གསོ་རིག་རྒྱུད་བཞིའི་སྡོང་འགྲེམས་འདོད་འབྱུང་ནོར་བུའི་མཛོད་ཅེས་པ་རྩོམ་འབྲི་གནང་བ་དེས་བོད་ལུགས་གསོ་རིག་གི་ལོ་རྒྱུས་ཐོག་སྟོང་ཆ་ཁ་སྐོང་ཙམ་མ་ཟད། ཕྱི་རབས་དང་ད་ལྟ་གཉིས་ཀར་སྐོམ་པ་ཆུ་སྦྱིན་ལྟ་བུའི་ཕན་འབྲས་བྱུང་ཡོད་པར་བརྟེན་སྤྱི་ལོ་༡༩༩༡ལོ་ལ་ཁག་སོ་སོར་༼ཀྲུང་གོའི་གསོ་རིག་ལོ་རྒྱུས་ཀྱི་རྩོམ་ཡིག་ལེགས་སྐྱེས་དཔེ་ཚོགས་འདེམས་ཐོན༽ཞེས་པའི་ནང་ཕུལ་བྱུང་དང་ཟངས་ཀྱི་རྟགས་མའི་བྱ་དགའ་ཐོབ་ཡོད། ད་དུང་རྒྱལ་ཁབ་༼བརྒྱད་ལྔ་ཚན་རིག་གྲུབ་འབྲས་ཀྱི༽བྱ་དགའ་ཐོབ། དེ་བཞིན་ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་ནས་རྩོམ་ཡིག་གསུམ་ཅུ་ལྷག་ཙམ་སྙིང་བསྡུས་གནང་ཏེ་གསུང་རྩོམ་ཕྱོགས་བསྒྲིགས་ཞེས་པ་དཔེ་སྐྲུན་གནང་ནས་ལོ་གཅིག་མ་སོང་བར་དཔར་བསྐྲུན་ཐེངས་གཉིས་པགནང་། ལྷག་པར་ཁོང་གིས་གཙོ་སྒྲིག་འགན་འཁུར་བཞེས་པའི་བོད་ལྗོངས་གནམ་རིག་སྐར་རྩིས་ཀུན་འདུས་ཆེན་མོ་ཞེས་པར་ཡིག་འབྲུ་ཁྲི་དྲུག་བརྒྱ་ལྷག་ཙམ་ཟིན་ཡོད་ལ། དཔེ་ཚོགས་འདི་ལ་ནང་གསེས་སུ་བོད་ཀྱི་སྐར་ནག་རྩིས་ཀྱི་ལོ་རྒྱུས་སྐོར་དང༌། བསྟན་རྩིས་ཀྱི་སྐོར། སྐར་རྩིས་སྐོར། སྐར་རྩིས་ལ་ཉེ་བར་མཁོ་བའི་རེའུ་མིག་སྐོར་དང༌། ནག་རྩིས་ཀྱི་སྐོར་བཅས་དེབ་ཚོགས་ལྔ་ཡོད་པ་འདི་ནི་ལོ་རྒྱུས་ཐོག་གཞི་རྒྱ་ཆེ་ཤོས་དང་ནང་དོན་གཏིང་ཟབ་ཤོས། དཔྱད་གཞི་བློས་འཁེལ་ཤོས་ཞིག་ཡིན་པའི་སྟེང་དཔེ་དེབ་མཛེས་བཀོད་ལེགས་པ་དང་རྒྱུ་ཆ་སྤུས་དག་ཡིན་པར་བརྟེན་རྒྱལ་ཡོངས་དཔེ་དེབ་ཀྱི་འགྲེམས་སྟོན་བྱ་དགའ་ཨང་དང་པོ་ཐོབ་པ་རེད།
ལོ་རབས་བདུན་ཅུའི་ནང་བོད་ལུགས་གསོ་རིག་སྐྱ་ཟད་སྔོ་ཐུག་སྐབས་དཔྱད་གཞིའི་ཡིག་རིགས་ཤིན་ཏུ་དཀོན་པའི་དུས་སུ་ཕལ་ཆེ་བ་ཁོང་གིས་དྲན་ཤེས་ཁོ་ནར་བརྟེན་ནས་ཁོག་ནད་རིག་པ་དང་ཕྱི་བཅོས་རིག་པ། མོ་ནད་རིག་པ། བྱས་ནད་རིག་པ། སྨན་རྫས་རིག་པ་སོགས་དེབ་བཅུ་གཅིག་བསར་དུ་རྩོམ་བསྒྲིགས་གནང་བ་དེ་ཐོག་མར་སྣུམ་པར་སྟེང་ནས་ལྷ་ས་གྲོང་ཁྱེར་འཕྲོད་བསྟེན་སློབ་གྲྭའི་བོད་སྨན་འཛིན་གྲྭར་བེད་སྤྱོད་གནང་བ་དང༌། དེ་རྗེས་ཆབ་མདོ་ས་གནས་པར་འདེབས་བཟོ་གྲྭ་ནས་ལྕགས་དཔར་དུ་བསྐྲུན། སློབ་དེབ་དེ་དག་རྒྱ་ཁྱབ་ཏུ་བེད་སྤྱོད་བཏང་ནས་ཕན་འབྲས་བཟང་པོ་ཐོན་པར་འབྲེལ་ཡོད་སྨན་དོན་མི་སྣ་དང་ཚན་པ་མང་པོས་བསྔགས་བརྗོད་ཆེན་པོ་ཐོབ་པ་དང་སྦྲགས་སླར་ཡང་ཐེངས་གཉིས་པར་དཔེ་བསྐྲུན་དགོས་པའི་རེ་བ་གནང་བཞིན་འདུག
བོད་ལུགས་གསོ་རིག་གི་སྦྲུམ་ལྡན་རིག་པ་དང༌། སྦྲུམ་ལྡན་རིག་པའི་ལོ་རྒྱུས། སྦྲུམ་ལྡན་རིག་པའི་ཐད་ལ་ཕུལ་བའི་ལེགས་བསྐྱེད་ལ་དོ་ནན་ཆེན་པོས་ཞིབ་འཇུག་གནང་བ་མ་ཟད་ནུབ་ཕྱོགས་གསོ་རིག་གི་སྦྲུམ་ལྡན་རིག་པའི་འཕེལ་རྒྱས་ལོ་རྒྱུས་ལ་ཚད་བསྡུར་གནང་ནས་བོད་ལུགས་གསོ་རིག་གི་སྦྲུམ་ལྡན་རིག་པའི་སྐོར་ལ་ཤེས་རྟོགས་འབྱུང་བ་འདི་ནི་ཕྱི་རྒྱལ་གྱི་སྦྲུམ་ལྡན་རིག་པ་མཁས་ཅན་རྣམས་ཀྱི་ཞིབ་འཇུག་གནང་བ་ལས་གོམ་པ་སྤོ་སྔ་བ་དང་ནང་དོན་ཆ་ཚང་བ་ཡོད་པ་གསལ་བཤད་གནང་བར་བརྟེན། ཁོང་གིས་བྲིས་པའི་ཆེད་རྩོམ་འདི་ལ་རྒྱལ་ཁབ་ཕྱི་ནང་གི་སྦྲུམ་ལྡན་རིག་པ་དང་གསོ་རིག་མཁས་ཅན་ཚོས་གདེང་འཇོག་ཐོན་པོ་ཐོབ་ཡོད་ལ། རྩོམ་ཡིག་འདི་བོད་ཡིག་ནས་བོད་རིག་པའི་ཚོགས་འདུ་ཐེངས་དང་པོར་སྤེལ་བ་དང༌། རྒྱ་ཡིག་ཐོག་ནས་རྒྱལ་སྤྱིའི་ཀྲུང་ལུགས་དང་བོད་ལུགས་གསོ་རིག་ཉམས་མྱོང་སྤེལ་རེས་ལ་སྒྲོག་སྦྱང་གནང་ནས་བསྔགས་བརྗོད་དང་བྱ་དགའ་ཐོབ། ད་དུང་ཁོང་གིས་ཆེད་རྩོམ་བོད་ཀྱི་གསོ་བ་རིག་པ་དང་སྨན་རྫས་རིག་པར་ཞིབ་འཇུག་བྱེད་རྒྱུ་གལ་ཆེན་ཡིན་པའི་སྐོར་གྱི་བསམ་ཚུལ་གླེང་བ་ཞེས་པ་འདི་སྤྱི་ལོ་༡༩༩༢ལོར་ཨོ་སི་ཁྲུ་ལི་ཡའི་རྒྱལ་སྤྱིའི་བོད་རིག་པའི་གྲོས་ཚོགས་སུ་སྤེལ་གནང་བར་མཁས་དབང་ཀུན་གྱི་གཅིག་གྱུར་ཐོག་བསྔགས་བརྗོད་དང་གདེང་འཇོག་ཐོབ་པ་སོགས་ཆེད་རྩོམ་བརྒྱད་ཅུ་ལྷག་ཙམ་ཡོད་པ་རྣམས་ནི་བོད་ལུགས་གསོ་རིག་ལ་ཞིབ་འཇུག་གནང་མཁན་སྤྱི་དང་བྱེ་བྲག་འཚོ་བྱེད་བགྲེས་པར་གསལ་འདེབས་དང༌། གཞོན་པར་སློབ་སྦྱོང་བྱེད་པའི་ལག་ཆ་གཙོ་ཆེན་ཞིག་ཏུ་གྱུར་ཡོད།
འཛམ་གླིང་གི་ཡང་རྩེར་གནས་པའི་བསིལ་ལྡན་སྭ་ལའི་སྨན་ལྗོངས་སུ་གྲགས་པ་འདིར་རང་རེའི་གཞུང་ལུགས་བེད་སྤྱོད་དང་ཞིབ་འཇུག་བྱས་པའི་ལོ་རྒྱུས་ནི་དུས་ཡུན་རིང་པོ་ཞིག་ཕྱིན་ཡོད་པ་མ་ཟད་སྨན་རྩིས་ཁ་བྲལ་ཐབས་མེད་པ་ཞིག་ཆགས་ཡོད། རིགས་ལྡན་སྙིང་ཐིག་གི་རྩིས་འགོ་རབ་བྱུང་བཅུ་བདུན་པའི་མེ་ཡོས་ལོ་ལ་གསར་དུ་སྤོ་བའི་སྐབས་སུ་སྔོན་ཆད་མཁས་དབང་མཁྱེན་རབ་ནོར་བུའི་ཕྱག་བཞེས་ཐུན་མོང་མ་ཡིན་པའི་སྟོང་འཇུག་རི་མོའི་ཟིན་བྲིས་དང་དཔེར་བརྗོད་ལག་ལེན་བཅས་པ་རྣམས་མཁས་དབང་བྱམས་པ་ཕྲིན་ལས་མཆོག་ལ་གནང་ཡོད་པ་དེ་དག་ད་ལམ་བེད་སྤྱོད་བྱས་རྗེས་རྩིས་འགོ་བདེ་བླག་ངང་སྤོ་ཐུབ་པ་བྱུང་བ་དང༌། ཡང་སྒོས་དེ་སྔོན་གཡུལ་འགྱེད་དང་གཏོར་ཟོར་འཕེན་པ་མ་གཏོགས་གཞན་ལ་སྤྱོད་སྲོལ་མེད་ཀྱང་སྐུ་དངོས་ཀྱི་རིག་པས་དཔྱད་ཞིབ་མཛད་ནས་སྒྲ་གཅན་འཁོར་ལོ་ལ་བརྟེན་ནས་ཉི་ཟླ་གཟའ་འཛིན་བརྟག་པའི་ཐབས་ལའང་རིག་པ་གསར་པ་རྙེད་ནས་བཏོན་གནང་མཛད། ད་དུང་༼རིག་གནས་གསར་བརྗེའི༽སྐབས་སུ་ཆོས་ལུགས་རྨོངས་དད་ལ་སྙད་ནས་ལོ་ལྔ་ལོ་ཐོ་སྟོན་འཚམ་ཆད་པ་འདི་ཉིད་གོང་རིམ་ཀྱི་བཀའ་བཞིན་སྤྱི་ལོ་༡༩༩༢ལོར་བསྐྱར་གསོ་བྱུང་དུས་ཁོང་ཡང་ལོ་ཐོའི་རྩོམ་སྒྲིག་ནང་ཞུགས་པ་དང༌། དེ་རྗེས་ཁོང་གི་ལོ་ཐོ་སྔར་ལས་ཕུན་སུམ་ཚོགས་པ་ཡོང་ཆེད་ལས་རོགས་རེ་གཉིས་འཁྲིད་ནས་ཞིང་འབྲོག་ས་ཁུལ་ཁག་ལའང་ཐེངས་མང་ཞབས་ཀྱིས་བཅགས་ནས་ས་ཞིང་འདེབས་བཀོལ་གྱི་དུས་ཚིགས། གནམ་གཤིས་ཀྱི་དྲོ་གྲང་དང་འགྱུར་ལྡོག་སོགས་ལ་ཞིབ་ཏུ་དཔྱད་ཅིང་བརྟག་སྟེ་བོད་ཀྱི་ལོ་ཐོའི་ཆ་ལག་ཏུ་གཏོགས་པའི་གནམ་གཤིས་སྔོན་བརྡ་སོགས་ཀྱི་སྐོར་ལ་ཁ་སྐོང་དང་དག་བཅོས་མཛད་པས་གནད་དུ་ཐིག་པ་དང་ལེགས་ཚོགས་ཆེ་བར་གྱུར་ཏེ་བོད་ཀྱི་ལོ་ཐོ་དེ་ཞིང་འབྲོག་མང་ཚོགས་ཀྱི་གཙོས་པའི་རྒྱ་ཆེའི་ཀློག་པ་པོ་རྣམས་ཀྱི་བསྔགས་བརྗོད་ཀྱི་མེ་ཏོག་གཏོར་བའི་གནས་དམ་པར་འགྱུར་ཏོ། ཁྱད་པར་དུ་གནམ་རིག་སྐར་རྩིས་ཀྱི་རིག་གཞུང་ཞིབ་འཇུག་བོད་ཡོངས་སུ་ཁྱབ་བརྡལ་གཏོང་གནང་མཛད་པ་དང་དུས་མཚུངས་ཞིབ་མཇུག་མི་སྣ་མི་ཉུང་བ་ཞིག་གསོ་སྐྱོང་གནང་ཡོད། དེར་བརྟེན་བོད་ལྗོངས་སྨན་རྩིས་ཁང་ཙམ་མ་ཟད་གཞིས་རྩེ་དང༌། ལྷོ་ཁ། ནག་ཆུ། ཆབ་མདོ། མངའ་རིས་སོགས་ཀྱི་སྨན་རྩིས་ཁང་ནས་ཀྱང་ལོ་ཐོ་འདོན་ཐུབ་པ་དེ་ཡང་མཁས་དབང་བྱམས་པ་ཕྲིན་ལས་ཡོན་ཀྲང་མཆོག་གིས་འབད་བརྩོན་དང་རྒྱབ་སྐྱོར་གནང་བ་སོགས་དང་ཁ་བྲལ་ཐབས་མེད་པ་ཞིག་རེད།
ཚན་རིག་ཞིབ་འཇུག་གི་ལས་ཀར་ཁོང་གིས་ཐོག་མཐའ་བར་གསུམ་དུ་མཐོང་ཆེན་དང༌། རྒྱབ་སྐྱོར་གནང་བ་ཙམ་མ་ཟད་ཁོང་སྐུ་ངོ་མས་སྔ་རྗེས་སུ་རྒྱལ་ཁབ་རིམ་པ་དང༌། ཞིང་ཆེན་རིམ་པའི་ཚན་རིག་ཞིབ་འཇུག་གི་རྣམ་གྲངས་བཞི་ཙམ་ལ་མཛུབ་འཁྲིད་དང་ཐད་ཀར་གྲོས་འགོ་སོགས་བཏོན་གནང་ཡོད། དཔེར་ན་བོད་སྨན་གྱི་སྨན་བཅོས་བྱས་པའི་ཕོ་རུབ་ཀྱི་ནད་གཞི་དང༌། མཆིན་ནད་ལྡེམ་བུ་(乙型肝炎)སོགས་ལ་ཞིབ་འཇུག་གནང་བར་བརྒྱ་ཆ་ ༩༦ཙམ་གྱི་ཕན་འབྲས་མངོན་གསལ་ཅན་ཐོན་པར་ནད་པ་མང་ཚོགས་ཀྱིས་ཡིད་ཆེས་དང་བསྔགས་བརྗོད་ཅི་ཆེ་ཐོབ་པ་དང་སྦྲགས་རྒྱལ་ཁབ་འཕྲོད་བསྟེན་པུའུ་ཡི་བྱ་དགའ་ཡང་གནང་ཡོད། བོད་སྨན་སྲོ་ལོ་དམར་པོ་དང་བདུད་རྩི་རྟགས་ཅན་གཉིས་ནི་བོད་ལྗོངས་ཀྱི་ས་གནས་མང་ཆེ་བར་ཐོན་ཁུངས་ཕུན་སུམ་ཚོགས་པོ་ཡོད་པོ་དང༌། ལྷག་ཏུ་དུས་རབས་བདུན་པ་དང་བརྒྱད་པའི་ནང་གི་བོད་ལུགས་སྨན་རྫས་རིག་པའི་ཡིག་ཆའི་ནང་དུ་འཁོད་ཡོད་ལ་མེས་པོ་རིམ་བྱོན་རྣམ་པས་ལག་ལེན་དངོས་ཀྱི་ནང་བེད་སྤྱོད་བྱས་པར་ཕན་འབྲས་བཟང་པོ་ཐོན་པར་དམིགས་ནས་ས་མཐོའི་དབུགས་མི་ལྡེང་བ་དང༌། རྒས་དཀའ་སྲ་བ། བཅུད་ལེན་བཅས་པར་ཕན་འབྲས་ཆེ་ཚུལ་གཞི་ལྡན་པའི་སྒོ་ནས་དེང་རབས་ཚན་རིག་གི་ཞིབ་འཇུག་བྱས་པའི་རྣམ་གྲངས་འདི་ལ་རྒྱལ་ཁབ་རིམ་ པའི་སྨན་རྫས་གསར་གཏོད་ཀྱི་ཐོག་མའི་དཔེ་མཚོན་ཞིག་ཏུ་གྱུར་ཡོད་ལ། ཐེངས་དང་པོ་རྒྱལ་ཁབ་རང་བྱུང་ཚན་རིག་ཐེབས་རྩའི་རོགས་དངུལ་ཐོབ་ཡོད།
ཁོང་གིས་ཚན་རིག་ཞིབ་འཇུག་ཐོག་སྒྲིག་འཛུགས་དང་མཛུབ་འཁྲིད་ཁོ་ན་གནང་བ་མ་ཡིན་པར། ད་དུང་རྒྱལ་ཁབ་ཕྱི་ནང་དུ་རིག་གཞུང་སྤེལ་རེས་གནང་བ་དང༌། རིག་གཞུང་འབྲེལ་གཏུགས་བཙུགས་པའི་ནང་དུ་རིན་ཐང་བྲལ་བའི་མཛད་རྗེས་བཞག་ཡོད། སྔ་རྗེས་སུ་བལ་ཡུལ་དང༌།འཇར་པན། ཨ་རི་སོགས་རྒྱལ་ཁབ་ཏུ་རིག་གཞུང་འཆད་འཁྲིད་ལ་བསྐྱོད་གནང་མཛད་པ་མ་ ཟད། འཇར་པན་རང་སྐྱོང་གསོ་རིག་སློབ་གྲྭ་ཆེན་མོ་དང་ཨ་རིའི་ཁ་རོས་ར་ཏོའི་སློབ་གྲྭ་ཆེན་མོ་གཉིས་སུ་ཕྱིས་འབྱུང་མཉམ་ལས་ཀྱི་འབྲེལ་བ་བཟང་པོ་བཙུགས་གནང་ཡོད། ལྷག་པར་སྤྱི་ལོ་༡༩༩༨ལོའི་ནང་བློ་མཐུན་ཅང་ཙེ་མིན་གྱིས་མཚོ་འགག་ཕར་ཚུར་བར་གྱི་རིག་གནས་སྤེལ་རེས་དར་རྒྱས་གཏོང་དགོས་པའི་དགོངས་དོན་ཇི་བཞིན་ལོ་དེའི་ཟླ་བ་དགུ་པའི་ནང་མཁས་དབང་བྱམས་པ་འ ཕྲིན་ལས་ཡོན་ཀྲང་མཆོག་ནས་ཀྲུང་གོའི་ཚོགས་གཙོ་གནང་བའི་འཐུས་མི་དྲུག་ཐའེ་ཝན་དུ་རྒྱལ་སྤྱིའི་ཀྲུང་དབྱི་དང་བོད་ལུགས་གསོ་རིག་ཉམས་མྱོང་སྤེལ་རེས་ཚོགས་འདུར་ཞུགས་པ་དང༌། ཚོགས་འདུ་དེའི་དབུ་འཛིན་ལ་མཁས་དབང་བྱམས་པ་འཕྲིན་ལས་མཆོག་བསྐོ་བཞག་བསྩལ། ཁོང་གིས་སྨན་ཐང་བརྒྱད་ཅུའི་ལོ་རྒྱུས་དང་དེར་ཞིབ་འཇུག་བྱས་པའི་མྱོང་ཚོར་སོགས་ཆེད་རྩོམ་ངོ་གྲངས་བཞི་སྒྲོག་སྦྱངས་གནང་བར་ཀྲུང་གོའི་འཐུས་མི་དང་ཕྱི་རྒྱལ་ཀྱི་མཁས་དབང་རྣམ་པས་བསྔགས་བརྗོད་དང་གདེང་འཇོག་ཆེན་པོ་གནང་བ་མ་ཟད། མཁས་དབང་ཡོན་ཀྲང་མཆོག་ལ་མེ་ཏོག་གསོས་པ་དང་སྐུ་ཕྱག་འབུལ་བ་སོགས་བྱས་ནས་བོད་སྨན་ལ་དགའ་ཞེན་དང་ཡིད་ཆེས་ཀྱི་རྣམ་པ་མཚོན་པར་གནང་གི་འདུག
མཁས་དབང་བྱམས་པ་འཕྲིན་ལས་མཆོག་ནས་བོད་ཀྱི་རིག་གནས་སྤྱི་དང་ལྷག་པར་སྨན་རྩིས་རིག་གནས་རྒྱུད་འཛིན་དང་འཕེལ་རྒྱས་གཏོང་རྒྱུའི་ཐད་ཐུགས་ནུས་ཡོད་ཚད་བཏོན་གནང་མཛད་པ་དང་འབྲེལ། ལོ་རབས་བརྒྱད་ཅུའི་ནང་བོད་ལྗོངས་སྨན་རྩིས་ཁང་དུ་རྒྱལ་ཁབ་ཕྱི་ནང་དུ་སྐད་གྲགས་ཡོད་པའི་སྨན་རྩིས་མཁས་དབང་མཆོག་ཉིད་ནས་གཙོས་པའི་ཡོན་ཀྲང་སྐུ་གཞོན་ཀུན་དགའ་ཕུན་ཚོགས་དང༌། ཡོན་ཀྲང་སྐུ་གཞོན་ཆོས་གྲགས་མཆོག དགེ་རྒན་ཆེན་མོ་ཐུབ་བསྟན་ཚེ་རིང་མཆོག དགེ་རྒན་ཆེན་མོ་མི་ཕམ་ཡེ་ཤེས་མཆོག དགེ་རྒན་ཆེན་མོ་ཡེ་ཤེས་རྒྱན་མཚན་མཆོག དགེ་རྒན་ཆེན་མོ་ཀརྨ་ཆོས་འཕེལ་མཆོག དགེ་རྒན་ཆེན་མོ་བསྟན་འཛིན་ཕུན་ཚོགས། དགེ་རྒན་ཆེན་མོ་སྐུ་གཞོན་ཁྲང་ཀྲང་ཐུབ་བསྟན་སྐལ་བཟང༌། དགེ་རྒན་ཆེན་མོ་སྐུ་གཞོན་ཡོན་ཀྲང་མཁྱེན་རབ་ནོར་བུའི་སྐུ་ཚ་ངག་དབང་ཕུན་ཚོགས་དང༌། དགེ་རྒན་ཆེན་མོ་སྐུ་གཞོན་ཐབས་མཁས་ཕུན་ཚོགས་དང༌། དགེ་རྒན་ཆེན་མོ་སྐུ་གཞོན་བསྟན་འཛིན་བཀྲ་ཤིས་དང་ལྷུན་གྲུབ་བསྟན་དར། མཐར་ཕྱིན། བློ་བཟང་དབྱིག་གཉེན་སོགས་གཞུང་དང་ལག་ལེན་གང་ཅིར་ཐོགས་པ་མེད་པའི་དགེ་རྒན་མང་དག་ཞུགས་ནས་གསོ་རིག་བསྟན་པའི་རྩ་བ་བོད་ལྗོངས་སྨན་རྩིས་ཁང་དུ་ཚུགས་ནས་སྡོང་པོར་མེ་ཏོག་འབྲས་བཟང་ཐོན་ནའང་མཁས་དབང་བྱམས་པ་འཕྲིན་ལས་མཆོག་ནི་རྒྱ་མཚོ་ཆེན་པོ་ཆུ་ཡིས་མི་ངོམས་པའི་དཔེ་ལྟར་སྔ་རྗེས་སྤྱི་བདེ་ལས་ཁུངས་དང་ཞིང་རྭ་སོགས་ནས་འབྲེལ་ཡོད་གོང་རིམ་ལ་སྙན་གསེང་ཡང་ཡང་ཞུས་ནས་མཁས་དབང་དགེ་རྒན་བློ་བཟང་སྙན་གྲགས་ལགས་དང༌། མཁས་དབང་ཚེ་རྣམ་ལགས་དང༌།མཁས་དབང་དཔལ་ལྡན་བསྟན་འཛིན་ལགས། རྒན་པ་སངས་ཚེ་རིང་ལགས་སོགས་སྨན་རྩིས་ཁང་དུ་གདན་འདྲེན་ཞུས་པ་དང་སྦྲགས་ཁོང་རྣམ་པར་ལག་རྩལ་གོ་གནས་དང་འཚོ་བའི་ཆ་རྐྱེན་སོགས་གང་ཅིར་གཟིགས་སྐྱོང་བླ་ན་མེད་པ་གནང་ནས་སྨན་རྩིས་ཁང་གི་རྩ་བ་ཚུགས་པའི་སྡོང་པོ་དེར་ཡལ་ག་གསར་པ་ཞིག་བསྒྲོན་གནང་མཛད། ཡང་སྒོས་ཁོང་རང་ཉིད་ཀྱི་སློབ་དཔོན་མཁྱེན་རབ་ནོར་བུའི་དགོངས་བཞེད་མུ་མཐུད་འགྲུབ་པའི་སླད་དུ་རིག་གནས་གཞན་དག་སུམ་རྟགས་དང༌། དག་ཡིག མངོན་བརྗོད། སྡེབ་སྦྱོར། སྒྲ་རིག་པ་བཅས་དང་དེ་བཞིན་སྐྱེ་བོ་གསོ་ཐིག་དང༌། བཤེས་སྤྲིངས། སྤྱོད་འཇུག མཁས་འཇུག རྒྱལ་སྲས་ལག་ལེན། བློ་སྦྱོང་སོགས་སྨན་རྩིས་ཁང་གི་དར་གཞོན་རྣམས་དང༌། རྒྱལ་ཁབ་ནས་ཡོང་བའི་ཟབ་སྦྱོང་སློབ་མ། ད་དུང་ལྷ་སའི་ཉེ་འཁོར་གྱི་ལས་ཁུངས་ཁག་གི་ན་གཞོན་དོན་གཉེར་ཅན། སློབ་གྲྭ་ཆེ་འབྲིང་གི་དགེ་སློབ་དུ་མར་སློབ་སྦྱོང་གི་ཆ་རྐྱེན་བསྐྲུན་ཏེ་ལྗོངས་ནང་ཁུལ་གྱི་མཁས་དབང་མང་པོ་གདན་ཞུ་གནང་ནས་ཁྲིད་རྒྱུན་སྤེལ་བ་དང་ལུང་གནང་བཅུག་པ་མ་ཟད། ཁོང་སྐུ་ངོ་མས་ཀྱང་ཁྲིད་རྒྱུན་ཆད་ལ་ཉེ་བའི་རབ་བྱུང་བཅུ་གཅིག་པའི་ནང་སྡེ་སྲིད་སངས་རྒྱས་རྒྱ་མཚོ་མཆོག་ནས་མཛད་པའི་གསོ་རིག་འཁོ་འབུགས་དྲང་སྲོང་དགྱེས་པའི་དགའ་སྟོན་དང༌། དེ་བཞིན་སློབ་དཔོན་དང་སློབ་མའི་རྣམ་གཞག་དད་པའི་མཇུག་ངོགས་སོགས་ལས་ཞོར་དང་དམིགས་ཀར་གྱིས་སློབ་འཁྲིད་ཐེངས་མང་གནང་ཡོད་ལ། ཉེ་བའི་ལོ་རབས་དགུ་བཅུའི་ནང་མུ་མཐུད་གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་རྣམ་ཐར་དང༌། སྡོང་འགྲེམས་རྣམ་བཤད། ས་བཅད་སྟག་མོའི་རྔམས་ཐབས། དཔལ་ལྡན་གསོ་བ་རིག་པའི་རྩ་བའི་རྒྱུད་ཆ་ཚང་ཐེངས་གསུམ། བཤད་པའི་རྒྱུད་ཆ་ཚང་ཐེངས་གཅིག་དང་དེའི་ནང་ནས་གཙོ་གནད་འདེམས་པ་ཐེངས་གཉིས་གསུམ། དཔལ་ལྡན་ཕྱི་མ་རྒྱུད་ནས་རྩ་ཆུ་དང་གཏར་བསྲེག་སོགས་ཐེངས་ཁ་ཤས། ནད་མིང་རིན་ཆེན་ཕྲེང་བ་དང༌། ཀོང་སྤྲུལ་ཟིན་ཏིག ནད་སྨན་སྤྲོད་པའི་ཉམས་ཡིག གསོ་རིག་བསྟན་པ་རྒྱས་པའི་སྨོན་ལམ་ཆ་ཚང་བཀའ་ཁྲིད་གནང་བ་མ་ཟད། ད་དུང་མུ་མཐུད་གཟའ་འཁོར་རེར་སློབ་འཁྲིད་གནང་རྒྱུ་ཐེངས་གསུམ་མ་ཆག་པར་མན་ངག་ལྷན་ཐབས་ལེའུ་དགུ་བཅུར་ཕེབས་པ་དང༌། མན་ངག་རྒྱུད་དབུ་ཚུགས་ནས་ད་ལྟ་ལེའུ་དྲུག་ཅུའི་ནང་ཕེབས། སྨན་སྦྱོར་ནུས་པ་ཕྱོགས་བསྡུས་ཕན་བདེའི་འབྱུང་གནས་སོགས་སློབ་འཁྲིད་གནང་བ་དང་དུས་མཚུངས་ནད་པ་གཟིགས་པ་དང་སྦྲགས་དེང་སྐབས་འཚོ་བྱེད་མི་ཉུང་བ་ཞིག་གིས་སྨན་ཐང་བརྒྱད་ཅུའི་ནང་དོན་རྟོགས་དཀའ་བར་དམིགས་ནས་ནང་དོན་རྣམས་བདེ་བླག་ཏུ་རྟོགས་ཕྱིར་རྒྱུད་བཞིའི་སྨན་ཐང་གི་གོ་དོན་གསལ་བར་བཀྲོལ་བའི་རྣམ་བཤད་བེཌྱའི་འོད་སྣང་ཞེས་པ་ཁོང་སྐུ་ངོ་མས་རྩོམ་བསྒྲིགས་ཐུགས་འགན་བཞེས་ཏེ་དུས་ཚོད་དམ་བཟུང་གནང་ནས་ད་ལྟ་ཡིག་འབྲུ་ཁྲི་གསུམ་སྟོང་ཙམ་གྲུབ་ཟིན་ཡོད། ད་དུང་དེ་དག་གི་ཐུགས་ཡིད་ཚིམ་ནས་མ་བཞུགས་པར་མཚོ་སྔོན་དང༌། ཀན་སུའུ། རྔ་པ། པེ་ཅིང་སོགས་ནས་རྒྱ་བོད་མཁས་པ་ཁག་གཅིག་སྔ་རྗེས་སུ་གདན་འདྲེན་ཞུས་གནང་བའི་ནང་མཁས་དབང་ཚེ་བརྟན་ཞབས་དྲུང༌། མཁས་དབང་མུ་དམུ་དགེ་བསམ་བརྟན། མཁས་དབང་བསམ་གྲུབ་རྒྱ་མཚོ། མཁས་དབང་སྐལ་བཟང་རྒྱ་མཚོ། མཁས་དབང་ཤེས་རབ་ཆོས་འཕེལ། མཁས་དབང་བསྟན་འཛིན་དོན་གྲུབ། མཁས་དབང་ཀོ་ཀླུ་སྒྲུབ། མཁས་དབང་ཧོང་མིན་ཤིན། མཁས་དབང་ཀྱན་ཅིའུ་ཅིང༌། མཁས་དབང་ཚའེ་ཅིང་ཕུང་སོགས་སྔ་རྟིང་དུ་ལྷ་སར་ཞབས་སོར་འཁོད་དེ་རིག་གཞུང་སྤེལ་རེས་ཀྱིས་མཛད་འཕྲིན་བསྐྱངས་ནས་བཀའ་དྲིན་ཅི་ཆེ་བསྩལ། གཞན་ཡང་མཁས་དབང་དེས་དཔེ་མཛོད་ཁང་གསར་བསྐྲུན་ཐོག་རྙེད་པར་དཀའ་བའི་གཞུང་གི་ཕྱག་དཔེ་འཚོལ་བསྡུ་དང༌། སྨན་རྩིས་རིག་གཞུང་གིས་གཙོས་པའི་དཔེ་ཆའི་པར་ཁང་སོགས་སྨན་རྩིས་ཀྱི་སྒྲིག་གཞིའི་མ་ལག་ཆ་ཚང་གཏན་འབེབས་གནང་བ་དང་སྦྲགས་ལོ་རྒྱུས་ཐོག་བྱོན་པའི་སྐད་གྲགས་ཡོད་པའི་སྨན་རྩིས་མཁས་དབང་བརྒྱ་དང་ལྔ་བཅུ་ལྷག་རྩམ་ཡོད་པའི་སྨན་རྩིས་མཁས་དབང་སྐུ་བརྙན་ཁང་ཞེས་པ་གསར་དུ་བཞེངས་གནང་མཛད་པ་དེ་ནི་བོད་ལུགས་གསོ་རིག་ལོ་རྒྱུས་ཐོག་ལུས་པའི་སྟོང་ཆ་ཁ་སྐོང་གནང་བ་ཞིག་རེད། ཁྱད་པར་དུ་མི་ལོ་བཅུ་ཕྲག་དུ་མའི་རིང་ལ་འཆད་ཉན་གནང་མཁན་མ་བྱུང་བས་དེང་སྐབས་སུ་བོད་དབུས་གཙང་ཁམས་གསུམ་དང༌། རྒྱ་བལ་སོགས་སུ་འཁྲིད་རྒྱུན་དཀོན་ཞིང་སྟོང་ལ་ཉེ་བའི་སྒྲ་མདོ་ཙན་དྲས་མཚོན། མཁས་དབང་ཙེ་རྣམ་མཆོག་ལ་ཁྲིད་རྒྱུན་བཞུགས་པ་དེ་ཉིད་མྱུར་སྐྱོབ་དར་སྤེལ་གནང་ཕྱིར། བློ་གསལ་དོན་གཉེར་ལྡན་པའི་སློབ་སྟོན་སྤེལ་དུ་འཇུག་པའི་གཙོ་འགན་བཞེས་ཏེ་གནད་དུ་སྨིན་པར་བྱས་ནས། ད་ཆ་སྨན་རྩིས་ཁང་འདིར་བོད་གངས་ཅན་ལྗོངས་ཀྱི་བཅུ་ཕྲག་རིག་གནས་ཚང་མ་ཡ་མ་བྲལ་བར་འཆད་ཉན་ལག་ལེན་གྱི་རྒྱུན་བཟང་སླར་གསོ་དང་ཤེས་ཡོན་ལྡན་ཞིང་ཀུན་སྤྱོད་ལེགས་པའི་མི་སྣ་མང་པོ་འཚར་ལོངས་བྱུང་ནས་ཁྱབ་སྤེལ་བྱུང་དང་འབྱུང་མོས་ཡིན་ལ་རྒྱལ་ཁབ་མི་དོན་པུའུ་དང༌།རྒྱལ་ཁབ་འཕྲོད་བསྟེན་པུའུ། རྒྱལ་ཁབ་ཀྲུང་དབྱི་དོ་དམ་ཅུས་ནས་ཐེངས་དང་པོར་སློབ་མ་བག་གྲོ་ལགས་རྩིས་སྤྲོད་གནང་བ་དང། ཁོང་དགེ་ཕྲུག་ཐོན་ནས་ད་ལྟ་སྨན་རྩིས་ཁང་གི་ཡོན་ཀྲང་གཞོན་པ་དང༌། འབུམ་གཞོན་སྨན་པའི་གོ་མིང་ཐོབ་ཡོད། ཐེངས་གཉིས་པར་གསོ་རིག་ཞིབ་འཇུག་སོའོ་ཡི་སྨན་པ་ཚེ་བརྟན་འཇིགས་མེད་ལགས་ཁོང་གི་དགེ་ཕྲུག་ལ་གསོ་སྐྱོང་གནང་བཞིན་ཡོད། ཏང་གི་མི་རིགས་སྲིད་ཇུས་བཟང་པོའི་འོག་མཁས་ དབང་བྱམས་པ་འཕྲིན་ལས་མཆོག་ནས་གོང་རིམ་ལ་སྙན་ཞུ་དང་སྙན་གསེང་ཞུས་ནས་སྔ་རྗེས་སུ་བོད་རང་སྐྱོང་ལྗོངས་སྨན་རྩིས་ཁང་རྒྱ་བསྐྱེད་དང༌། བོད་སྨན་བཟོ་གྲྭ་གསར་བརྗེ་གནང་བ་དང༌། ད་ལྟ་ལྷ་ས་ཉང་བྲན་ལམ་དུ་ཡོད་པའི་སྨན་རྩིས་ཁང་ནད་སྡོད་པུའུ་གསར་རྒྱག་དེ་བཞིན་བོད་རང་སྐྱོང་ལྗོངས་བོད་སྨན་འབྲིང་རིམ་སློབ་གྲྭ་བཙུགས་གནང་མཛད་པའི་རྗེས་སུ་ཡུན་རིང་མ་སོང་བར་བོད་སྨན་མཐོ་རིམ་གྱི་མི་སྣ་གསོ་སྐྱོང་གནང་ཆེད། སླར་ཡང་ཁོང་སྐུ་ངོ་མས་ཀྲུང་དབྱང་དབུ་ཁྲིད་དང་བོད་རང་སྐྱོང་ལྗོངས་ཏང་ཨུད། མི་དམངས་སྲིད་གཞུང༌། རྒྱལ་ཁབ་འཕྲོད་བསྟེན་པུའུ་སོགས་འབྲེལ་ཡོད་ལས་ཁུངས་དང་དབུ་ཁྲིད་ལ་ཁོང་གི་བསམ་ཚུལ་རྣམས་ལྷུག་པོར་སྙན་གསེང་ཞུས་རྗེས་མཐར་དབུ་ཁྲིད་རྣམས་ཀྱིས་ཀྱང་དོན་འདི་གལ་ཆེར་བཟུང་ནས་ཐུགས་འཁུར་རྒྱབ་སྐྱོར་གནང་ཐོག་ཆོག་མཆན་དང་འབྲེལ་གྲོན་དངུལ་གསོལ་རས་བསྩལ་རྗེས། མཁས་དབང་བྱམས་པ་ཡོན་ཀྲང་མཆོག་ནས་དུས་ཚོད་དམ་འཛིན་གནང་སྟེ་ཉིན་མཚན་བལྟོས་མེད་ཀྱི་ཤར་རྒྱུགས་ནུབ་རྒྱུགས་ཐོག་ཕྱོགས་གཅིག་ནས་སློབ་ཆེན་གྱི་ཨར་པོའི་ལས་གྲྭར་རྟོགས་ཞིབ་དང༌། ཕྱོགས་གཞན་ཞིག་ནས་སློབ་ཆེན་གྱི་སྤྱིའི་སྒྲིག་གཞི་དང༌། སློབ་ཆེན་གྱི་བཀོད་སྒྲིག དེ་བཞིན་དགེ་རྒན་ཆེ་འབྲིང་ཆུང་གསུམ་གྱིས་བཀོད་སྒྲིག་གནང་རྒྱུ་སོགས་ཡོངས་སུ་རྫོགས་པ་ཁོང་གི་ཕྲག་པར་བབས་ཀྱང༌། ཁོང་གིས་དཀའ་ངལ་ཁྱད་བསད་ཀྱི་ལས་དོན་ཚང་མ་ལེགས་སྒྲུབ་ཐོག་སྤྱི་ལོ་༡༩༨༩ལོའི་ཟླ་བ་༩པའི་ཚེས་༣ཉིན་དངོས་སུ་བོད་སྨན་སློབ་ཆེན་དབུ་བརྙེས་པ་དང་སྦྲགས་སློབ་ཆེན་འདིའི་དབུ་འཛིན་ཀྱང་ཁོང་བསྐོ་བཞག་གནང་བ་རེད། ད་དུང་ཁོང་གིས་གསོ་རིག་ཞིབ་འཇུག་སོའོ་དང༌། གནམ་རིག་སྐར་རྩིས་ཞིབ་འཇུག་སོའོ་སོགས་གསར་འཛུགས་གནང་བ་མ་ཟད། དེ་རྣམས་ལ་ཐུགས་རྒྱ་ཆེན་པོས་བོད་ལུགས་གསོ་རིག་གི་རྒྱུན་སྲོལ་བཟང་པོ་དང་དེང་རབས་ཚན་རིག་གཉིས་ཟུང་འབྲེལ་གྱིས་སྨན་ཁང་གི་དོ་དམ་ལམ་ལུགས་སྣེ་ཁྲིད་སྲོལ་གཏོད་གནང་བར་བརྟེན་བོད་ལྗོངས་སྨན་རྩིས་ཁང་སོགས་ཀྱི་དོ་དམ་ལམ་ལུགས་ལ་གོ་རིམ་ལྡན་པ་དང་དམིགས་བསལ་གྱི་ཁྱད་ཆོས་ལྡན་ཡོད་སྟབས། ཏང་ཀྲུང་དབྱང་གི་སྤྱི་ཁྱབ་ཧྲུའུ་ཅི་ཅང་ཙེ་མིན་མཆོག་བོད་ལྗོངས་སྨན་རྩིས་ཁང་དུ་གཟིགས་བསྐོར་དང་རྟོགས་ཞིབ་ལ་ཕེབས་དུས་སྤྱི་ཁྱབ་ཧྲུའུ་ཅི་མཆོག་ནས་བྱམས་པ་འཕྲིན་ལས་ནི་དོ་དམ་མཁས་ཅན་གྱི་ཡོན་ཀྲང་ཞིག་རེད་འདུག་ཅེས་བསྔགས་བརྗོད་གནང་ཡོད། མདོར་ན་མཁས་དབང་བྱམས་པ་འཕྲིན་ལས་མཆོག་ནས་འདས་པའི་བགྲང་བྱ་བཅུ་ཕྲག་འགའི་ནང་འཕྲོད་བསྟེན་དང༌། ཚན་རིག་ཞིབ་འཇུག གནམ་རིག་སྐར་རྩིས། རིག་གཞུང་སློབ་ཚོགས། སྒྲིག་གཞི་དོ་དམ་བཅས་ལ་བསུབ་ཐབས་བྲལ་བའི་མཛད་རྗེས་བཟང་པོ་བཞག་གནང་ཡོད་ལ། རང་ལྗོངས་ཙམ་མ་ཟད་ཞིང་ཆེན་ཕྱི་ཡི་བོད་ལུགས་གསོ་རིག་བྱ་གཞག་གོང་འཕེལ་དར་རྒྱས་ཆེད་དུ་དངོས་ཤུགས་རྒྱུད་གསུམ་གྱི་སྒོ་ནས་ཐུགས་འཁུར་སྐྱབས་འཇུག་ཅི་ཆེ་གནང་ཡོད། དགུང་ལོ་བདུན་ཅུར་ཕེབས་ཀྱང་ད་དུང་མུ་མཐུད་ཚན་རིག་ཞིབ་འཇུག་དང༌། སློབ་མ་གསོ་སྦྱོང༌། ནད་ཐོག་ལག་ལེན་སོགས་མཛད་ནས་འགྲོ་དོན་བཟང་པོས་དུས་འདའ་བར་སྣང༌། །
སླར་སྨྲས་པ།དད་བརྩོན་བློ་ཡིས་མཁས་པའི་གོ་འཕང་བརྙེས།བྱམས་པ་སྙིང་རྗེས་ཉམ་ཐག་འགྲོ་བ་སྐྱོབ།སྨན་རྩིས་བསྟན་པའི་སྤེལ་བའི་འཕྲིན་ལས་ཅན།གང་ཁྱེད་བསྟན་འཛིན་རྒྱུད་པའི་རྒྱན་དུ་མཛེས།
ཞེས་བོད་ལྗོངས་སྨན་རྩིས་ཁང་གི་ཡོན་ཀྲང་མཁས་དབང་བྱམས་པ་འཕྲིན་ལས་མཆོག་གི་མཛད་རྗེས་རགས་ཙམ་ངོ་སྤྲོད་ཞུས་པ་འདི་ཡང༌། འཕན་ཡུལ་ནཱ་ལེནྡྲའི་དགེ་མིང་ཚུལ་ཁྲིམས་རྒྱན་མཚན་པས་སྒྲོ་སྐུར་སྤངས་ཏེ་རང་བཞིན་བརྗོད་པའི་ཚིག་གི་ཕྲེང་བར་སྤེལ་བ་དུས་ཐམས་ཅད་དུ་གངས་ཅན་བོད་ཀྱི་རིག་གནས་རྒྱ་ཁྱབ་གཏིང་ཟབ་ཏུ་དར་བའི་རྟེན་འབྲེལ་མཆོག་ཏུ་གྱུར་ཅིག །
འཕྲིན་སྟེགས། weikangba


c: text/html

text:
ངེད་མཚོ་སྔོན་ཞིང་ཆེན་མཚོ་ལྷོ་ཁུལ་བོད་ཡིག་ཆ་འཕྲིན་ལག་རྩལ་ཞིབ་འཇུག་ལྟེ་གནས་ཀྱིས《 བོད་ཡིག་ཤེས་སྟོབས་ཅན་གྱི་འདུས་གྲུབ་སྤྲིན་རྩིས་གཞིའི་དྲ་སྟེགས་ཆེན་མོར་ཞིབ་འཇུག་དང་འཛུགས་སྐྲུན》 ཞེས་པའི་ལས་གཞི་ཆེན་པོ་ཞིག་སྒྲུབ་འགོ་བརྩམས་ཡོད། འདིས་བོད་ཡིག་ཆ་འཕྲིན་གྱི་སྟོང་ཆ་མང་པོ་ཞིག་སྐོང་འཆར་ཡོད་དེ། བྱེ་བྲག་ཏུ་བཤད་ན་བོད་ཡིག་འཚོལ་བཤེར་སྣེ་ཤན་མ་ལག་དང་། བོད་ཡིག་བསྟན་བཅོས་ཕྱི་མོ་འཚོལ་བཤེར་མ་ལག བོད་ཡིག་རིག་མཛོད་དྲི་བ་དྲིས་ལན་མ་ལག་བཅས་གཞི་གཅིག་ཏུ་འདུས་གྲུབ་བྱུང་བའི་སྤྲིན་རྩིས་གཞིའི་དྲ་སྟེགས་ཤིག་བཟོ་རྒྱུ་ཡིན།
བོད་ཡིག་འཚོལ་བཤེར་སྣེ་ཤན་མ་ལག་ལ་མཚོན་ན་རྒྱལ་ཁབ་ཕྱི་ནང་གི་ཆེད་མཁས་པ་མང་པོ་ཞིག་གིས་ལོ་ངོ་བཅུ་ཕྲག་ལྷག་ལ་ཞིབ་འཇུག་དང་ཚོད་ལྟ་བྱས་ཀྱང་། རྩིས་འཕྲུལ་ནས་བོད་ཡིག་ངོས་འཛིན་གྱི་ལག་རྩལ་མཐིལ་ཕྱིན་པ་ཞིག་རེག་མ་ཐུབ་ཕྱིར་ད་ལྟའི་བར་དུ་མཇུག་འབྲས་མ་སྨིན་པར་ལྷག་ཡོད་པ་རེད། དེ་བཞིན་དུ་བོད་ཡིག་བསྟན་བཅོས་ཀྱི་ཕྱི་མོ་མ་ལུས་རྩིས་འཕྲུལ་དུ་འཇུག་པའམ་དེ་དག་ཐམས་ཅད་གྲངས་འཛིན་ཅན་དུ་བསྒྱུར་བའི་ལས་ལ་ཞུགས་མཁན་ནམ་ཉམས་ཞིབ་བྱེད་མཁན་ཡང་གཞི་ནས་མང་པོ་ཞིག་མེད་པ་རེད། སློབ་གཉེར་པ་རྣམས་ལ་མི་ཤེས་ལན་འདེབས་དང་གང་མཁོ་དེ་སྤྲོད་ཀྱི་བོད་ཡིག་རིག་མཛོད་དྲི་བ་དྲིས་ལན་གྱི་མ་ལག་ཅིག་ཀྱང་འཐུས་ཚང་དུ་ཆགས་མེད། གོང་སྨོས་དག་ནི་བོད་ཡིག་ཆ་འཕྲིན་གྱི་སྟོང་ཆ་ཡིན་པ་མ་ཟད་འཛམ་གླིང་ཆ་འཕྲིན་གྱི་རྗེས་སུ་ལུས་པའི་མཚོན་རྟགས་ཤིག་ཀྱང་རེད། སྤྱིར་བོད་ཡིག་རང་སྟེང་ནས་དགེ་མཚན་མ་ལུས་ཚང་ཡོད་ནའང་བེད་སྤྱོད་གཏོང་མཁན་གང་ཟག་གི་རིག་སྟོབས་ཞན་པའི་གནས་སུ་ལྷུང་སྟེ་སྔོག་འདོན་ཚེགས་དཀའ་བར་གྱུར་འདུག དེར་བརྟེན། བོད་ཡིག་ཀྱང་འཛམ་གླིང་ཆ་འཕྲིན་གྱི་ཆུ་གཏེར་ཆེན་པོའི་ཀློང་དུ་རིན་ཆེན་ནོར་བུའི་གླིང་ཕྲན་ཞིག་ཏུ་བསྒྱུར་རྒྱུ་ནི་ཁ་ཚ་དགོས་གཏུགས་ཀྱི་གནས་སུ་བབས་ཡོད་དོ། །
གོང་གི་རྒྱུ་མཚན་ལ་དམིགས་ཏེ། མཚོ་ལྷོ་ཁུལ་བོད་ཀྱི་སྐད་ཡིག་ལས་དོན་གཞུང་སྒྲུབ་ཁང་གིས་མིག་རྒྱ་ཡངས་པར་ཕྱེས་ཏེ་རྒྱང་རིང་ཕུགས་ལ་གཞིགས་ཤིང་། བོད་ཡིག་ཆ་འཕྲིན་གོང་སྤེལ་གྱི་བྱ་གཞག་ཁག་པོ་རང་སྟོབས་ཀྱིས་ཐེག་ཏུ་བླངས། མ་ཟད་ཁུལ་ཨུ་དང་ཁུལ་སྲིད་གཞུང་ལ་ཡང་ཡང་སྙན་ཞུ་ཕུལ་མཐར། གོང་སྲིད་གཞུང་ནས་ཀྱང་བོད་ཡིག་ཆ་འཕྲིན་འཛུགས་སྐྲུན་དང་གོང་སྤེལ་ཐད་ལ་ངེས་ཤེས་གསལ་མོ་འདྲོངས་ཤིང་། རྒྱུ་ཤུགས་དང་མི་ཤུགས་གང་ཐད་ནས་མཐུན་རྐྱེན་གང་ལེགས་སྦྱོར་རྒྱུའི་ཁས་འཆེས། དེ་བཞིན་དུ་ངེད་མཚོ་སྔོན་པོ་ཆ་འཕྲིན་དྲ་རྒྱའི་ལྟེ་གནས་ཀྱང་དགོས་དབང་ལ་དམིགས་ནས་མཚོ་ལྷོ་ཁུལ་ཆ་འཕྲིན་ལག་རྩལ་ཞིབ་འཇུག་ལྟེ་གནས་སུ་མིང་བསྒྱུར་ཞིང་། ཁུལ་དང་ཞིང་ཆེན་རིམ་པའི་ཆོག་མཆན་ཐོབ་སྟེ། ཆེད་དུ་བོད་ཡིག་ཆ་འཕྲིན་ཅན་གྱི་འཛུགས་སྐུན་ཕྱོགས་ལ་ཞིབ་འཇུག་བྱེད་པའིསྡེ་ཁག་ཅིག་ཏུ་ཆགས་ཡོད།
《 བོད་ཡིག་ཤེས་སྟོབས་ཅན་གྱི་འདུས་གྲུབ་སྤྲིན་རྩིས་གཞིའི་དྲ་སྟེགས་ཆེན་མོར་ཞིབ་འཇུག་དང་འཛུགས་སྐྲུན》 ཞེས་པའི་ལས་གཞི་ཆེན་པོ་འདི་འགྲུབ་པ་ལ་བོད་ཡིག་ཆ་འཕྲིན་གྱི་ཆེད་ལས་མཁས་པའི་དཔུང་སྡེ་ཞིག་ནི་མེད་དུ་མི་རུང་བས་ན། ང་ཚོས་ནུབ་བྱང་མི་རིགས་སློབ་ཆེན་དང་། པེ་ཅིང་སློབ་ཆེན། ཀྲུང་གོའི་ཚན་རྩལ་སློབ་ཆེན། བོད་ལྗོངས་སློབ་ཆེན། མཚོ་སྔོན་དགེ་ཐོན་སློབ་ཆེན། ཀྲུང་གོའི་རྨང་གཞི་ཚད་ལྡན་ཅན་གྱི་ཞིབ་འཇུག་གླིང་སོགས་སློབ་ཆེན་དང་སྡེ་ཁག་གི་ཆེད་དུ་བོད་ཡིག་ཆ་འཕྲིན་གྱི་ཞིབ་འཇུག་ལ་གཞོལ་བའི་སློབ་དཔོན་ཆེན་མོ་བརྒྱད་གདན་ཞུས་ཏེ། ཁོང་རྣམས་ཀྱི་བློ་གྲོས་ཀྱི་ཉིང་བཅུད་གཞི་གཅིག་ཏུ་བསྡུས་ནས་གོང་བུ་ཆིག་སྒྲིལ་གྱིས་བོད་ཡིག་ཆ་འཕྲིན་ལག་རྩལ་ལ་ཞིབ་འཇུག་གནང་བའི་རྩ་འཛུགས་ཤིག་གམ་སྒྲིག་གཞི་ཞིག་ཐོག་མར་གྲུབ་ཡོད། ཆེད་མཁས་པ་དག་གིས་ནི་གཙོ་བོར་བོད་ཡིག་གི་མིང་ངམ་ཚིག་གི་དགར་སྟངས་དང་ཚིག་གི་ངོ་བོ་གསལ་འབྱེད་ཀྱི་ཐབས་ཤེས་གསར་གཏོད་བྱེད་པ། བོད་ཡིག་བསྟན་བཅོས་ཀྱི་ཕྱི་མོ་མ་ལུས་གྲངས་འཛིན་ཅན་དུ་བསྒྱུར་བ། དེ་མིན་འཚོལ་བཤེར་མཉེན་ཆས་དང་། བྱ་ར་མཉེན་ཆས། དཔྱད་བཤེར་མཉེན་ཆས་སོགས་ལག་རྩལ་གྱི་གཏིང་རིམ་ནས་མཉེན་ཆས་ཞིབ་འཇུག་དང་གསར་གཏོད། ཇུས་འགོད། བཀོལ་སྤྱོད་གཏོང་བའི“སྣོད”ཀྱི་བཞེངས་སྐྲུན་ཕྲག་ཏུ་བཞེས་ཡོད།
དེ་ན“སྣོད”ཆེན་པོ་དེ་ལ་བླུག་བྱ་ནི་བོད་ཀྱི་རྔམས་སུ་མཐུག་ཅིང་དཔངས་སུ་སྟུག་པའི་བོད་ཀྱི་རིག་གནས་ཡིན་ནོ། །རགས་རྩིས་བྱས་པ་ལྟར་ན། སྤྱི་ལོ་དུས་རབས་བདུན་པ་ནས་དུས་རབས་ཉི་ཤུ་པའི་ལོ་རབས་ལྔ་བཅུ་པའི་བར་དུ། བོད་ཀྱི་རིམ་བྱུང་བསྟན་བཅོས་སམ་གསུང་རབ་བམ་རྩོམ་གཞུང་རིགས་སྣ35000ལྷག་ཡོད་ཅིང་། བཀའ་འགྱུར་དང་བསྟན་འགྱུར་གཙོས་ནང་བསྟན་གྱི་རྩོམ་གཞུང་ཆེས་མང་ཤོས་ཡིན། ཡིན་ཡང་ཚད་མེད་པའི་བསྟན་བཅོས་སམ་གསུང་རབ་བམ་རྩོམ་གཞུང(གཤམ་དུ་རྩོམ་གཞུང་ཞེས་བསྡུས་རྒྱུ)འདི་དག་གི་ཉར་ཚགས་ཀྱི་གནས་ཚུལ་ལ་བསམ་ན་ཉམས་དམས་སུ་མཆིས་ཏེ། ཕལ་ཆེ་བ་དགོན་སྡེ་དང་། དཔེ་མཛོད་ཁང་། ཞིབ་འཇུག་ཁང་། ཡིག་ཚགས་ཁང་། རྟེན་མཛོད་ཁང་། མི་སྒེར་གཞིས་ཁྱིམ་སོགས་སུ་ཉར་ཡོད་པས་བོར་བརླག་ཚབས་ཆེ་བ་མ་ཟད། ས་རྡུལ་གྱི་ཀློང་ན་བག་ལ་ཉལ་ཏེ“ཉར་ཚགས་གཙོ་བོ་དང་བཀོལ་སྤྱོད་ཕལ་བའི”སྲོལ་རྒྱུན་གྱི་གོམས་གཤིས་མཐུག་པོས་བསྟིམས་པར་མཆིས་ཤིང་། བོད་ཀྱི་ལོ་རྒྱུས་དང་རིག་གནས། གསོ་རིག སྲིད་བྱུས་སོགས་ལ་ཞིབ་འཇུག་དང་རྒྱུན་འཛིན་བྱེད་པ་ལའང་བར་ཆད་དང་བཀག་རྒྱ་ཐེབས་ཀྱིན་ཡོད། དེར་བརྟེན། ཉར་ཚགས་ལེགས་པོ་དང་བཀོལ་སྤྱོད་ཧུར་པོ་གཏོང་དགོས་ན་ཐམས་ཅད་རྩིས་འཕྲུལ་གྱི“སྣོད”ཆེན་པོ་འདིར་བླུག་རྒྱུ་ནི་ང་ཚོའམ་དུས་རབས་འདིའི་འགན་འཁྲི་ཉག་ཅིག་ཡིན།
དེར་བརྟེན། ངེད་ཞིབ་འཇུག་ལྟེ་གནས་ཀྱིས་འཆར་བཀོད་ལྟར་ལོ་བཞི་ནས་ལྔའི་ནང་བཀའ་བསྟན་འགྱུར་གཙོ་བྱས་གཤམ་གསལ་ཕྱོགས་དྲུག་གི་རྩོམ་གཞུང་ཡོད་དོ་ཅོག་རྩིས་འཕྲུལ་དུ་ནང་འཇུག་བྱ་རྒྱུ་ཡིན་པས། དེ་རིང་འདིར་ཆེད་དུ་བརྡ་ཁྱབ་བཏང་སྟེ། ཡུལ་གྲུ་སོ་སོའམ་དཔེ་མཛོད་ཁང་དང་རྟེན་མཛོད་ཁང་། པར་སྐྲུན་ཁང་། དགོན་སྡེ་ཁག་སོ་སོ་ན་ལས་འདིར་སྤྲོ་བ་ཡོད་པའི་སྤུན་ཟླ་རྣམས་ཀྱི་ཕྱག་སོར་བཞུགས་པའི་གཏག་ཡིག་གི་མ་ཕྱི་མཐུན་རྐྱེན་གནང་རྒྱུ་དང་། ཡང་ན་ང་ཚོའི་དཔུང་སྡེ་ཁྲོད་དུ་ཞུགས་འདོད་པ་ཡོད་ན་ཕྱིས་སུ་ང་ཚོས་རྩོམ་གཞུང་གཏག་མཁན་གྱི་མཚན་བྱང་བྲི་རྒྱུ་མ་ཟད་གཏག་གླ་ཡང་འོས་འཚམ་གནང་རྒྱུ་ཡིན།
གཅིག བཀའ་བསྟན་འགྱུར་གྱི་ཕྱི་མོ་གྲངས་འཛིན་ཅན་དུ་བསྒྱུར་བ།
བཀའ་འགྱུར་དང་བསྟན་འགྱུར་ལ་བསྡོམས་པས་རྩོམ་གཞུང4570ལྷག་ཡོད་ཅིང་། སྡེ་སྣོད་གསུམ་དང་བརྒྱུད་སྡེ་བཞི་བཅས་ཚད་མ་རིག་པ་དང་། རྩོམ་རིག སྒྱུ་རྩལ། སྐད་བརྡ། ཤེར་རྟོགས་རིག་པ། སྐར་རྩིས་རིག་པ། གསོ་བ་རིག་པ། བཟོ་རིག་པ་སོགས་འདུས་པོ་ཅོག གཞན་བོན་པོའི་བཀའ་བསྟན་འགྱུར། དེ་ལ་རིགས་གཉིས་ཡོད་ཅིང་། བོན་པོའི་བཀའ་བསྟན་ལག་བྲིས་མར་བེམ་པོ157དང་ནག་ཆུ་པར་མའི་བོན་པོའི་བསྟན་འགྱུར་ལ་བེམ་པོ380ཡོད་པར་བཤད།
གཉིས། གྲུབ་མཐའི་ལོ་རྒྱུས་སོགས་ས་ཁམས་རིག་གནས་རྩོམ་གཞུང་གི་ཕྱི་མོ་གྲངས་འཛིན་ཅན་དུ་བསྒྱུར་བ།
དུས་རབས་བཅུ་གཅིག་པ་ནས་བཅོ་ལྔའི་བར་ནི་བོད་བརྒྱུད་ནང་བསྟན་རིག་གནས་མ་ལག་ཅན་དུ་འགྱུར་བའི་དུས་སྐབས་ཡིན་པ་དང་། རིགས་པའི་གཞུང་ལུགས་དར་ཁྱབ་ཆེ་བའི་དུས་སྐབས་ཡིན། ཆོས་འབྱུང་དང་རྣམ་ཐར། གདན་རབས་སོགས་ཕུན་སུམ་ཚོགས་པ་མཆིས། མདོར་ན་རྙིང་མ་པ། བཀའ་གདམས་པ། བཀའ་རྒྱུད་པ། ས་སྐྱ་པ། དགེ་ལུགས་པ། ཇོ་ནང་པ་། ཞི་བྱེད་པ་སོགས་རིས་སུ་མ་ལྷུང་བའི་གྲུབ་མཐའ་ཁག་གི་རྩོམ་གཞུང་ཡོད་དོ་ཅོག གཙོ་བོ་ལ་དཔེར་ན། ལྡེའུ་ཇོ་སྲས་ཀྱིས་མཛད་པའི《 ལྡེའུ་ཆོས་འབྱུང》 དང་། ཤཱཀྱ་རིན་ཆེན་སྡེས་མཛད་པའི《 ཡར་ལུང་ཇོ་བའི་ཆོས་འབྱུང》 ། བུ་སྟོན་རིན་ཆེན་གྲུབ་ཀྱིས་མཛད་པའི《 བུ་སྟོན་ཆོས་འབྱུང》 ། ཐུའུ་བཀན་བློ་བཟང་ཆོས་ཀྱི་ཉི་མས་མཛད་པའི《 ཐུའུ་བཀན་གྲུབ་མཐའ》 ། མྱང་ཉི་མ་འོད་ཟེར་གྱིས་མཛད་པའི《 མྱང་ཆོས་འབྱུང》 ། སྡེ་སྲིད་སངས་རྒྱས་རྒྱ་མཚོས་མཛད་པའི《 དགའ་ལྡན་ཆོས་འབྱུང་བཻཌཱུརྱ་སེར་པོ》 ། པཎ་ཆེན་བསོད་ནམས་གྲགས་པས་མཛད་པའི《 བཀའ་གདམས་གསར་རྙིང་གི་ཆོས་འབྱུང་ཡིད་ཀྱི་མཛེས་རྒྱན》 ། འབྲུག་པ་པདྨ་དཀར་པོས་མཛད་པའི《 འབྲུག་པ་ཆོས་འབྱུང》 ། བྲག་སྒོམ་པ་བསྟན་པ་རབ་རྒྱས་ཀྱིས་མཛད་པའི《 མདོ་སྨད་ཆོས་འབྱུང》 སོགས་ལྟ་བུའི་རྩ་ཆེན་དཀོན་པོ་དག
གསུམ། སྲིད་དོན་ལོ་རྒྱུས་རྩོམ་གཞུང་གི་ཕྱི་མོ་གྲངས་འཛིན་ཅན་དུ་བསྒྱུར་བ།
བོད་ཀྱི་རྒྱལ་རབས་རིམ་བྱུང་གི་ལོ་རྒྱུས་དང་། ས་གནས་ལོ་རྒྱུས། ཚོ་ཁག་གི་ལོ་རྒྱུས། ཁྱིམ་རྒྱུད་ལོ་རྒྱུས། མི་སྣའི་ལོ་རྒྱུས། བཀའ་ཡིག ཆབ་ཤོག བཅའ་ཡིག་དང་བཅས་པ།
བཞི། བོད་ཀྱི་བརྡ་སྤྲོད་རིག་པའི་རྩོམ་གཞུང་གི་མ་ཕྱི་གྲངས་འཛིན་ཅན་དུ་བསྒྱུར་བ།
བོད་ཡིག་བཀས་བཅད་ཐེངས་གསུམ་མཛད་དེ་གཏན་ལ་ཕབ་པའི་བསྟན་བཅོས《 སྒྲ་སྦྱོར་བམ་གཉིས》 ལ་སོགས་པ། སུམ་རྟགས་དག་གསུམ་གྱི་བརྡ་སྤྲོད་པའི་བསྟན་བཅོས་མ་ལུས། དེ་མིན་ཉེ་དེང་དུས་སུ་བརྩམས་པའི་བརྡ་སྤྲོད་རིག་པ་དང་སྐད་ཡིག་ཚད་ལྡན་ལེགས་བཅོས་སྐོར་གྱི་དཔྱད་རྩོམ་སྐོར།
ལྔ། གསོ་བ་རིག་པ་དང་བསྟན་རྩིས་རྩོམ་གཞུང་གི་ཕྱི་མོ་གྲངས་འཛིན་ཅན་དུ་བསྒྱུར་བ།
《 རྒྱུད་བཞི》 དང《 དཔའ་བོའི་སྙིང་བོ་བསྡུས་པ》 ། 《 བཻ་སྔོན》 དང《 བཻ་དཀར》 སོགས་གསོ་བ་རིག་པ་དང་རྩིས་དཀར་ནག་གི་གཞུང་མ་ལུས། དེ་མིན་དེང་དུས་དཔར་བསྐྲུན་མཛད་པའི་གསོ་རིག་དང་རྩིས་གཞུང་གི་དཔེ་ཆ་སྣ་ཚོགས། གཞན་སློབ་གྲྭ་ཆེ་འབྲིང་གི་གསོ་བ་རིག་པའི་སློབ་དེབ་སྣ་ཚོགས།
དྲུག དུས་རབས་རིམ་བྱུང་གཞུང་ཡིག་གི་ཕྱི་མོ་གྲངས་འཛིན་ཅན་དུ་བསྒྱུར་བ།
བོད་ཁུལ་དཔེ་མཛོད་ཁང་སོགས་ན་ཉར་ཡོད་པའི་ཡིག་ཚགས་གཙོ་བྱས་ཆབ་སྲིད་དང་དཔལ་འབྱོར། རིག་གནས། ཆོས་ལུགས། དམག་དོན། སྲིད་འཛིན་སྒྲིག་གཞི། སྒྲིག་ཁྲིམས་དང་བཅའ་ཁྲིམས། དེ་མིན་ཆོས་སྲིད་གང་རུང་གི་བླ་དཔོན་དང་ཁྲི་ཐོག་རིམ་བྱོན་གྱི་ལོ་རྒྱུས་ཡིག་ཚང་སོགས།
གོང་བསྟན་ཕྱོགས་དྲུག་གི་རྩོམ་གཞུང་མ་ཕྱི་ལག་སོན་ཅི་བྱུང་གཏག་ཡིག་ཏུ་ཕབ་ཟིན་པའམ་གཏག་འདུན་ཡོད་པ་རྣམས་ཀྱིས་ང་ཚོར་འབྲེལ་གཏུགས་ཀྱིས་མཐུན་རྐྱེན་གང་ལེགས་སྦྱར་ན། ང་ཚོས་ཀྱང་དེར་འཕྲོད་ཀྱི་བཀའ་དྲིན་མི་དམན་པའི་དྲིན་ལན་སློག་ངེས་ཡིན།
འབྲེལ་གཏུགས། རྡོ་རྗེ་རབ་བརྟན། ཁ་པར། 13897788327
ཡིག་ཟམ། djld71@163.com
མཚོ་ལྷོ་ཁུལ་བོད་ཡིག་ཆ་འཕྲིན་ལག་རྩལ་ཞིབ་འཇུག་ལྟེ་གནས་ཀྱིས།
2012ལོའི་ཟླ8པའི་ཚེས1ཉིན།

robotstxt: allowed

filter: keep


text:
ལྟ་གྲངས།
གྲངས་ཀ་གཅིག་ནི་གྲངས་ཀ་གཞན་ཞིག་གི་བརྒྱ་ཆའི་གྲངས་ག་གེ་མོ་ཞིག་ཡིན་པར་སྟོན་པ་ལ་བརྒྱ་ཆའི་བསྡུར་ཚད་ཞེས་བརྗོད། བརྒྱ་ཆའི་གྲངས་ལ་ཡང་བརྒྱ་ཆའི་ཟིན་ཚད་དམ་ཡང་ན་བརྒྱ་ཆའི་བསྡུར་ཚད་ཞེས་འབོད། དུས་རྒྱུན་ཆ་གྲངས་ཀྱི་རྣམ་པ་བཞིན་འབྲི་སྲོལ་མེད་པར་རང་གི་ཆེད་སྤྱོད་མཚོན་རྟགས་ཞིག་ཡོད་དེ། དེ་ནི་རྟགས%ལྟར་རོ༎དཔེར་ན། 1%,5.5%སོགས་ལྟ་བུ༎ སྤྱིར་བརྒྱ་ཆའི་གྲངས་ཀྱི་མ་ཆ་ཚང་མ་ནི100ཡིན་པས་ན། ཚང་མ1%གིས་མཚོན་ཞིང་། དེ་བལྟས་པ་ཙམ་གྱིས་རྟོགས་ནུས་ཤིང་གཤིབ་བསྡུར་བྱེད་པར་ཤིན་ཏུ་སྟབས་བདེ་བ་ཞིག་ཡིན། བྱས་ཙང་བརྒྱ་ཆའི་བསྡུར་ཚད་ནི་ཞིང་ལས་ཐོན་སྐྱེད་དང་ཚན་རིག་ལག་རྩལ། དེ་བཞིན་ད་དུང་ཚོད་ལྟ་སྣ་ཚོགས་ཀྱི་ནང་དུ་ཡོངས་ཁྱབ་ངང་བེད་སྤྱོད་གཏོང་བཞིན་ཡོད། ལྷག་པར་དུ་མི་རྣམས་ཀྱིས་བསྡོམས་རྩིས་སྣ་ཚོགས་ལ་བརྟག་དཔྱད་དང་། གཤིབ་བསྡུར་སོགས་བྱེད་སྐབས་སུ་རྒྱུན་དུ་བརྒྱ་ཆའི་གྲངས་བེད་སྤྱོད་བྱེད་དགོས་ཀྱི་ཡོད། དཔེར་ན། ཉིན་རེའི་གནམ་གཤིས་སྔོན་བརྡས་ཉིན་དེའི་དགོང་མོ་དང་ཉིན་གཉིས་པའི་ཉིན་མོའི་གནམ་གཤིས་ཀྱི་གནས་ཚུལ་དང་ཆར་ཆུའི་འབབ་ཚད་སོགས་གཏོང་དགོས་ཤིང་། སྐབས་འདིའི་ཆར་ཆུ་འབབ་ཚད་ནི་ཏག་ཏག་བརྒྱ་ཆའི་གྲངས་ཀྱིས་མཚོན་དགོས་སོ༎


text:
དག་ཡིག་མཁས་པའི་འབྱུང་གནས་ལས་བརྡ་གསར་རྙིང་གི་སྐོར་བཞུགས་སོ། །
ལྕང་སྐྱ་རོལ་པའི་རྡོ་རྗེ།(༡༧༢༠-༡༧༨༦)
ཐོག་མར་དགེ་བ་ཀླད་ཀྱི་དོན།
དག་ཡིག་མཁས་པའི་འབྱུང་གནས་ཞེས་བྱ་བ་ལས་བརྡ་གསར་རྙིང་གི་སྐོར་བཞུགས་སོ། །
བར་དུ་དགེ་བ་གཞུང་གི་དོན།
གཉིས་པ་ཐུན་མོང་ལ་མཁོ་བ་བརྡའ་གསར་རྙིང་གི་རྣམ་གཞག་བཤད་པ་ལ། ཀྭ་ནི་ཀྱེ། གག་ནི་གང༌། ཏེ་པོར་ནི་ཤིན་ཏུ། བྷེམ་པ་ནི་སྒོམ་པ། སྐྱོར་སྐྱོར་ནི་ཡང་ཡང༌། ཚ་བ་ནི་དྲོ། བླ་འོག་ནི་སྟེང་འོག རམ་ཕྱིས་ནི་སྣག་བུམ། བླ་སྐྱལ་བ་ནི་མི་ཟད་པ། འཚལ་མ་འཚལ་བ་ནི་ཟས་ཟ་བ། རྩ་ལག་ནི་གཉེན། གཉའ་བོ་ནི་དཔང་པོ། བསྐྱུད་པ་དང་བསྙེལ་བ་ནི་བརྗེད་པ། གྱ་བ་ནི་ཉམས་པ། གྱག་པ་ནི་བརླག་པ། དཔུང་པོ་ནི་ཕུང་པོ། ཞིག་གུ་ནི་སྨོན་པ། ཡེ་འབྱམས་ནི་སྟོང་ཉིད། དབལ་ནི་ཏོག་སོགས། ངོ་ག་ནི་སྣང་ངོར། གམ་ཡོ་ནི་ཉེ་འཁོར། དམུས་བྱུང་ནི་ཚི་ཆད་དམ་ཡི་ཆད། ཐེན་ཁྱེར་ནི་ཅ་རེ། ག་ཞ་ནི་བཞད་གད། ཡ་ལད་ནི་གོ་ཆ། གནའ་མ་ནི་ཐོག་མའམ་སྔོན། ཅོག་ནི་ཀུན། ཕྱི་མོ་ནི་རྩ་བ། སྦྲེབས་པ་ནི་སྐེམ་པ། སྤྱིའུར་ནི་བྱི་བོ། རོད་པ་ནི་རྣམ་པ། འོ་ཅོག་ནི་མ་ལུས། མདུང་ངོར་ནི་རྒྱན་འགྱེད། ཆམ་དུ་མི་སྐྱེར་བ་ནི་གཏན་དུ་མ་སྐྱེས་པ། རྒྱོལ་བ་ནི་རྒོལ་བ། ནོད་པ་ནི་བཞག་པ། ཁུ་བ་ནི་འཆགས་པ། ཐ་ཚིག་ནི་རྩ་བ་འམ་ཚིག་གི་དོན། བསྟི་པ་ནི་ངལ་གསོ། བརྣག་པ་ནི་བསམ་པ། བརྣབ་པ་ནི་འདོད་པ། བཏུང་བ་ནི་སྤྱོད་པ། སྨྱང་བ་ནི་བརྐྱང་བ། ནམ་ཞར་ནི་ནམ་ཡང༌། གཞུར་ནི་གཞུང༌། འོན་ཏང་ནི་འོན་ཀྱང༌། དབྲག་ནི་བར། ཕྱམ་ཕྱད་དམ་ཆམ་ཆད་ནི་མཉམ་ཉིད། འཛར་བ་ནི་མཛའ་བ། རྨ་ག་ཆད་ནི་ཡང་དག བསྟར་བ་ནི་བྱི་དོར་རམ་གཟབ་པ་སོགས།
བཞབ་པ་ནི་འཇམ་པ། གཏིང་ཕྱིན་ནི་དཔྱིས་ཕྱིན། བྲོ་ནི་མནའ། ཆང་ཁྱུ་ནི་ཚོགས་པ། སྤ་ལོ་ནི་སྤོབས་པ། ཐ་རམ་ནི་ངན། བརྙང་ནི་འཁྲུ་བ། དབྱེ་ནི་ཐང༌། བསྙིལ་བ་ནི་དོར་བ། གཞག་ཡང་ནི་གཞན་ཡང༌། རྒྱ་ཡིས་བཏབ་པ་ནི་ཐ་མི་དད་པ། འགོ་ནན་ནི་ཐོག་མ། འཇི་བ་ནི་འདོད་པ། མཐོང་ག་ནི་བྲང༌། ལག་པ་བསྙལ་བ་ནི་ལག་པ་བཀྲུས་པ། གླམ་པ་ནི་སྣམ་བུ་འཐུག་པོ། ཁྲ་ཁྲོ་ཅན་ནི་སྤྲོ་ཐུང་བ། རུང་ཁུས་ཟ་བ་ནི་གཏུམ་པ། ཇེ་ནི་དང་པོའམ་རེ་ཞིག་ལའང་འཇུག གཞི་བོ་ནི་གཞི་མ། ཇི་འོས་ནི་འཚམ་པ༑ གནོང་བ་ནི་ཉེས་པ། མི་བཀུར་བ་ནི་ཁས་མི་ལེན་པ། གཟོན་པ་ནི་མི་ཉན་པ། འཆབ་པ་ནི་གསང་བའམ་སྦེད་པ། བཅབས་པ་ནི་སྦས་པ། འཛན་དཀའ་ནི་སྦྱོར་དཀའ། འཁུ་བ་ནི་ཞེ་སྡང་བའམ་ལོག་པ༑ བཅིལ་བ་ནི་བཅོམ་པ། གྱ་ཙོམ་པ་ནི་མ་བརྟགས་པ། རྣ་བླགས་ནི་རྣ་གཏད། ཐ་ཆད་ནི་ངན་པ། ཆ་བ་ནི་སྐེག་པ། གཟན་པ་ནི་གསན་པ། སྩེལ་བ་ནི་སེལ་བ། འཕྱེ་བ་ནི་འགྲོ་བ། སྨྲེང་ཚིག་ནི་གསང་ཚིག སྨྲེང་ནི་སྨྲ་བ། སྨྲེ་བ་ནི་ངན་པར་སྨྲ་བ། རྨས་པ་ནི་དྲིས་པ། མི་འཇབ་པ་ནི་རྩུབ་པ། བླ་མཐང་ནི་སྟོད་སྨད་དམ་ཕྱི་ནང༌། སྟོས་པ་ནི་འབྲིམ་པའམ་སྟེར་བ། བརྟ་པ་ནི་རྒྱས་པར་བྱ་བ། བརྟས་པ་ནི་རྒྱས་པ། ད་ཀོ་ནི་ད་ནི། འདི་ཀོ་ནི་འདི་ནི། བཀོན་པ་ནི་ཁྲོ་བ། ཇི་ག་ནི་བརྟག་པ། ཁྱོ་ཤུག་ནི་བཟའ་ཚོ། གཞོལ་བ་ནི་འབབ་པ། རིང་བ་ནི་རྫུད་པའམ་ངན་པ། ཉིས་ན་ནི་བརྟགས་ནའམ་རྣམ་པ་གཉིས་སུ་ན། ཐ་བ་ནི་རེངས་པའམ་ཉོན་མོངས། མཐར་གྱིས་ནི་རིམ་གྱིས། གཞར་ཡང་ནི་སླར་ཡང་ངམ་ནམ་ཡང༌། བཤོ་བ་ནི་འཁྲིག་པ། གར་ཡང་ནི་གང་ཡང༌། མནོས་པ་ནི་བསམས་པ། རེད་པ་ནི་གྲུབ་པ། གྱ་ནོམ་ནི་ཕུན་སུམ་ཚོགས་པ། མགོ་མཉམ་ནི་དུས་མཉམ། སྡུམ་པ་ནི་ཁང༌པ། པོག་ནི་སྤོས། པོག་པོར་ནི་སྤོས་ཕོར། ཤ་དག་ནི་ཤ་སྟག བཀོལ་བ་ནི་བསྐོས་པ། འཇུད་པ་ནི་འཇུག་པ། རྡུབ་པ་ནི་འདུས་པ། ཚམ་ངམ་ནི་འཇིགས་སྟངས། བབ་ཆོལ་ཕྱར་ཡང་ནི་མ་བསམ་པར་འཕྲིན་ལན། དབུད་ནི་དབུས། སྣམ་ལོགས་ནི་ཟུར་རམ་རྒྱབ། སྣྲེལ་ཞི་ནི་འཕྲེད་དམ་ལོགས་སམ་འཆོལ་བ། ཉོད་པ་ནི་ཟས། རོད་པ་ནི་གོས། ཡེང་ཡེ་ནི་ངེས་པར། བསྟིར་མེད་ནི་མནར་མེད། སྦྲིབས་པ་ནི་ལོགས་པ། བྲུ་ཚ་བ་ནི་བཀྲེས་པ། བས་པ་ནི་ཟད་པའམ་མཐའ་དག་པ། རམ་ཤག་ནི་འབྱོར་བ། མཐའ་གྲུ་ནི་རྒྱ་ཁྱོན། མནབ་རྩལ་ནི་ཁ་ཟས། ཁོས་ནི་འདུན་མ། ཆབ་མི་འཚལ་བ་ནི་ཆུད་མི་ཟ་བ། ཇི་རོབ་ནི་ཇི་ཕྱིར། གཡེར་བོ་ནི་མཁས་པ་འམ་གྲུམས་པ།
བསྐྱུད་པ་ནི་བརྗེད་པ། ཁད་ཀྱི་ནི་དལ་བུ། བྱུར་ནི་མྱ་ངན། གཏུགས་པ་ནི་ཆད་པ། ཡོལ་གོ་ནི་སྣོད། བསྙེ་བ་ནི་འཇིགས་པ། བསྙེམས་པ་ནི་ང་རྒྱལ། ཡུག་པ་ནི་རྐང་བ། སུག་པ་ནི་ལག་པ། རྒྱ་ཅང་ནི་སྐ་རགས། གུར་བུ་ནི་གྲུ་བཞི། གྱི་ན་ནི་དམན་པ། ཁོ་ལག་ནི་མཆུ་ཞེང། བརྟང་བ་ནི་གློ་བུར་བ། མི་ཡོག་པ་ནི་ཁེབས་པ། འུབས་པ་ནི་འདུས་པ། ཁུད་པ་ནི་སྐྱེས་སམ་རྫངས། སླགས་པ་ནི་བཀོད་པ། ཕྱང་ཆད་ནི་ཐག་བཅད། ལ་གོར་ནི་སྐྱེན་པ། མུར་འདུག་ནི་མུ་སྟེགས། ཐལ་བྱུང་ནི་མ་ལུས། ཅོ་འདྲི་ནི་མཐོ་འཚམ། གཞེར་བ་ནི་བསྟེན་པ། ཡེལ་འཕྱོས་ནི་ཟུང་འཇུག འཕྲོད་ནི་ཚོགས་པ། ཕྱ་ལེ་བ་ནི་མཉམ་པ། ཆིབ་པ་ནི་ཁྱབ་པ། ཁོས་པ་ནི་འདུན་པ། ངོ་མཐོན་ནི་ནན་གྱི། མོལ་བ་ནི་གཏམ་མམ་གྲོས། ཚུད་མོ་མཁན་ནི་རྐོས་མཁན། གྱིན་འདས་ནི་རང་བཞིན། གོ་འདུན་ནི་ཚོགས་ཤིང་འདུ་བ། གཞུར་བརྟག་ནི་ཟུར་ཟ་བ། མྱག་ཕྲན་ནི་མདའ། ཉེར་བསྡོགས་ནི་སྟ་གོན་ནམ་སྔོན་འགྲོ། གོར་མ་ཆག་དང་གོར་མ་བཀུམ་པ་ནི་ཐེ་ཚོམ་མེད་པ། གནམ་རུ་ནི་གཞུ། སྦྲུག་པ་ནི་ཟད་པ། བཀར་བཏགས་ནི་ཁྲིམས་བསྒྲགས་པ། ཕུང་ཀྲོལ་ནི་དོན་མེད་པ། ལྷགས་པ་ནི་གཏད་པ། ཕྱར་གཡེང་ནི་རྣམ་གཡེང༌། སྒམ་པ་ནི་ཟབ་པ། བགམ་པ་ནི་ཉམས་སད་པ། མནབས་པ་ནི་གྱོན་པ། རྩེག་ལོག་ནི་ཕྲན་ཚེགས་སམ་སྲེད་ཞེན་ཆེ། ཚར་ཕྱིན་ནི་མཐར་ཕྱིན། གཟས་པ་ནི་བརྡེག་པར་བརྩམས་པ། ཕོན་པོ་ནི་ཚོགས་པ། འཆེལ་བ་ནི་ཞེན་པའམ་འཆད་པ། ཐ་རམས་ནི་གཏམས་པ། ཕྱིས་བུ་ནི་སྣོད། རྩེར་ཕྱིབས་ནི་མཐར་ཕྱིན། གླལ་བ་ནི་ཁ་གདངས་སམ་རྣམ་པར་བསྒྱིངས་པ། ཀྲུབས་པ་ནི་ཕུབ་པའམ་གྱོན་པ། གཡེམ་པ་ནི་འདོད་པ། མུ་ཅོར་ནི་ཁ་ཟེར་བའམ་ཁ་དྲག གནམ་པོ་དྲང་པོ། ཁོར་ཟུག་ནི་ཁོར་ཡུག མ་རེད་པ་ནི་མ་གྲུབ་པ། གོ་འདུན་ནི་གང་མོས། མོང་དུ་ཆུད་པ་ནི་ཁོང་དུ་ཆུད་པ། རླིབས་པ་ནི་རྒྱ་ཆེ་བ། མཆིལ་བ་ནི་ལྕགས་ཀྱུ། འགྱེད་པ་ནི་འགྱོད་པ། འགྱེར་བ་ནི་སྤོང་བ། གེར་མ་ནི་རག་མ། རུམ་པ་ནི་ལྟོ་བའམ་ཕག ཕོམ་པ་ནི་བུམ་པ། རྟོན་པ་ནི་འདོད་པའམ་རྗེས་སུ་འབྲང་བ། འགེམས་པ་ནི་འཇོམས་པ། སྙུགས་སུ་ནི་ཡུན་དུ། དཔྲོག་པ་ནི་འཕྲོག་པ། གླེབས་པ་ནི་མནན་པ། གལ་གྱིས་ནི་ནན་གྱིས་སམ་རྒྱལ་གྱིས། འཇེན་པ་ནི་དངོས་པོ། རླུགས་པ་ནི་ལུག་པ། ནོངས་པ་ནི་ཉེས་པ། འཕྱེ་བོ་ནི་གོང་པོའམ་ཡན་ལག་མེད་པར་ལྟོ་བས་འགྲོ་བ། ལྕེ་རྟེན་ནི་བརྗོད་པའམ་སྙད་འདོགས་པ།
སྲིབས་པ་ནི་བསྒྲིབས་པའམ་གྲིབ་རིའམ་མཚན་མོ། སླག་པ་ནི་པགས་པའི་གོས། སྡོད་པ་ནི་འཕེན་པ། ཁོལ་མའམ་བ་གླང་མིག་ནི་སྐར་ཁུང༌། འགྲིམ་པ་ནི་འགྱེད་པ། མུར་ཐུག་ནི་མཐར་ཐུག ཕོལ་བ་ནི་རྟོགས་པ། ལ་ཟླས་པ་ནི་ཐག་བཅད་པ། ལ་ཟློ་བ་ནི་མཐའ་འགེགས་པའམ་ཐག་གཅོད་པ། མི་ཆ་བ་ནི་མི་ཤེས་པ། ཆ་མེད་ནི་རྒྱུས་མེད། གཏོལ་མེད་ནི་ཐབས་མེད། ཅི་གར་ནི་ཇི་ལྟར། ཅི་ཆིབ་ནི་མཐར་ཕྱིན། གར་ཅིག་ནི་གང་ཞིག སྨྱན་ཀ་ནི་གཉེན་ཀ འབགས་པ་ནི་ཉམས་པ། དམུན་པ་ནི་བླུན་པ། ཤོབ་དང་ཤོ་བེ་ནི་རྫུན། ཤིང་ཟན་ནི་རོ་ཟན། ཤིད་ནི་གཤིན་པོ་ལ་དམིགས་པའི་དགེ་བ་བསྒྲུབས་པ། ཕྲུ་མ་ནི་ཕོ་བྲང་ངམ་དམག་སྒར། སྤོང་བ་ནི་རྩེ་བ། བརྟུན་པ་ནི་བརྩོན་པ། སྒོ་འཕར་ནི་སྒོ་གླེགས། སྤྱོས་པ་ནི་བསྡིགས་པ། སྙོམ་པ་ནི་གཡེལ་བའམ་སྙོམ་ལས། དབྱེ་ཚོང་ནི་ཚོང་ཁང༌། ཐང་ལ་ནི་བཀྲམ་པ། བསླན་པ་ནི་བསྡུས་པའམ་ཕྱོགས་གཏོགས། ཚོག་ཕོར་ནི་རྫོགས་པར། རྭ་བ་ནི་བཅད་པའམ་གཞོགས་པ༑ གཟེངས་པ་ནི་བརྐྱང་བའམ་གཟི་བྱིན། འཚེག་པ་ནི་འཇིག་པ། གློས་པ་ནི་རྨོངས་པ། རྨེན་མེད་ནི་གཏན་མེད། གཡེན་སྤྱོ་བ་ནི་ཅོ་འདྲི། གཡམ་ནི་ཞར། རྨེད་པ་ནི་གསོལ་བའམ་དྲི་བ། སློང་ཕོར་ནི་ལྷུང་གཟེད། བྱ་མ་རྟ་ནི་ཉན་རྣའམ་བང་ཆེན། འབྲོ་འཚལ་ནི་ནད་པ། རྣང་ནི་ཞིང༌། ད་བུར་ནི་སྲེག་གནས། བསྙད་པ་ནི་བཤད་པ། གཙུག་ལག་ནི་སྡེ་སྣོད་དམ་གསུང་རབ། གོ་རེ་ནི་རྫོགས་པ། བརླང་པོ་ནི་རྩུབ་མོ། གཞོགས་སྟེགས་ནི་སྒེག་ཆོས། ཤུར་བུ་ནི་སྐ་རགས། གཏོས་པ་ནི་ཚད་མེད། སྦད་ནི་པུ། བརྩང་བ་ནི་བསང་བ། འཛན་མོ་ནི་བགྲོད་བྱ། འཛན་ཕོ་ནི་བགྲོད་བྱེད། འཇུད་མཐུན་ནི་སྨད་འཚོང༌། འགྲེ་བ་ནི་གཡོ་བ། འཐུར་བ་ནི་འཁྲུགས་པ། འཐབ་ཀྲོལ་ནི་གནོད་རྒྱུ། དོ་ཟན་ནི་མཆིང་བུ། ཁོང་སྙོམ་པ་ནི་སྒྱིད་ལུག་པ། དཀྱུས་མོ་ནི་མགྱོགས་པ། དང་ལ་ནི་རྫིང་བུ། ཀླབ་པ་ནི་ལ་བ། དམ་རྒྱ་ནི་ཁྲིམས། ཞ་སྒྲེ་ནི་རྣ་མེད། ལྟག་སྒྲེ་ནི་ལྟག་ཐེར། གོར་མོ་ནི་སྡང་སེམས། སྦུབ་མོ་ནི་བོར་ཤུགས། སྣ་སྦྲང་ནི་མདེའུ། བཤུག་པ་ནི་བསླང་བ། པུས་མཁྱུད་ནི་སྒོམ་ཐག གཡར་ནི་གདོང་ངམ་མདུན། བྱུར་བུ་ནི་སྤུང་བ། ཐགས་རན་ནི་བཏགས་པ། རྨས་པ་ནི་ཉམས་པ། མངན་ནི་མཐུ། གསུག་པ་ནི་རྔན་པ། བརྔན་པ་ནི་མཆོད་པ། རྣམ་འདལ་ནི་རྣམ་འདུད། དཔྲེས་པ་ནི་བརྫེས་པ། བསེན་ཁུས་ནི་གཉེན་བསླུས། བརྒྱད་བཀག་ནི་བཀྱོན་པ།
བཟླུགས་པ་ནི་ཞུས་པའམ་དྲིས་པ། འོ་ནི་ནི་ཁོ་ནིའམ་འདི། མི་སློན་ནི་མི་བཟློག འབྲོངས་ནི་ཉེ་བར་བསྟེན་པ། གོ་ར་ནི་བཙོན་ར། ཡ་མ་བརླ་ནི་སྙིང་པོ་མེད་དམ་མི་བདེན། སླར་རོལ་ནི་ཕྱི་རོལ། ཆང་ཐུབ་ནི་གང་ཟག། དོག་མ་ནི་མདུན། འཕག་པའམ་ཆབ་ནི་འཇུག་པ། རན་པ་ནི་ལྕུག་ཕྲན། རེང་བ་ནི་འབྲེལ་མེད་དམ་རྐྱང་པ། མི་འགོང་ནི་མི་ཞུམ། ཐན་ཀོར་ནི་ཉེ་འཁོར། བོག་རེ་ནི་བ་གམ། མ་སྟེས་པ་ནི་མ་ལེགས་པ། སྟེས་དབང་ནི་སྟོབས་ཤུགས། གནའ་བོ་ནི་སྔོན། སྣ་བོ་ནི་གཙོ་བོ། མི་གུ་ནི་མི་ཞུམ། བེ་ནོ་ནི་འཛིན་པ། ཉེའུ་གྱི་ནི་བཅུད་ཚོར༌། ཉེན་ནི་རྨང༌། གདོང་མོ་ནི་མཇུག་ངོའི་ནང༌། རྣིལ་ནི་སོ་རྙིལ། ཆུ་བྲུབ་པ་ནི་ཁོལ་བའམ་རྦ་ཀློང༌། ལས་ཡན་ཀིན་ནི་ཁ་ཕྱེར་རམ་སྟེགས་བུ། གཞགས་པ་ནི་བརྒྱན་པ། འདྲུབ་པ་ནི་འཚེམ་པ། དྲུབས་པ་ནི་བཙེམས་པ། ཆན་པ་ནི་ཁྱེ་བོའམ་གྲི་གུག ཇེང་ནི་དབྱངས། གྱ་ཐོ་ནི་རྣ་རྒྱན། ལན་བོན་ནི་ལན་སློན། ཐེར་ཟུག་ནི་འགྱུར་མེད། རྔུབ་རེ་ནི་ཧུར་རེ། བྲུག་པ་ནི་འདྲལ་བ། ཚིག་བརྩིག་ནི་ཚིག་བཙུན། གཞོགས་མ་ནི་སྟེང་གཡོགས། ཉུག་རུམ་ནི་རླིག་ཕྱུང་ངམ་འབྲས་བུ་བཏོན་པ༑ གཞལ་བ་ནི་མགུ་བ། བསྐྱད་པ་ནི་བསད་པ། ག་གེ་ནི་ཡུལ། ཆེ་གེ་ནི་གང་ཟག་གི་མིང་གི་སྤྱི། ཕྱི་བི་ནི་ཕྱི་རོལ། དགུན་གདུང་ནི་ཚད་གདུང༌། མོང་བརྟུལ་ནི་བླུན་པོ། ཕ་བི་ནི་ཕ་རོལ། ལུང་བོང་ནི་བ་གླང༌། ཕོལ་མིག་ནི་འཁོར་ལོའམ་ནད་ཀྱི་བྱེ་བྲག་ལའང་འཇུག མཚུན་པ་ནི་བསོད་ནམས། མཆེས་པ་ནི་ཁས་ལེན། འཕེའུ་ནི་གསོལ་བ། ཆེ་ཞེ་ནི་ཅི་ཞེས། གཞའ་གསང་ནི་གཡུང་དྲུང༌། དམ་དེམ་ནི་དམ་བཅས། ཕྱང་ཕྲུལ་ནི་རྣ་རྒྱན། དབུ་རྨོག་ནི་དབུ་འཕང༌། ཡིད་སྨོ་ནི་ཡིད་དགའ། གཉི་ཟེར་ནི་ཉི་ཟེར། གཏིགས་པ་ནི་འཁྲིགས་པ། གདུད་པ་ནི་འདུད་པ། སྦོམ་པ་ནི་ཟ་བ། རྙོང་བ་ནི་བརྐྱང་བ། ཞེ་ལ་འབྱོར་ནི་སེམས་ལ་འགྲོ་བ། འཁྱུད་པ་ནི་འཆུག་པ། འདྲིད་པ་ནི་བསླུ་བ། འཕོ་བ་ནི་འཕེན་པ། ཙེན་ནེ་ནི་ཐམས་ཅད༌། བྱེར་བ་ནི་སོང་བ། གཟོད་མ་ནི་དང་པོ། རིལ་ནི་ཐམས་ཅད། འཛེག་པ་ནི་ཕྲད་པ། གཟེབ་ནི་གུར། ཀློང་དུ་གྱུར་པ་ནི་དབང་དུ་གྱུར་པ། མི་བཟེད་ནི་ཆེན་པོ། གཅམ་བུ་ནི་བཅོས་མ། འཆོབས་ཤིག་ནི་གསངས་ཤིག གཉོད་ཀ་ནི་མཁོས་ཀ ངོམ་པ་ནི་སྟོན་པ། གཟུ་ལུམ་ནི་རང་བཟོ། གླགས་པ་ནི་འཁེབས་པ། ལུད་པར་ནི་བྱུར་བུར། གནོངས་པ་ནི་ཉེས་པ། དོང་སྟེ་ནི་སོང་སྟེ། དཔེན་པ་ནི་མཁོ་བ། ཇིས་ན་ནི་ཅིས་ན། བློ་ཅིང་ནི་བརྗོད་ཀྱང༌། གཞོག་པ་ནི་འཇོག་པ། ཀོས་ཐག་ནི་ཉམ་ཐག བཏུལ་བཅིལ་ནི་སྦྱངས་པ།
ཁྲེན་ནི་སྐྱོན། གྱིན་ཏ་ནི་རྒྱུ་མེད། སྔ་མཁོ་ནི་སྔ་མ། སྨྱུར་ཏེ་ནི་མྱུར་དུ། ཁ་སྦོམ་ནི་ཁ་ཏོན། འོ་ནི་ནི་འདི་ནི། འོན་ཅིག་ནི་བྱོན་ཅིག ལྡེམ་པོ་ནི་དྲང་པོ་མིན་པ། ཉིད་དོར་ནི་ངེས་པར། བྱོས་ཤིག་ནི་གྱིས་ཤིག རངས་པ་ནི་བདེ་བ། ཁོང་འཁྱིད་ནི་ཁོང་འབྱིན། གཏུ་ལུམ་ནི་བཟི་བ། གྱུ་བ་ནི་བཀྲུ་བའམ་སྐབས་ལ་ལར་ང་རྒྱལ་ཅན་ལ་ཟེར་བའང་འདུག ཕོ་ཐེག་ནི་ཁུར་ཁྱེར། རྨེ་བ་ནི་སྨྲ་བ། སྨུན་པོ་ནི་བླུན་པོ། འཕན་པ་ནི་ཆག་པ། ག་ཐག་ནི་གང་དག སྦེན་ཞ་ཏ་ནི་ཡང་དག་མིན། འོར་འགའ་ནི་རེས་འགའ། འོ་ཅོག་ནི་ཐམས་ཅད། བྱ་རྐོན་ནི་བྱ་རྒྱ། གཉིག་ཏུ་ནི་གཅིག་ཏུ། འདི་ཀོ་ནི་འདི་ནི། འབོགས་པ་ནི་བརྩོན་པའམ་བརྒལ། གོ་ཅོག་ནི་ཐམས་ཅད། ཞག་སྟེ་ནི་མགུ་སྟེ། གཞེན་འདེབས་ནི་བསྐུལ་བ། ཕོན་ཏེ་ནི་ཕན་ཏེ༑ འགོ་བ་ནི་བླང་བ། འདུ་མཆེད་ནི་ཐབས་དང༌། འུང་ནས་ནི་འདི་ནས། ཉིད་གྲུལ་ནི་རིགས་ངན། རྡང་མོ་ནི་དམོད་མོ། རང་ཉམས་ནི་རང་བཞིན། འགྲན་ཐོར་གལ་བ་ནི་འགྲན་ཟླར་གལ་བ། ཡིབས་སུ་ནི་དབྱིབས་སུ། བླ་ཁྱད་ནི་དྲེགས་པ། བདར་བ་ནི་སྟེར་བ། འུང་ཏིང་ནི་འོན་ཀྱང༌། གཉེན་ཏེ་ནི་བོས་ཏེ༑ འོར་བ་ནི་སྐྱོབ་པའམ་བོར་བ། ཕ་ལོགས་ནི་ཕ་རོལ། སྦུ་བུ་ནི་སྦུ་གུ། གྱིམ་ཤིང་ནི་རོལ་མོ། ཆོ་ལོ་ནི་རྒྱན་པོ། ཟུས་ནས་ནི་ཟུག་ནས། བློན་འདེབས་ནི་ཆོས་སྟོན། རྒྱ་རྣ་རུ་ནི་མི་ཚངས་སྤྱོད། འགྲོང་བ་ནི་རྨ་སྒོ༑ མཆིས་འབྲང་ནི་ཆུང་མ། རེ་རྨ་ནི་བུད་མེད། མ་དྲངས་ནི་མ་དུལ། ཟླུག་པ་ནི་གནང་བ། གཞོངས་ནི་ལྗོངས། འཇེབས་ནི་ཕན་པ། བརྩུ་བ་ནི་བསུ་བ། དམས་པ་ནི་ཉམས་པ། ཡུས་ཏེ་ནི་བདེན་ཏེ། རྨེན་ངན་ནི་ལྟས་ངན། བན་ལ་ནི་བྱས་གླག གཏི་ན་ནི་སྨྲེ་བ། སླད་བཞིན་ནི་ཕྱི་བཞིན། འཕྱན་པ་ནི་འཁྱམ་པའམ་ཡན་པ། བཀུམ་པ་ནི་བཅད་པ། མཚུན་ནི་ཕ་མེས། ཉེ་གནས་ནི་སློབ་བུ། རྙིས་པ་ནི་རྙིངས་པ། འདས་པ་ནི་དེས་པ། སློས་པ་ནི་ཟློས་པ། སྨྱོ་བ་ནི་ཞན། ལེའུ་གློན་ནི་ལན་འདོན། དགུམ་དུ་ནི་བཅད་དུ༑ འདྲག་མཐིལ་ནི་ལག་མཐིལ། བུམ་བུ་ནི་བུམ་ཆུང༌། རྩིག་གུ་ནི་རྩིག་པ། བྲུངས་ཀྱང་ནི་ཀུང་ཀྱང༌། ནན་ཐུར་ནི་ནན་ཏན། གཡུར་རམ་ཡུར་ནི་གཉིད། སྒྲེའུ་ཆུང་ནི་འཛག་སྣོད། བར་ཏང་ནི་སྟན་འབོལ། ཡུ་བུ་ནི་རང་རེ། གཏན་པ་ནི་སྲ་བརྐྱང༌། ཀོག་ཚེ་ནི་སྙིང་ཐག སྨྱུང་ནས་ནི་བཅུག་ནས། དགུ་སྟེ་ནི་ལྷག་སྟེ༑ དཀྱེལ་བ་ནི་སྦྱིན་པ། མ་ལ་ནི་མོད་ལ། འདོད་འགྲོ་ནི་སྨད་འཚོང༌། ངོག་གོ་ནི་ནོན་ཏོ། ཐོང་ཁོར་ནི་གར་བུ། འགེབས་པ་ནི་སྒྲིབ་པ།
ཁྲོལ་བ་ནི་ཤེས་པ། མཚན་དཀོར་ནི་མཚན་ལེགས། དུབས་སུ་ནི་དུས་སུ། ལག་ཏུབ་ནི་མགྱོགས་པ། ལྡོངས་པ་ནི་ལོང་བ། དམིགས་བུ་ནི་ཁྲིད་བྱེད། དོག་ན་ནི་སོང་ན། འོལ་ཡང་ནི་དཔེ་ཡང༌། མོང་མི་དམའ་བ་ནི་དཔང་ནི་མཐོ་བ། སྐྱང་ནུལ་ནི་ཞལ་ཞལ། ཡུགས་ཤིག་ནི་བྱུགས་ཤིག ཞེ་འོ་ནི་ཟེར་ཏོ། ལྡུང་རུས་ནི་ལྟུང་འབྲས། རྩལ་བ་ནི་བྱིན་པ། འཛེར་ཏོ་ནི་སྨྲས་སོ། དུག་ཁང་ནི་ཁྲུས་ཁང་ངམ་བསྲོ་ཁང༌། དཔྱ་བ་ནི་འཕྱ་བ། སྔ་ཟ་ནི་སྔ་བ། བར་ཐང་ནི་ཕྲུམ་སྟན། ཁུ་ཤ་ནི་ཤ་ཁུ། འདེ་གུ་ནི་སྐྱོམ་བུ། ཐམ་ལག་ནི་མན་ངག གནང་བར་བཞག་པ་ནི་ལེགས་པར་བརྒྱན་པ། གཡམ་ལ་ནི་ཞར་ལ། འདྲུབས་པ་ནི་གསོས་པ། སྣམ་ཕྱིངས་ནི་ཕྱི་ས་ཁང་པ། དེ་མོ་ནི་དགོས་པ། སྐུན་བུ་ནི་གཞོང་བུ། ཡ་གང་ནི་རྐང་རྟེན། ཅི་ཆོག་ནི་ཅི་ཡོད། ཐ་གི་ནི་ཞི་བ། རྒྱུ་ཁུ་ཅན་ནི་གཅེར་བུ་པ། གཟར་ཐག་ནི་དཔྱད་ཐག ནོད་པ་ནི་ལེན་པའམ་ཐོབ་པ། ཕྱི་མོ་ནི་བཙུན་མོ། སླས་ནི་བཙུན་མོའི་འཁོར། བླངས་ཀྱང་ནི་སླར་ཡང༌། རིམས་ཤིག་ནི་དྲོངས་ཤིག གྱོང་རལ་ནི་ས་ཞག ཆེམས་བཞག་ནི་འཕྲིན་བཞག ཤུལ་དུ་ནི་ལམ་དུ། མད་པ་ནི་བདེན་པ། སྤྱན་པ་བ་ནི་བྱ་ར་བ། གཞིལ་བ་ནི་བཅོམ་པ། ཚིག་གུ་ནི་འབྲས་བུ། རེགས་པ་ནི་བྲེག་པ། སྐྱོས་པ་ནི་ཉམས་པ༑ སླ་བ་ནི་ཟླ་བ། ཉུལ་བ་ནི་བུལ་བའམ་འགོར་བ། གཞར་བ་ནི་མཐུན་པ། མཁའ་འཕྲིང་ནི་ཕོར་ཤུབས། རབ་པས་ནི་བཙན་པ། ཕྱོགས་གཅིག་ནི་ཁོར་གཅིག ཆེད་འགའ་ནི་རེས་འགའ། སྐྱོ་སྔོགས་ནི་འཁྲུག་ལོང༌། བགས་ཀྱིས་ནི་རིམ་གྱིས། ཚང་ཐུར་ནི་གོས་ཤུབས། བརླ་བརྙང་ནི་སྣོན་པ། བརྙས་པ་ནི་གཡས་པ། བརྙན་པ་ནི་གཡར་བ། འཆོང་ཤིག་ནི་ཆོངས་ཤིག ཁོམ་པ་ནི་ངལ་བ། ཕོ་ལོང་ནི་གྲུ་གུ ཕྱག་ལས་ཁོམ་ནི་ར་རོ་བ། དགུམ་པ་ནི་གསོད་པ། བར་འགའ་ནི་རེས་འགའ། རྨེད་དུ་ནི་གསོལ་དུ། ལྒོ་ལྒོ་ནི་སྤང་ཤ། འཁོབ་པ་ནི་ངན་པ། འགུམ་པ་ནི་འཆི་བ། བཀུམ་པ་ནི་བསད་པ། གོར་མ་ནི་རྡོ་བ། འཁྲུན་རིང་ནི་མཆུ་རིང་ངམ་དཀྱུས་རིང༌། བརྣོགས་ཏེ་ནི་བསྔམས་ཏེ། མནགས་པ་ནི་བསྲན་པ། ཆེ་ཞེ་ནི་ཨ་ཆེའམ་སྲིང་མོ། ཆ་བྱད་ནི་ཆ་ལུགས། འབྱེས་པ་ནི་མཛེས་པ་འམ་མཚམས་ཕྱེད་པ། མི་ཆོག་ནི་མི་ཕོད། ཤིང་ཐགས་ནི་ཅོག གཡེར་བག་ནི་སྣང་གཡེལ་ཅན། རྩང་ནན་ནི་བཏུང་བ། འཐམས་པ་ནི་བྱམས་པ། འཁམས་པ་ནི་བརྒྱལ་བ། སྡུམ་མཚེས་ནི་ཁྱིམ་མཚེས། མ་ནངས་ནི་མ་ལངས། བརླམས་པ་ནི་བསྐྱོད་པ། སྦལ་དུ་ནི་དོད་དུ། དྲལ་བོ་ནི་མིང་བོ། ནངས་ཀྱི་ནི་སྔོན་གྱི། གོར་བུ་ནི་གྲུ་བཞི།
སྒྲེ་བོ་ནི་ས་རྗེན། འོད་པ་ནི་ཡོད་པའམ་ཆུ་ལམ་འོབས་ལ་ཟེར་བའང་འདུག ཙུམ་པ་ནི་འོ་བྱེད་པ༑ རྣ་རུ་ནི་འཁྲིག་པ། མདུད་པ་ནི་འཆིང་བ། དུས་བབ་ནི་འཆི་བ། དུས་འདས་ནི་ཤི་བ། ཕྱུང་ཕྱུང་ནི་གཞོན་ནུ་མ། སྣོག་གཟན་ནི་འཁུར་བ། དུས་བྱེད་ནི་མི་འཚོ། བྱ་མོ་ལབ་ནི་མཆོད་པའི་རྫས། ལན་ཀན་ནི་སེང་མའམ་པུ་ཤུ། རྒྱུན་ལུགས་ནི་རྒྱུ་འགྲུལ། བསེལ་བ་ནི་སྐྱེལ་མ། གཡར་ངོ་ནི་གདོང། གཡང་ལེན་ནི་ཁས་ལེན། གཡར་འདྲེན་ནི་སྤྱན་འདྲེན། གཡར་དམ་ནི་དམ་བཅའ། གཡར་ལམ་ནི་མདུན། གཡར་ཚ་ནི་ངོ་ཚ། གཡར་ཁམས་ནི་སྐུ་ཁམས། མི་འཚལ་ནི་མི་ཚབ། སྒེའུ་ཆུང་ནི་འགྲོ་བ། དྲུངས་པ་ཉག་ནི་རྩ་བ་ནག། འགྱུར་བྱེད་ནི་པྲ་ཆལ། མིངས་ནི་མི་ནད་དམ་རིམས་ནད། ཐོག་པོར་ནི་ཐོག་ཉམས། འཁོད་པ་ནི་འདུག་པ། དོ་སྒེར་ནི་ཐོག་ཙུག སྦེབས་པ་ནི་ཉེན་པ། ཞལ་ཚུས་ནི་ཞལ་ཟས། ལོང་བུ་ནི་ཤིང་ཏོག ལྡུམ་བུ་ནི་ཤིང་ཏོག འཁོས་སུ་བབ་པ་ནི་ལོགས་སུ་བཞག་པ། གཟུགས་ཅན་མ་ནི་སྨད་འཚོང་མ། འོས་པ་ནི་གཅེར་བུ་བ། ག་ཤེས་ནི་ཁ་ཟེར། རྩེན་པ་ནི་རྩེ་བ། ཐོམས་ཤིག་ནི་སོམས་ཤིག མཐོལ་ནི་སྨྲ་བའམ་མི་སྤོང་བ། གཤོས་པ་ནི་འཁྲིག་པ། སྨོས་འདྲིན་ནི་གྲོགས་པོ། ནེའུ་ལྡང་ནི་ན་ཟླའམ་ན་མཉམ། འཁྲོགས་ནི་ཁྲི། བགྲོས་པ་ནི་གླེངས་པ། དོན་མཐུན་ནི་མགྲོན་པོ། བསྐྱུང་བ་ནི་ཆུང་ངུ༌། མ་དྲངས་ནི་མི་བསྲུན། གུམ་པ་ནི་ཤི་བ། ཆེན་ཐགས་ནི་ཕྱུགས་ནད། ཁ་དག་ནི་ཉམ་ཐག མ་གླས་ནི་ཁྱད་བསད། འཚོག་པ་ནི་གཤེགས་པ། ནོངས་པ་ནི་ཤི། འདབ་ཤོག་ནི་ཉེས། ལྷད་པ་ནི་བྱི་བ། དྲལ་བ་ནི་ཞིག་པ། ཅོ་ཏོ་ནི་མགོ་སྤུ༑ བསྡུམ་ཐབ་ནི་ཁྱིམ་ཐབ། སྐྱིན་གོར་ནི་རྩངས་པའམ་གངས་སྦལ། ཁྱོ་ཤུག་ནི་བཟའ་ཚོ། རན་ནི་རྩྭ། གཡར་ཁྲལ་ནི་ཁ་ཁྲལ། ཀེའུ་ནི་རི་སྒོག ཀུན་དོང་ནི་སྒོག་པ་འམ་བཙོང་ལ་ཟེར་བའང་སྣང༌། ཇེ་ནི་དེ། ཇི་ག་ནི་གང༌། གླེ་བ་ནི་སེལ་བོ། ཞུགས་ནི་མེ། བསྐལ་བ་ནི་བཀྲུ། སྲེལ་ནི་མུག་པ། སྲེལ་ཟན་ནི་མུག་ཟོས། སྲིལ་ནི་སྲོག་ཆགས་མུག་པ་ཞེས་པའང་འདུག ལྷུང་བཟེད་གྱུ་ནི་བཀྲུས་ནས་བཞག ཏི་ཙ་ནི་འོག་གདན། ཕྱག་སྦལ་ནི་བཙོན་དོང༌། གསུད་པ་ནི་མ་ཞུའམ་སྒྲེགས་པ། བཟང་མཁན་ནི་གོས་བཟོ། ཡ་ཁད་ནི་སྟེང་སྐས། རྐང་རྟེན་ནི་སྟེང་འཛེག་ཐེམ། སྐྱུ་རུམ་ནི་ཚོད་མ། ཁབ་རལ་ནི་ཁབ་སྣོད། ཆོལ་བཟང་ནི་བཀྲུ་ཆུའི་སྣོད། རོ་ཉེ་ནི་བཤའ་ཚེའམ་ཞ་ཉེ་ནག་པོར་ཟེར་བའང་ཡོད། ག་གོན་དང་ཚོན་མོ་སྟེང་ནི་ཞ་ཉེ་ནག་པོ།
བསང་ཟེལ་ནི་བཤའ་རྡོ། བསྲེལ་ནི་འཆང་བ། དབྱུལ་ནི་མྱུལ་བ། གོ་རེ་ལོང་ནི་ལག་གཡོག་གམ་གད་བྱེད་པ། གཞི་བོ་ནི་རྒྱུན་སྡོད། མཚམས་བསྐུམ་པ་ནི་མཚམས་བཅད་པ། བཤུང་བ་ནི་དམའ་བབ། ནང་བཅས་ནི་ཞེ་འགྲས། ཁྱེར་ནི་ཁང་ཐོག དཔོང་ས་ནི་ཆོས་གྲྭ་སོགས། གོར་བུ་ནི་སྟན་ཟླུམ། ཚར་ནི་ཕྲེང་བ། པར་ཐང་ནི་ས་གདན། ཨ་མོ་ནིག་ནི་སྟན་རིང༌། བསྙིལ་བ་ནི་ཕྱིར་འདོན། བསེལ་བྱེད་ནི་ལམ་སྐྱེལ། ཐགས་མ་ནི་སྣེ་ཟུར། གོ་ལོས་ནི་ཁ་ཟེར་ཙམ། གྱིང་གོང་ནི་ཞི་བ། འབྲམ་ཟེར་ནི་དུམ་གྲུགས། དངར་བ་ནི་བསྒྲིགས་པ། འཁོས་སུ་བབ་ནི་འདུན་པ། རྩེ་རྒོད་ནི་འཁོར་གཡོག་གམ་ལྷ་འབངས། ལོངས་པ་ནི་རྒྱགས་པ། ལག་གི་བླ་ནི་ལས་དཔོན། ལྟག་འོག་ནི་སྔ་ཕྱིའམ་གོང་འོག སྤུན་པ་ནི་བསྟུན་པ། ཐོག་ཐོག་ནི་དང་པོར། རེག་ཟེག་ནི་བྲིས་སམ་བཀས་བཅས། བོན་པ་ནི་ཟླས་པ། ཐེབས་པོ་ནི་མི་མངོན། རིངས་པོ་ནི་བརྩོན་པ། སྦུལ་བབ་ནི་རུང་བ། མིག་རྔུ་མ་ནི་མིག་གི་དྲི་མའམ་སྐྱོ་མ། གཏམ་འདྲེས་པ་ནི་ཕེབས་པར་སྨྲ་བ། དབོས་པ་ནི་སྦོས་པ། སླད་ཚ་ནི་མི་གཙང་བའམ་བཤང་བ། ཤ་ཆགས་པ་ནི་བློ་ལ་ཡོད་པ། ཀྱལ་ཀ་ནི་ཀུ་རེའི་ཚིག བསྟང་བ་ནི་མགོན་ནམ་གྲོགས། དུས་པོ་ཆེ་ནི་འཛིན་པ་ཆེ་བ། ཉིང་ཤ་ནི་རང་གི་ཤ སྟོང་བ་ནི་ཕན་པའམ་གྲོགས། དཀོར་ནི་ནོར་གྱི་ཞེ་ས། ཀ་ཅ་ནི་ནོར་གྱི་སྤྱི་མིང༌། དཀྱེལ་ཆེ་བ་ནི་ཁོང་ཡངས་པ། ཆུ་གད་ནི་སྙིང་སྟོབས། སྐྲུས་པ་ནི་གཅོད་པ། སྒྲུན་པ་ནི་འགྲན་པ། བསྐྲུ་བ་ནི་གཞན་ལ་ཐབས་ཀྱིས་འབྲད་པ། མན་ནི་ཚོང་དང་དུས། ཇུ་བོ་ནི་རྡོ། ཤ་ཀོན་ཞུགས་པ་ནི་ཁོན་ཡོད་པ། མཉེལ་བ་ནི་ངལ་བ། བརྡུལ་ནི་བསྡུས་པའམ་འཇམ་པ། འཁྲུན་ནི་འཕང་ངམ་སྲིད། འདྲེན་མ་ནི་སྣ་ཚོགས་འདྲེས་སྲམ་ཁྲ་བོ། མནག་དཀའ་ནི་སྲན་དཀའ། མནོག་ཆུང་ནི་ཁ་ཆུང་བ། ཕྱང་ངེ་ནི་འཇོལ་ལེབ། བྱུག་རིས་ནི་གྲེལ། ནུ་རྫི་ནི་ཉིང་ཁུ། དགོང་བ་ནི་སྨད་པ། ཤིན་ཏེ་མ་ནི་ཆུད་ཟ་བ། སག་རྩ་སྐྱེལ་བ་ནི་སྦུངས་སྐྱེས་པའམ་དམ་བཅའ་བརྟན་པ། སྐྱོ་མ་ནི་ཕྲ་མའམ་ཕྱེ་བ། སྦོན་པ་ནི་གཏོང་བ། སྦུན་པ་ནི་བསྲེས་བའམ་རྫུན་པ་ལའང་འཇུག སོ་སྟོ་ནི་སོ་ཟིང༌། སྦྲེབས་པ་ནི་ཟས། བཏོགས་པ་ནི་ཕྲོགས་པ། སྨྲེ་ནི་སྡུག་བསྔལ། རྨྱ་བ་ནི་ཉམས་པ། ཆུམས་པ་ནི་ཆགས་པ། དུས་ཀྱིས་འཆུ་བ་ནི་དབང་གིས་འཆུ་བ། སྦང་བ་ནི་མི་འཇིགས་པ། སྨྱུགས་པ་ནི་བཅུག་པ། དཀྲེ་ནི་ཕོ་མཚན་གྱི་ཏོག ཀོག་རྩེ་ནི་རྒྱའམ་རྙི་རྙོང༌། ཐེར་ཏོ་ནི་རྩེ་མོ། རྫི་ནི་རླུང༌། བཏུངས་པ་ནི་བསད་པ། ཝན་པ་ནི་སོང་བ། རམ་ཤག་ནི་འགྱོད་པ། ལྟོག་མོ་ནི་ཁུད་པ། ཚང་མང་ནི་ཐབ་ཚང༌། གདུགས་ནི་ཉིན་མོ། དགུང་མོ། མཚན་མོ། བསེར་བུ་ནི་རླུང༌།
བསྒོ་བ་རྣར་གཟོན་ནི་བསླབ་བྱ་ལ་མི་ཉན་པར་ཕྱིར་བཟློག་པའམ་བསྐུལ་ཚིག་དང་དུ་མི་ལེན་པ། མནོ་བ་ནི་སེམས་པ། ལྔ་པ་ནི་འཆི་བ། ཆེ་ཞེ་ནི་ཁྱོ། ཆེ་ཞི་ནི་ཆུང་མ། འབེལ་གཏམ་ནི་ཡང་དག་པའི་གཏམ། ག་གོན་ནི་ཉུང་མ། མངན་བགྲང་ནི་སྐྱོན་ནས་བརྗོད་པ། མཆོར་ནི་མཛེས་པ། ཅི་ག་ནི་དེ་སྐད། འཇོར་བ་ནི་ཏོག་རྩེའམ་འཇུག་ཐུག གཉུམ་མ་ནི་གདོད་མ། འདོ་བ་ནི་རྟ། རྩབ་མོ་ནི་རབ་བྱུང་གི་བཏུང་བའི་ཁྱད་པར། འཚེམ་པ་ནི་རྨོག འཛོལ་བ་ནི་ནོར་བ། འཛེད་པ་ནི་བཟེད་པ། འཛབ་ནི་སྔགས་བསྙེན་གྲོགས་བྱེད་མིང༌། གཞུངས་པ་ནི་རབ་ཏུ་གྲུབ་པ། གཟིགས་དང་གཟོན་ནི་ལུས་དང་ངག་གི་ཁྱད་པར། གཟེགས་མ་ནི་ཆ་ཤས་ཙམ། ཟོལ་མ་ནི་གཡོ་སྒྱུ། སྲུལ་བ་ནི་རུལ་བ། དཀུ་ནི་ལུས་ཀྱི་སྟ་ཟུར་རམ་དྲི་མི་ཞིབ་པ་ལའང་འཇུག འབྱོར་བྱིན་ནི་གཡོ་སྒྱུ། བཀའ་མཆིད་ནི་གླེང་མོ། བཀོལ་བ་ནི་བཀར་བའམ་ལས་བཀོལ་སོགས། བཀད་ས་ནི་གཡོས་ཁང་ངམ་འདུག་ས། དཀོན་པ་ནི་སྣང་བ། མཁུ་བ་ནི་ལྡོག་པ། ག་ག་ཚིལ་ནི་སྐྱི་གཡའ་བ། གོབ་ལོན་ནི་བྱ་སླ། གལ་བཟུང་ནི་སུན་འབྱིན། གོར་མ་ནི་རྡོ། གར་བུ་ནི་ལྗགས། བརྡེད་པ་ནི་འདྲིད་པ། ཅི་ཞིག་ལྟར་ནི་འབད་རྩོལ་མེད། མུ་ཅོར་ནི་རྫུན། ལ་ག་ཅན་ནི་ཤོ་གམ། བཅོམ་ནི་ཁེངས་དྲེགས། ལྕམ་ནི་སྲིང་མོ། མི་མཇེད་ནི་བཟོད་པ། འཇའ་དང་འཇུམས་པ་ནི་ཁེངས་པ་བཏང་བ། འཇང་བ་ནི་ཟ་བའམ་བཏུང་བ། ཉན་རྣ་ནི་ཕག་ཉན། སྣང་བརྙན་ནི་སྣང་ལ་རང་བཞིན་མེད། ཉོན་མོངས་ནི་ཆགས་སོགས། སྙོན་མོངས་ནི་སྡུག་བསྔལ། བསྙེན་པ་ནི་ཉེ་བ། བསྲིངས་པ་ནི་རིང་བ། བསྙིལ་བ་ནི་བསྐྲོད་པ། གཏོལ་མེད་ནི་ཆ་མེད། གཏུར་བུ་ནི་ཆོས་གོས་ཀྱི་སྣོད། བརྟོན་ནི་ཡིད་བརྟན་རུང༌། བསྙིལ་བ་ནི་བསྐྲོད་པ། གཏོལ་མེད་ནི་ཆ་མེད། གཏུར་བུ་ནི་ཆོས་གོས་ཀྱི་སྣོད། བརྟོན་ནི་ཡིད་བརྟན་རུང༌། བསྟར་བ་ནི་རྡུལ་ཕྱིས། མ་ཐན་ནི་མ་ཞུམ། མཐང་ནི་ནང༌། དོག་ལེ་ནི་ཆུ་སྲོ་བའི་སྣོད་དམ་དབྱེབ་ལེའང་ཟེར། གདོས་བུ་ནི་སྣོད་ཆུང་ཆུས་གང་བ། བདའ་བ་ནི་ཞིམ་པ། བདར་བ་ནི་བྱི་དོར་རམ་ཕྱེ་མར་བྱས་པ། བདོབ་ནི་དར་བ། བདེན་པ་བདར་རམ་མདུན་དུ་བདར་ནི་དབང་དུ་བྱས་པ། གོ་མཐུན་ནི་སྣ་ཚོགས། གནག་ནི་ཕྱུགས། གནོག་པ་ནི་མང་པོ། ཐོ་ནི་གལ། རྣང་མ་ནི་ཞིང་ལས། བརྣན་པ་ནི་ངེས་བཟུང་ངམ་དགར་བའང་ཟེར། བརྣངས་ནི་ཡི་ག་གྱེན་དུ་འཕྱུར་བ། སྤགས་ནི་འཕགས་པ། སྤྱིན་ནི་འབྱར་བྱེད། ཁྱད་པར་ནི་རྟག་ཏུའམ་རྒྱུན་དུ། དབྲེ་ནི་རྩོག་པ། སྨག་ནི་མུན་པ། བསྙེམས་པ་ནི་ང་རྒྱལ། ཁད་ཀྱིས་ནི་དལ་བུ། ཉེ་ཞོ་མེད་པ་ནི་ལེགས་པའམ་སྐྱོན་མེད་པའམ་བཀྲ་ཤིས་པ་སོགས། དབང་ཐང་ཆེ་བ་ནི་སྐལ་བ་ཆེ་བའམ་དཔལ་ཆེ་བའམ་སྐལ་བ་བཟང་པོའོ།། །།
ཐ་མར་དགེ་བ་མཇུག་གི་དོན།
དེ་དག་ནི་བརྡའ་གསར་རྙིང་གི་རྣམ་བཞག་ཆེ་ལོང་ཙམ་བསྡུས་པའོ། །
དེ་ལྟར་རྒྱལ་བའི་གསུང་རབ་དགོངས་འགྲེལ་དང་བཅས་པ་ཆེན་པོ་ཧོར་གྱི་སྐད་དུ་བསྒྱུར་བ་ལ་ཉེ་བར་མཁོ་བའི་གཞུང་ལུགས་མཁས་པའི་འབྱུང་གནས་ཞེས་བྱ་བ་འདི་ཉིད་ལ་སྦྱངས་པར་འདོད་པ་རྣམས་ཀྱིས། བྱང་ཆུབ་ཀྱི་སེམས་དང༌། ཐེག་པ་ཆེན་པོའི་བསྒྲུབས་པ་དང༌། མཁྱེན་པ་གསུམ་དང༌། ཐེག་ཆེན་སྦྱོར་བ། སངས་རྒྱས་ཀྱི་སྐུ་གསུང་ཐུགས་ཀྱི་ཡོན་ཏན་ལ་སོགས་པའི་མིང་གི་རྣམ་གྲངས་ནི་ཕར་ཕྱིན་གྱི་སྐབས་སུ་བལྟ་བར་བྱའོ། །
དེ་བཞིན་དུ་བདག་འཛིན་དང༌། ལྟ་ངན་དང༌། བདག་མེད་གཉིས་དང༌། སྟོང་ཉིད་ཀྱི་དབྱེ་བ། ས་བཅུ། བྱང་སེམས་ཀྱི་སྤྱོད་པ་ཕྱིན་དྲུག བསྡུ་བ་བཞི། བྱང་སེམས་ཀྱི་རྩ་ལྟུང༌། ཉེས་བྱས་སོགས་ནི་དབུ་མའི་སྐབས་སུ་བལྟའོ། །བདེན་པ་བཞི། རྟེན་འབྲེལ་བཅུ་གཉིས། ཕུང་པོ་ལྔ། ཁམས་བཅོ་བརྒྱད། སྐྱེ་མཆེད་བཅུ་གཉིས། སེམས་སེམས་བྱུང༌། ལས་དཀར་ནག་འབྲས་བུ་དང་བཅས་པ། ཉོན་མོངས་ཀྱི་རྣམ་གཞག སྣོད་བཅུད་ཀྱི་འཇིག་རྟེན་གྱི་ཁམས། དགེ་འདུན་ཉི་ཤུ། མཚན་ཉིད་གསུམ། བསམ་གཏན་གཟུགས་མེད་ཀྱི་ཏིང་འཛིན། ཞི་གནས་ལྷག་མཐོང་གི་རབ་དབྱེ་སོགས་ནི་མངོན་པའི་སྐབས་སུ་བལྟའོ། །
སོ་ཐར་རིགས་བརྒྱད་ཀྱི་སྡོམ་པ་ལེན་ཚུལ། མཁན་པོ་དང་སློབ་དཔོན་གྱི་རྣམ་གཞག ལྟུང་བའི་རྣམ་གཞག་ལས་བརྒྱ་རྩ་གཅིག་གི་དབྱེ་བ་སོགས་གཞི་བཅུ་བདུན་གྱི་སྐོར་ནི་འདུལ་བའི་སྐབས་སུ་བལྟའོ། །ཕྱི་རོལ་བའི་གྲུབ་མཐའ་བཅུ་གཉིས། ནང་པའི་གྲུབ་མཐའ་བཞི་རྣམས་ཀྱི་ཐུན་མོང་མ་ཡིན་པའི་འདོད་པ་སོ་སོ་བའི་མིང་ནི་གྲུབ་མཐའི་སྐབས་སུ་བལྟའོ། །གསང་སྔགས་ཀྱི་རྒྱུད་སྡེ་བཞི་སོ་སོའི་དབང། དམ་ཚིག སྡོམ་པ། རྒྱུད་ཀྱི་དབྱེ་བ། ལམ་གྱི་རྣམ་གཞག་རྣམས་ཀྱི་སྐོར་ནི་སྔགས་ཀྱི་སྐབས་སུ་བལྟའོ། །ཤེས་བྱ་ཡུལ་གྱི་རྣམ་གཞག ཤེས་བྱེད་ཚད་མ་དང་ཚད་མིན་གྱི་དབྱེ་བ། རྒོལ་ཕྱིར་རྒོལ་གྱི་རྩོད་ཚུལ་གྱི་སྐོར་སོགས་ནི་གཏན་ཚིགས་རིག་པར་བལྟའོ། །
སྒྲ་བསྒྲུབ་པ་དང། ཀློག་པ། ཨཱ་ལི་ཀཱ་ལི་འབྲི་ཚུལ། རྣམ་དབྱེའི་འཇུག་ཚུལ་སོགས་ནི་སྒྲ་རིག་པར་བལྟའོ། །རིག་གནས་བཅོ་བརྒྱད་དང། གཙུག་ལག་རྩིས་ཀྱི་སྐོར་གྱི་མིང་གི་རྣམ་གྲངས་ནི་བཟོ་རིག་པར་བལྟའོ། །ནད་དང་། སྨན་དང་། དཔྱད་དང། ཚེ་བསྲིང་བའི་ཐབས་ལུས་གསོ་བར་བྱེད་པའི་སྐོར་ནི་གསོ་བ་རིག་པར་བལྟའོ། །བརྡའ་གསར་རྙིང་གི་རྣམ་གཞག་ནི་ལེའུ་ཐ་མར་བལྟ་བར་བྱའོ། །
གཞན་ཡང་འདིར་མ་འདུས་པའི་མིང་གི་རྣམ་གྲངས་གཞན་དང་གཞན་ནི་སྔར་གྱི་མཁས་པ་ཚད་ལྡན་རྣམས་ཀྱིས་མཛད་པའི་དག་ཡིག་ཆེ་ཆུང་སྣ་ཚོགས་འདུག་པ་རྣམས་ལ་ཞིབ་ཏུ་དཔྱད་ནས་གང་ཟག་ལ་མི་རྟོན་ཆོས་ལ་རྟོན། ཚིག་ལ་མི་རྟོན་དོན་ལ་རྟོན་པའི་སྒོ་ནས་ལེགས་པར་ཤེས་པར་བྱ་ཡི། ཕོ་ཚོད་ཀྱིས་ཟོམ་འཇོག་དང། ཕྱོགས་ཞེན་དང། གཡོ་ཐབས་འབའ་ཞིག་ལྷུར་ལེན་པའི་སྒོ་ནས་རྒྱལ་བསྟན་རིན་པོ་ཆེ་དྲི་མ་ཅན་དུ་བྱེད་པ་ནི་བློ་གྲོས་དང་ལྡན་པ་རྣམས་ཀྱིས་དུག་བཞིན་དུ་སྤང་བར་བྱའོ། །ཇི་སྐད་བཤད་པའི་ཚུལ་གྱིས་བསམ་པ་དང་སྦྱོར་བ་རྣམ་པར་དག་པའི་སྒོ་ནས། རྒྱལ་བའི་གསུང་རབ་དགོངས་འགྲེལ་དང་བཅས་པ་ལེགས་པར་བསྒྱུར་བ་དང། བསྒྱུར་ཟིན་འཆོས་པ་དང། དེ་ཉིད་ཚུལ་བཞིན་དུ་འཆད་པ་དང། རང་གིས་དོན་ཉམས་སུ་ལེན་ཅིང་གཞན་དག་ཀྱང་ཚུལ་དེ་ལ་སྦྱོར་བ་སོགས་གང་ཡང་རུང་བའམ། དེ་དག་ཅི་རིགས་པ་ལ་བརྩོན་པས། རྒྱལ་བའི་བསྟན་པ་རིན་པོ་ཆེ་རིང་དུ་གནས་པར་བྱེད་པ་ནི། དལ་བའི་རྟེན་ལ་སྙིང་པོ་ལེན་པའི་ཐབས་མཆོག་ཏུ་གྱུར་པ། སྐྱེས་བུ་དམ་པ་རྣམས་ཀྱིས་གཅིག་ཏུ་བསྔགས་པར་བྱ་བའི་གནས། བདག་ལེགས་སུ་འདོད་པ་རྣམས་ཀྱིས་ནུས་པ་དང་རྩལ་ཅི་ཡོད་ཀྱིས་ཚུལ་དེ་ལ་འབད་པར་བྱ་རིགས་སོ་ཞེས་ཀུན་ལ་ཐལ་མོ་སྦྱར་ནས་གསོལ་བ་འདེབས་སོ།། །།
མཆན། གཞུང་འདི་ཉིད་བོད་ཀྱི་བཅུ་ཕྲག་རིག་པའི་ཉིང་བཅུད་དེབ་དང་པོ་སྒྲ་སྙན་སྐོར་ལས་བདམས་བསྒྲིགས་ཞུས་པའོ།།
རྩོམ་པ་པོའི་རྣམ་ཐར་མདོར་བསྡུས།
གཞུང་ལུགས་རབ་འབྱམས་ལ་སྦྱངས་པ་མཐར་ཕྱིན་ཅིང་མཁས་བཙུན་བཟང་གསུམ་གྱི་ཡོན་ཏན་ལྷུན་གྱིས་གྲུབ་པའི་བདག་ཉིད་ཆེན་པོ་ལྕང་སྐྱ་རོལ་པའི་རྡོ་རྗེའམ་ཡེ་ཤེས་བསྟན་པའི་སྒྲོན་མེ་མཆོག་ནི། བོད་ཆོལ་ཁ་གསུམ་ལས་མདོ་སྨད་རྟའི་ཆོལ་ཁའི་ཡུལ་གྱི་བྱེ་བྲག་ཙོང་ཁའི་བྱང་ཕྱོགས་ཏེ། ལང་གྲུ་སྡེ་བཞིར་གྲགས་པའི་ནང་ཚན་ནུབ་པདྨོ་སྡེའི་ཆར་གཏོགས་པའི་འབྲོག་གནས་བྲག་དཀར་ཞེས་པའི་ལུང་པར། ཡབ་ཆི་ཀྱྭ་ཚངས་པ་གུ་རུ་བསྟན་འཛིན་དང་ཡུམ་བུ་སྐྱིད་གཉིས་ཀྱི་སྲས་སུ་བོད་རབ་བྱུང་བཅུ་གཉིས་པའི་མེ་བྱ་སྟེ་ཕྱི་ལོ་༡༧༡༧ ལོར་སྐུ་བལྟམས། མཚན་གྲགས་པ་བསོད་ནམས་ཞེས་གསོལ། ཀུན་མཁྱེན་འཇམ་དབྱངས་བཞད་པའི་རྡོ་རྗེ་སྐུ་ཕྲེང་དང་པོ་དབལ་ཤུལ་ངག་དབང་བརྩོན་འགྲུས་དཔལ་བཟང་པོའི་ཞལ་སྔ་ནས་ལྕང་སྐྱ་ངག་དབང་ཆོས་ལྡན་གྱི་སྤྲུལ་སྐུར་ངོས་འཛིན་གནང། དགུང་ལོ་བཞི་པ་ལྕགས་བྱི་སྟེ། ཕྱི་ལོ་༡༧༢༠ ལོར་ཆོས་སྡེ་ཆེན་པོ་དགོན་ལུང་བྱམས་པ་གླིང་གི་ལྕང་སྐྱ་བླ་བྲང་དུ་ཕེབས། སྐབས་དེར་སོག་པོའི་ཝང་སྟོབས་ཆེན་ཞིག་གི་བུ་ལྕང་སྐྱའི་སྤྲུལ་སྐུ་ཡིན་པར་བསྒྲགས་སྟབས། རེ་ཞིག་གོང་མར་ཞུ་རྒྱུ་འགྱངས་དགོས་བྱུང༌། དེ་ནས་ཐུའུ་བཀྭན་ཆོས་ཀྱི་རྒྱ་མཚོས་ཐུགས་འཁུར་གནང་བཞེས་ཀྱིས་གོང་མར་ཞུས་པས་གདན་སར་འགོད་ཆོག་པའི་ཆོག་མཆན་གནང༌།
ཆུ་བཟང་རིན་པོ་ཆེ་བློ་བཟང་བསྟན་པའི་རྒྱལ་མཚན་གྱི་དྲུང་དུ་གཙུག་ཕུད་བྲེགས་ཏེ་མཚན་ལ་ངག་དབང་ཆོས་ཀྱི་གྲགས་པ་བསྟན་པའི་རྒྱལ་མཚན་དཔལ་བཟང་པོར་གསོལ། སྐུ་གོང་མའི་སློབ་མ་ཨ་རྩེ་ཆོས་རྗེ་བློ་བཟང་ཆོས་འཛིན་གྱི་དྲུང་དུ་གཟབ་གཤར་གྱི་ཡི་གེ་འབྲི་ཀློག་ལ་སྦྱངས་པས་རིང་པོ་མ་ཐོགས་པར་ཚེགས་མེད་དུ་ཐུགས་སུ་ཆུད། གཞན་ཡང་ཆོས་སྤྱོད་གསོལ་འདེབས་ཀྱི་རིམ་པ། བདེ་གསང་འཇིགས་གསུམ་གྱི་སྒྲུབ་ཐབས་སོགས་འཕྲལ་དུ་ཉེར་མཁོའི་ཆོས་ཚན་ཕལ་ཆེར་ཐུགས་འཛིན་མཛད། དགུང་ལོ་བདུན་པ་ཆུ་ཡོས་ཏེ་ཕྱི་ལོ་༡༧༢༣ ལོར་རྗེ་བློ་བཟང་བསྟན་པའི་རྒྱལ་མཚན་གྱི་དྲུང་ནས་ཡོངས་རྫོགས་དགེ་བསྙེན་གྱི་སྡོམ་པ་དང་བར་མའི་ཚུལ་ཁྲིམས་ལེགས་པར་བཞེས། དགུང་ལོ་བརྒྱད་པ་ཤིང་འབྲུག་སྟེ་ཕྱི་ལོ་༡༧༢༤ ལོར་གོང་མ་ཡུང་ཊིང་གིས་གདན་དྲངས་ཏེ་ཟུང་གྲུ་ཟི་དགོན་པར་སྐུ་གོང་མའི་ཆོས་ཀྱི་རྒྱལ་སྲིད་ཀྱི་ཁྲིར་བཀོད། དེ་ནས་རྗེ་ཁྲི་ཆེན་མཆོག་སྤྲུལ་བློ་བཟང་བསྟན་པའི་ཉི་མ་དང༌། དཀའ་ཆེན་ཤེས་རབ་དར་རྒྱས། ཨ་རྩེ་ཆོས་རྗེ་བློ་བཟང་ཆོས་འཛིན་བཅས་སློབ་དཔོན་དུ་བསྟེན་ནས་རྒྱན་དྲུག་མཆོག་གཉིས་ཀྱི་གཞུང་ཆེན་པོ་རྣམས་ཀྱིས་གཙོས་མདོ་སྔགས་རིག་གནས་དང་བཅས་པ་ཀུན་ལ་གསན་སྦྱོང་ལེགས་པར་མཛད་དེ། གཞན་དྲིང་མི་འཇོག་པའི་སྤོབས་པ་ཡོངས་སུ་བརྙེས། དགུང་ལོ་དགུ་པར་བྱང་ཆུབ་ལམ་གྱི་རིམ་པའི་དམིགས་རྣམ་གསོལ་འདེབས་ཚིགས་བཅད་མ་ལྗགས་རྩོམ་གྱི་ཐོག་མར་མཛད། དགུང་ལོ་བཅུ་གཅིག་པར་སྐྱབས་འགྲོའི་ཁྲིད་དང༌། དབང་ཆེན་གྱི་རིགས་མ་གཏོགས་དད་ལྡན་དོན་གཉེར་ཅན་རྣམས་ཀྱིས་གང་ཞུས་འདོད་ཆོས་ཅི་དགར་བསྩལ། དགུང་ལོ་བཅུ་བདུན་པ་ནས་བཟུང་གཞུང་ལུགས་རབ་འབྱམས་ལ་སྦྱངས་པའི་རྩོད་པའི་གྲྭར་ཞུགས་ནས་མ་རྟོགས་ལོག་རྟོག་ཐེ་ཚོམ་གྱི་ཆ་ཕྲ་མོ་ནས་འཇོམས་པར་མཛད། རྒྱ་དང་སོག་པོ་མན་ཇུ་སོགས་ཀྱི་སྐད་ཡིག་ཀྱང་ཐུགས་སུ་ཆུད།
གོང་མས་རྗེ་འདི་ལ་བསྔགས་བརྗོད་གསེར་གྱི་བཀའ་ལུང་དང་བཅས་སྐུ་གོང་མའི་དུས་བཞིན་བཀྭན་ཏིང་ཕུའུ་ཤན་བཀྭང་ཆི་ཏཱ་གཽ་ཤྲི་ཞེས་པའི་རྒྱ་སྐད་ཀྱིས་ཆེད་བརྗོད་གནང་བ་སྟེ། བོད་སྐད་དུ། བྱམས་བརྩེས་འགྲོ་བ་ཡོངས་ཀྱི་སྤྱི་བོ་ནས་དབང་བསྐུར་བའི་ཀུན་མཁྱེན་བླ་མ་ཆེན་པོ་ཞེས་པའི་མཚན་གྱིས་གཟེངས་བསྟོད་དང་གསེར་སྲང་བརྒྱད་ཅུ་ལས་གྲུབ་པའི་ཐམ་ག བསྔགས་བརྗོད་ཀྱི་གསེར་ཡིག་དང་བཅས་ཕུལ།
ཤིང་ཡོས་ཏེ་ཕྱི་ལོ་༡༧༣༥ ལོར་རྒྱལ་བའི་དབང་པོ་བདུན་པ་ཆེན་པོ་ངག་དབང་བློ་བཟང་བསྐལ་བཟང་རྒྱ་མཚོ་མགར་ཐར་ནས་དབུས་སུ་གདན་འདྲེན་པར་ཕེབས། སྐྱབས་མཆོག་དེ་དང་ཁྲི་ཆེན་ངག་དབང་མཆོག་ལྡན་ཡབ་སྲས་ལས་རི་བོ་དགེ་ལྡན་པའི་སྙན་བརྒྱུད་ཀྱི་གདམས་པ་ཡོངས་རྫོགས་གསན། མེ་འབྲུག་སྟེ་ཕྱི་ལོ་༡༧༣༦ ལོར་གཙང་དུ་པཎ་ཆེན་བློ་བཟང་ཡེ་ཤེས་ལས་བསྙེན་རྫོགས་ཀྱི་སྡོམ་པ་མནོས། མཚན་ལ་ཡེ་ཤེས་བསྟན་པའི་སྒྲོན་མེ་དཔལ་བཟང་པོ་ཞེས་གསོལ།
ལོ་དེར་རྒྱ་ནག་པེ་ཅིན་དུ་ཕེབས་ཏེ་གོང་མ་ཆན་ལུང་དང་མཇལ། གོང་མར་སྐྱབས་འགྲོའི་ཁྲིད་མདོར་བསྡུས་དང༌། བོད་ཡིག་གཟབ་གཤར་གྱི་འབྲི་ཀློག དག་ཡིག བྱང་ཆུབ་ལམ་རིམ། བདེ་མཆོག་དྲིལ་བུ་ལྷ་ལྔའི་དབང་བཅས་རིམ་པར་གནང༌།
དགུང་ལོ་ཉེར་ལྔ་པ་ལྕགས་བྱ་སྟེ་ཕྱི་ལོ་༡༧༤༡ ལོའི་ཟླ་བཅུ་པའི་ཡར་ཚེས་ནས་རྒྱལ་བའི་བཀའི་དགོངས་འགྲེལ་གྱི་བསྟན་བཅོས་འགྱུར་རོ་ཅོག་ལོ་ཙཱ་བ་དུ་མ་དང་མཉམ་དུ་སོག་སྐད་དུ་བསྒྱུར་འགོ་ཚུགས། རིང་པོར་མ་ཐོགས་པར་ཡོངས་སུ་གྲུབ་སྟེ། པར་ཕུད་རྒྱལ་བའི་དབང་པོ་བདུན་པ་ཆེན་པོ་ངག་དབང་བློ་བཟང་བསྐལ་བཟང་རྒྱ་མཚོར་ཕུལ། རབ་བྱུང་བཅུ་གསུམ་པའི་ས་སྦྲུལ་ཏེ་ཕྱི་ལོ་༡༧༤༩ ལོར་རང་ཡུལ་མདོ་སྨད་དུ་ཕེབས། སྐུ་འབུམ་དང་དགོན་ལུང༌། གསེར་ཁོག་གསུམ་ལ་གོང་མས་ཕུལ་བའི་རྩི་པེན་བསྩལ་ཞིང༌། ཟབ་ཆོས་བདུད་རྩིའི་གྲུ་ཆར་ཕབ་སྟེ་འགྲོ་དོན་རྒྱ་ཆེར་མཛད། ཀུན་མཁྱེན་འཇམ་དབྱངས་བཞད་པའི་རྡོ་རྗེའི་སྤྲུལ་སྐུར་བསྙེན་རྫོགས་དགེ་སློང་གི་དངོས་པོ་བསྒྲུབས་ཏེ་མཚན་དཀོན་མཆོག་འཇིགས་མེད་དབང་པོ་ཡེ་ཤེས་བརྩོན་འགྲུས་གྲགས་པའི་སྡེ་ཞེས་བསྩལ། ལོ་དེའི་ཟླ་བརྒྱད་པར་པེ་ཅིན་དུ་བྱོན་ནས་བོད་ལུགས་ཀྱི་དགོན་སྡེ་མང་པོ་གསར་དུ་བཞེངས། དགུང་ལོ་ཞེ་གཅིག་པར་སླར་དབུས་སུ་ཕེབས། གོང་ས་རྒྱལ་བའི་དབང་པོ་བརྒྱད་པ་ངག་དབང་བློ་བཟང་འཇམ་དཔལ་རྒྱ་མཚོ་རྒྱལ་བའི་སྤྲུལ་སྐུར་ངོས་འཛིན་གྱི་མཛད་སྒོ་གཙོ་སྐྱོང་གནང་ཞིང༌། རྒྱལ་བའི་དབང་པོ་ངག་དབང་བློ་བཟང་བསྐལ་བཟང་རྒྱ་མཚོའི་རྣམ་ཐར་བརྩམས།
ཤིང་སྤྲེལ་ཏེ་ཕྱི་ལོ་༡༧༦༤ ལོར་དགོན་ལུང་གི་ཁྲི་པ་མཛད་ནས་ཚད་མ་རྣམ་འགྲེལ་གྱི་འཛིན་གྲྭ་གསར་དུ་བཙུགས། མེ་ཕག་སྟེ་ཕྱི་ལོ་༡༧༦༧ ལོར་རི་བོ་རྩེ་ལྔར་ཕེབས་ནས་ཨེ་ཝཾ་དགའ་འཁྱིལ་ཞེས་པའི་སྒྲུབ་ཁང་བཏབ། དགུང་ལོ་ང་ལྔ་པ་ལྕགས་ཡོས་ཏེ་ཕྱི་ལོ་༡༧༧༡ ལོར་གོང་མའི་ངོ་སྐུལ་ལྟར་བཀའ་འགྱུར་ཆེན་མོ་མན་ཇུའི་སྐད་དུ་བསྒྱུར་བའི་དབུ་ཚུགས་ཏེ་བླ་མ་མཁས་པ་དང་ཡོན་ཏན་ཧ་ཅང་བཟང་བའི་ལོ་ཙཱ་བ་བསྡུས་ཏེ་བསྒྱུར།
དགུང་གྲངས་བདུན་ཅུ་ལ་ཕེབས་པ་རབ་བྱུང་བཅུ་གསུམ་པའི་མེ་རྟ་སྟེ་ཕྱི་ལོ་༡༧༨༦ ལོའི་བོད་ཟླ་བཞི་པའི་ཚེས་གཉིས་ཉིན་གནས་མཆོག་རི་བོ་རྩེ་ལྔའི་ཨེ་ཝཾ་དགའ་འཁྱིལ་གླིང་དུ་རེ་ཞིག་གཟུགས་སྐུའི་བཀོད་པ་ཆོས་དབྱིངས་སུ་བསྡུ་བའི་ཚུལ་མཛད་དོ། །
བདག་ཉིད་ཆེན་པོ་འདིའི་གསུང་ལས་སྐྱེས་པའི་སློབ་མ་ལ་ཡང༌། དམ་པའི་སྐྱེས་རབས་འཛིན་པའི་སྤྲུལ་སྐུ་དང༌། ཆོས་ཀྱི་གདན་ཁྲིར་བཞུགས་པའི་བླ་ཆེན། བཀའ་པོད་གཞུང་ལུགས་སྦྱངས་པའི་དགེ་བཤེས། སྒྲུབ་པ་སྙིང་པོར་མཛད་པའི་རྣལ་འབྱོར་བ། བརྡ་སྤྲོད་སྐད་གཉིས་སྨྲ་བའི་ལོ་ཙཱ་བ། མདོ་སྡེའི་གཞུང་ལ་མཁས་པའི་ཧྭ་ཤང༌། དད་པའི་ནོར་གྱིས་ཕྱུག་པའི་སྦྱིན་བདག་སོགས་མཐའ་དབུས་ནོར་འཛིན་གྱི་རྒྱ་ཁྱོན་གང་སར་ཁྱབ་བོ། །
གསུང་རྩོམ་ལ་ཡང༌། འདིར་བཀོད་པའི་དག་ཡིག་མཁས་པའི་འབྱུང་གནས་དང༌། ནང་དོན་རིག་པའི་སྐབས་སུ་བཀོད་པའི་ལྟ་མགུར་སོགས་ཀྱིས་མཚོན་པའི་གསུང་རྩོམ་ལ། གྲུབ་མཐའི་རྣམ་གཞག་ཐུབ་བསྟན་ལྷུན་པོའི་མཛེས་རྒྱན། བྱང་ཆུབ་ལམ་གྱི་སྒྲོན་མའི་ས་བཅད། བྱང་ཆུབ་ཀྱི་སེམས་བསྐྱེད་ཚུལ་བཤད་པ་ཐེག་ཆེན་འཇུག་སྒོ། གསང་འདུས་བསྙེན་ཡིག་དངོས་གྲུབ་བདུད་རྩིའི་བུམ་བཟང༌། ༸རྒྱལ་དབང་ཐམས་ཅད་མཁྱེན་པ་བསྐལ་བཟང་རྒྱ་མཚོའི་རྣམ་ཐར་དཔག་བསམ་རིན་པོ་ཆེའི་སྙེ་མ་སོགས་ཚད་ལྡན་གྱི་བསྟན་བཅོས་གླེགས་བམ་ཆེ་བ་པོད་དགུར་ལོངས་པའི་ཕྱག་རྗེས་བསམ་མི་ཁྱབ་པ་མཛད་དོ།། །།


text:
ཟླ8ཚེས9ཉིན་ཤིན་ཧྭ་གསར་འགྱུར་ཁང་གིས་སྤེལ་བའི་འཕྲིན། གསར་འགོད་པས་མཚོ་སྔོན་ཞིང་ཆེན་མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་ཐིང་ནས་ཤེས་གསལ་ལྟར་ན། ཞིང་ཆེན་ཡོངས་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་དགོས་མཁོ་བསྐང་ཆེད་དང་། འཇོན་མི་མཁོ་སྤྲོད་ཕྱོགས་ལ་བཅོས་སྒྱུར་གཏིང་ཟབ་བྱ་ཆེད་དུ། ཐིང་དེས་ལས་རིགས་གཙོ་གྲས་ཁག་ཏུ་རྟོག་ཞིབ་མཐིལ་ལོན་བྱས་ནས《མཚོ་སྔོན་ཞིང་ཆེན་གྱི་ཉེར་མཁོའི་འཇོན་མི་དཀོན་པོའི་དཀར་ཆག》རྩོམ་སྒྲིག་མཛད། དཀར་ཆག་ནང་དུ་མི་བཀོལ་ལས་ཁུངས361ཡིས་མཁོ་ངེས་ཀྱི་འཇོན་མི་ཁྱོན་སྡོམ3740གོང་ཞུ་བརྒྱབ་ཡོད་པ་རེད།
ཤེས་གསལ་ལྟར་ན། ད་ལོའི་ཟླ3པར་མཚོ་སྔོན་ཞིང་ཆེན་མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་ཐིང་གིས་ཞིང་ཆེན་ཡོངས་ཀྱི་གྲོང་ཁྱེར་དང་ཁུལ། ལས་རིགས་ཚན་པ། ཞིང་ཆེན་ཐད་གཏོགས་ཁེ་ལས་དང་དོན་ལས་སྡེ་ཚན་ཁག་ལ་ཁ་ཕྱོགས་ནས་སྣོད་བཅུད་སྲུང་སྐྱོབ་དང་། ཁྱད་ལྡན་ཞིང་ཕྱུགས་ལས། སློབ་གསོ། ཚན་རྩལ། སྨན་བཅོས་འཕྲོད་བསྟེན་ལ་སོགས་ཀྱི་ཁྱབ་ཁོངས་ལ་དམིགས་ཏེ། ཉེ་བའི་ལོ་གསུམ(2019ལོ—2021ལོ)རིང་གི་རིམ་པ་མཐོ་ཤོས་ཀྱི་དོ་དམ་འཇོན་མི་དང་། རིམ་པ་མཐོ་ཤོས་ཀྱི་ཆེད་ལས་ལག་རྩལ་པ་དང་ལག་རྩལ་མཐོ་ཤོས་ཀྱི་འཇོན་མིའི་དགོས་མཁོའི་གནས་ཚུལ་སྐོར་ལ་ཆེད་དུ་རྟོག་ཞིབ་མཐིལ་རྟོགས་བྱས།
དཀར་ཆག་གི་གཞི་གྲངས་ནང་དུ། མཚོ་སྔོན་ཞིང་ཆེན་གྱི་གྲོང་ཁྱེར་དང་ཁུལ8དང་། ཞིང་ཆེན་ཐད་གཏོགས་ལས་ཁུངས48། ཞིང་ཆེན་ཐད་གཏོགས་ཁེ་ལས་དང་དོན་ལས་སྡེ་ཚན7འདུས་ཤིང་། འཇོན་མི་དཀོན་པོའི་གཞི་གྲངས་དབྱེ་ཞིབ་ལས་དགོས་མཁོ་ཆེ་བའི་ས་ཁོངས་ཀྱི་ཆ་ནས་བལྟས་ན། ཞིང་ཆེན་ཐད་གཏོགས་སྡེ་ཚན་གྱི་འཇོན་མི་དགོས་མཁོ་ཧ་ཅང་ཆེ་བ་སྟེ་འཇོན་མི2818དགོས་ཀྱི་ཡོད་པ་རེད། ལས་རིགས་ཁྱབ་ཁོངས་ནས་བལྟས་ན་འཕྲོད་བསྟེན་ཁྱབ་ཁོངས་ཀྱི་འཇོན་མི་དགོས་མཁོ་ཤིན་ཏུ་ཆེ་སྟེ། སྨན་བཅོས་འཕྲོད་བསྟེན་ཐད་འཇོན་མི2447དང་། སློབ་གསོའི་མངའ་ཁོངས་སུ་འཇོན་མི707དགོས་ཀྱི་འདུག ལས་ཁུངས་ཀྱི་རིགས་དབྱེ་ནས་བལྟས་ན། དོན་ལས་སྡེ་ཚན་དུ་འཇོན་མི3399མཁོ་བ་དང་། སྒེར་གཉེར་ཁེ་ལས་ལ་འཇོན་མི191 ། རྒྱལ་དབང་ཁེ་ལས་སུ་འཇོན་མི129། ཏང་སྲིད་ལས་ཁུངས་སུ་འཇོན་མི21བཅས་དགོས་པ་རེད། ཡོན་གནས་ཀྱི་དགོས་མཁོ་ཆ་ནས་བལྟས་ན། དངོས་གཞི་རིམ་པའི་འཇོན་མིའི་དགོས་མཁོ་ཧ་ཅང་ཆེ་སྟེ། དངོས་གཞི་བ2634ཡིན་པ་དང་། རབ་འབྱམས་པ515། འབུམ་རམས་པ386། ཆེད་ཚན་པ149བཅས་དགོས་ཀྱི་ཡོད་པ་རེད།
མཚོ་སྔོན་ཞིང་ཆེན་མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་ཐིང་གི་ཐིང་ཀྲང་གཞོན་པ་ཧྲི་ཧོང་ཀྲན་གྱིས་འདི་སྐད། དཀར་ཆག་བསྒྲིགས་དོན་ནི་འཇོན་མི་མཁོ་འདོན་ཕྱོགས་གཉིས་ཀྱི་འབྲེལ་སྦྱོར་ལ་ཤུགས་སྣོན་དང་། འཇོན་མི་ནང་འགུག་དང་གསོ་སྐྱོང་གི་དམིགས་གཏད་རང་བཞིན་དང་གནད་འཁེལ་རང་བཞིན་ཇེ་དྲག་ཏུ་གཏོང་བའི་བྱེད་ཐབས་ཤིག་ཡིན་པ་མ་ཟད། འཇོན་མི་དོ་དམ་ཞབས་ཕྱི་ལེགས་སྒྱུར་ཐུབ་པའི་བྱེད་ཐབས་གོ་ཆོད་ཅིག་ཀྱང་ཡིན་པས། ཞིང་ཆེན་ནང་ཁུལ་གྱི་མཐོ་རིམ་སློབ་གྲྭའི་བསླབ་ཚན་དང་ཆེད་ལས་སྙོམས་སྒྲིག་དང་ཇུས་སྒྲིག་བྱ་བར་དཔྱད་གཞིའི་དོན་སྙིང་ངེས་ཅན་ལྡན་ཟེར།


text:
བོན་དང་ཆོས་ཀྱི་རྣམ་དབྱེ་བཤད་པ། བོན་བརྒྱ་དགེ་ལེགས་ལྷུན་གྲུབ་རྒྱ་མཚོ། སྡེ་སྣོད་ཡལ་འདབ་ཚར་དུ་དངར། །བསླབ་གསུམ་ཟེའུ་འབྲུ་དྲི་བསུང་ཅན། ། ལུང་རྟོགས་ཧཱ་རའི་ལྗོན་བཟང་ལ། །མི་འགྱུར་གཡུང་དྲུང་བོན་ཞེས་བརྗོད། ། ལྷོ་བྱང་ཡུལ་གྱི་ཐ་སྙད་ལས། །བོན་དང་ཆོས་ཞེས་བ… དེ་ལས་མང་།བོན་དང་ཆོས་ཀྱི་རྣམ་དབྱེ་བཤད་པ།
གྱ་སྟོན་གྱི་མགོ་འཛིན་གཏམ་བཤད་ངག་གི་མཆོད་པ། ༼ བོན་བརྒྱ་རིན་པོ་ཆེའི་གྱ་སྟོན་ལ་ཆེད་དུ་བསྒྲིགས་པ། ༽ ཁྱུང་བཟང་། ཨོ་ལགས་སོ། ད་འགྲོ་གོམ་པའི་སྣེ་མོ་དད་པ་གི་བཀྱགས་གས། ཡིད་དྲན་པའི་མཚོ་མོ་དགའ་སྣང་གིས་གཡོས་ནས། ས་ལམ་… དེ་ལས་མང་།གྱ་སྟོན་གྱི་མགོ་འཛིན་གཏམ་བཤད་ངག་གི་མཆོད་པ།
ཤར་རྫའི་གསུང་འབུམ་གྱི་དཀར་ཆག་བཞུགས་སོ། ། ཁྱུང་དཀར་ཟླ་བས་བསྒྲིགས། ༼ཀ༽ ཤར་རྫ་བཀྲ་ཤིས་རྒྱལ་མཚན་གྱི་རྣམ་ཐར། 1–598 དབྲ་སྲས་ཀུན་བཟང་སྙིང་པོའི་རྣམ་ཐར། 599–731
སེམས་བསྐྱེད་ཀྱི་ཕན་ཡོན་བསྟན་པ། མ་ཧཱ་པཎྚི་ཏ་ཚུལ་ཁྲིམས་བསྟན་པའི་རྒྱལ་མཚན། ༄༅། །དང་པོ་དོན་གྱི་སྒོ་ནས་བསྔགས་པ་ནི། བྱང་ཆུབ་ཀྱི་སེམས་རིན་པོ་ཆེ་རྒྱུད་ལ་སྐྱེས་པའི་གང་ཟག་དེའི་མིང་འཕོས་ནས་གཡུང་དྲུང་སེམས་དཔའ་འམ་རྒྱལ་བའི་སྲས་པོ་ཞེས་ཀུན་གྱིས་བསྔགས་པ… དེ་ལས་མང་།སེམས་བསྐྱེད་ཀྱི་ཕན་ཡོན་བསྟན་པ།
བསྐོར་བ་གཡས་གཡོན་གྱི་ཁྱད་པར། དཔྲ་སྟོན་ངག་དབང་བསྐལ་བཟང་བསྟན་པའི་རྒྱལ་མཚན། ༄༅། །ཐོས་ཆུང་བ་འགའ་ཞིག་ནས་བོན་གྱི་བསྐོར་བ་ཡིན་ན་གཡོན་བསྐོར་དང་དེ་ཉིད་ཕྱི་བསྐོར་ཡིན་པས་གྲུབ་མཐའ་ཕྱི་པར་འགྱུར་བ་ཡིན་ནོ་ཞེས་ཟེར་སྐད། བཞིན་བཟང་། ཁྱིམ་དུ་མ་འཁུམ་པར་ཅུ… དེ་ལས་མང་།བསྐོར་བ་གཡས་གཡོན་གྱི་ཁྱད་པར།
ཕྱག་ཁྲིད་ཉུང་ངུ་བརྗེད་ཐོར་བཀོད་པ། རྗེ་བཙུན་ཚུལ་ཁྲིམས་བསྟན་པའི་རྒྱལ་མཚན། ༄༅། །ན་མོ་གུ་རུ། ཕྱག་ཁྲིད་ཉུང་ངུ་བརྗེད་ཐོར་བཀོད་པ་ལ། ཐོག་མར་ཚོགས་ཞིང་རྒྱས་པ་སྐྱབས་འགྲོའི་སྐབས་ལྟར་གསལ་བཏབ་ལ། དེའི་མདུན་དུ་བདག་གི་གཡས་སུ་སྐྱེ་བ་ད་རེས་ཀྱི་ཕ་གཡོན་ད… དེ་ལས་མང་།ཕྱག་ཁྲིད་ཉུང་ངུ་བརྗེད་ཐོར་བཀོད་པ།
མཆོད་རྟེན་སུམ་བརྒྱ་དྲུག་ཅུའི་ངོ་བོ་བསྟན་པ། དཔོན་སློབ་བསྟན་འཛིན་རྣམ་དག་རིན་པོ་ཆེ། གཟི་བརྗིད་ཉ༼༨༥༥༽སྐབས་འདིར་སྐུ་གདུང་བསྟན་པ་རྗེས་བཞག་གི་མདོ་ལྟར། སྤྱིར་ན་བདེར་བཤེགས་སྐུ་གདུང་མཆོད་རྟེན་རིམ་པ་ལ། སྤྱིར་རུ་རྣམ་པ་གསུམ་དུ་དབྱེ། བོན་ཉིད་དབྱིང… དེ་ལས་མང་།མཆོད་རྟེན་སུམ་བརྒྱ་དྲུག་ཅུའི་ངོ་བོ་བསྟན་པ།


text:
ལིའུ་ཐེ་ཧྥང་གིས་བརྩམས། རུ་མང་ཀླུ་མཁར་རྒྱལ་གྱིས་བསྒྱུར།
མི་ལོ24ཡི་ཡར་སྔོན་དུ།ང་རང་ཞིང་གྲོང་ནས་ཡིད་སྨོན་གྱིས་ཁེངས་ཏེ་གནས་འདིར་འབྱོར་ཅིང་། དུས་དེ་ནས་བཟུང་ཧུའུ་ནན་དགེ་འོས་སློབ་གླིང་དང་ལས་ཀྱི་འདུན་པ་དམ་དུ་སྦྲེལ། ང་ནི་ཞིང་སྡེ་ཆུང་ཆུང་ཞིག་ནས་ཐོན་པའི་ཞིང་སྡེའི་ན་ཆུང་ཞིག་ཡིན་པས། སློབ་ཆེན་ནི་མི་ཚེའི་ནང་གི་གལ་འགངས་ཆེས་ཆེར་ལྡན་པའི་སྟེགས་བུ་དང་མགོ་རྩོམ་ས་ཞིག་ཡིན་པ་སྨྲོས་མེད་ཡིན། སློབ་ཆེན་གྱིས་ང་ལ་སློབ་ཆེན་གྱི་ཁྲིད་སྟེགས་སྟེང་འགྲེང་ཐུབ་པའི་གདེང་ཚོད་དང་བློ་སྤོབས་བསྩལ་བ་དང་རིག་པ་དོན་དུ་གཉེར་བའི་མི་ཚེའི་ལམ་ནང་དུ་གོམ་པ་རེ་རེ་བཞིན་སྤོ་རུ་བཅུག་ནས་དེ་རིང་ལ་སླེབས། ང་གནས་འདི་ནས་ནར་སོན་ཞིང་གནས་འདི་ནས་བྱ་བ་བསྒྲུབས་པ་ཡིན་པས་གནས་འདི་ལ་བརྗོད་པར་དཀའ་བའི་བརྩེ་དུངས་ཤིག་ཆགས་ཡོད། ལོ་འདི་འདྲའི་མང་པོ་ཞིག་ལ་སློབ་ཆེན་གྱི་ར་བ་ནས་འགྲོ་སྡོད་བྱས་ཀྱང་སློབ་ཆེན་ཞེས་པ་འདི་གང་བྱུང་དུ་གླེང་དགོས་ཚེ་ངག་འཁྲོལ་དཀའ་བ་ཞིག་རེད།སློབ་ཆེན་ནི་དུས་རྟག་པར་ངའི་སེམས་ནང་དུ་གོ་གནས་བླ་ན་མེད་པའི་མཐོ་ས་ཞིག་ཡིན། ངས་སེམས་བསམ་པའི་གཏིང་རོལ་ནས་དེ་ལ་དགའ་གུས་དང་དགའ་མོས། ཡར་ལྟ་བྱེད་བཞིན་ཡོད།
དེ་རིང་ང་ཚོ་དགའ་སྤྲོ་རབ་ཏུ་འཕེལ་ཏེ་ཧུའུ་ནན་དགེ་འོས་སློབ་གྲྭར་འབྱོར་དུས། ལྷན་རྒྱས་ཀྱིས་སེམས་འདུན་ལ་འགྱུར་བ་མེད་པར་སློབ་ཆེན་གྱི་སྦྱོང་ཚན་ཡོངས་འགྲུབ་བྱ་རྒྱུ་དང་སློབ་ཐོན་ལག་ཁྱེར་ལེན་རྒྱུ།རྗེས་ཕྱོགས་བྱ་བ་འོས་འཚམ་ཞིག་འཚོལ་རྒྱུ་ལས་གཞན། ང་ཚོས་སློབ་ཆེན་མ་འགྲིམ་ན་མི་ཆོག་པའི་རྒྱུ་མཚན་གསར་པ་གང་ཞིག་ཡོད་དམ། འོ་ན་ང་ཚོས་མཉམ་དུ་སློབ་ཆེན་འགྲིམ་པའི་རྒྱུ་མཚན་དམ་པ་ཞིག་འཚོལ་རྒྱུ་བྱ།
སློབ་གླིང་གི་ར་བའི་ནང་འགྲོ་ཐེངས་རེར་དུས་རྒྱུན་སྐམ་རིད་ཀྱི་མི་དར་མ་ཞིག་གིས་ལྕགས་རྟ་རྙིང་པ་ཞིག་ཞོན་ནས་འགྲོ་བཞིན་པ་མཐོང་ཐུབ། དེ་ནི་ལུས་པོ་འཁྲུག་ཅིང་དབང་པོ་སྐྱོན་ཅན་ཡིན་པའི་སེམས་ཁམས་རིག་པའི་ཆེད་ལས་ཀྱི2011ལོའི་དངོས་གཞི་སློབ་མ་ཧྲིན་པོ་ཅན་རེད། ལུས་པོའི་ཟུངས་ཟད་པས་སློབ་གྲོགས་ཧྲིན་པོ་ཅན་འགྲེང་མི་ཐུབ། འགྲོ་མི་ཐུབ། ཡི་གེ་འབྲི་བ་ལའང་དཀའ་ཁག་ཆེན་པོ་ལྡན་མོད། ཁོས་ལོ12རིང་སྙིང་རུས་བསྐྱེད་པས་མཐའ་མར་རང་ཉིད་ལས་རྣམ་པར་རྒྱལ་ཅིང་། ལོ་དེར་སྐར་མ594བླངས་ཏེ་ཧུའུ་ནན་དགེ་འོས་སློབ་གླིང་གི་སེམས་ཁམས་རིག་པའི་སྡེ་ཁག་ཏུ་རྒྱུགས་འཕྲོད། ཁོས་ང་ཚོར་སློབ་ཆེན་འགྲིམ་པའི་རྒྱུ་མཚན་འདི་ལྟར་བརྗོད་ཡོད་དེ། སློབ་ཆེན་གྱིས་ལུས་རྟེན་གནས་པའི་དངོས་ཡོད་བསྒྱུར་བཀོད་མི་ཐུབ་ཀྱང་སློབ་ཆེན་གྱིས་བདེ་ཐང་གི་བསམ་བློ་གསོ་སྐྱོང་དང་ཚེ་སྲོག་གི་རྩིས་ཐང་བཞེངས་བསྐྲུན་བྱེད་ཐུབ་ཅེས་པའོ། །
སློབ་ཆེན་གྱི་ཆེས་སྔ་བའི་བསླབ་ཚན་ནི་གསོ་བ་རིག་པ་དང་ལྷའི་རིག་པ། རྩོམ་རིག ཁྲིམས་ལུགས་རིག་པ་སོགས་ཡིན། སློབ་ཆེན་ནི་ཆེས་དང་ཐོག་མིའི་ལུས་སེམས་སྲུང་སྐྱོང་དང་མིའི་བསམ་བློ་མཐོར་འདེགས། མིའི་བླ་སྲོག་བཞེངས་བསྐྲུན་བྱས་ཏེ་ང་ཚོའི་ལུས་སེམས་སྔར་ལས་བདེ་ཐང་དང་བསམ་བློ་བླ་ན་མེད་པ། བླ་སྲོག་མཆོག་ཏུ་འདྲེན་པའི་གནས་གཞི་ཞིག་ཡིན། ང་ཚོ་མི་རེ་རེ་ནི་ཤིན་ཏུ་ཉམ་ཆུང་ཡང་སློབ་ཆེན་གྱིས་ང་ཚོ་རང་རྟོན་ཆེ་ཞིང་བག་ཡོད་ཚུལ་ལྡན་གྱི་མི་སྤོབས་ཉམས་ཅན་དུ་གསོ་སྐྱོང་བྱས་ཡོད། མི་ལ་ཁེངས་ཉམས་ཡོད་མི་རུང་མོད་སྤོབས་ཉམས་མེད་མི་རུང་། སློབ་ཆེན་གྱི་དམིགས་ཡུལ་ནི་ཏག་ཏག་ང་ཚོའི་སྤོབས་ཉམས་གསོ་སྐྱོང་བྱེད་རྒྱུ་དང་། དོན་དུ་ཁྲིན་ཡུན་ཁུས་གསུངས་པའི“རང་མོས་ཀྱི་བསམ་བློ་དང་སྒེར་ཚུགས་ཀྱི་སྙིང་སྟོབས”ཞེས་པ་ཡིན། རང་ཉིད་ཀྱི་མི་གཞི་གཟེངས་སུ་ཐོན་པར་བྱེད་པ་ནི་ང་ཚོ་སློབ་ཆེན་འདིར་འགྲིམ་པའི་རྒྱུ་མཚན་དམ་པ་ཡིན།
སློབ་ཆེན་འགྲིམ་པ་ནི་མཁས་པའི་མཁས་མཛངས་འཚོལ་རྟོགས་བྱེད་དུ་འགྲིམ་པ་ཡིན།སློབ་གྲྭ་ནས་ལས་སྐལ་བཟང་དུས་སྤོབས་ཉམས་ཆེར་བསྐྱེད་ཀྱི་བགྲེས་སོང་ཞིག་དང་འཕྲད་ཐུབ།བརྒྱད་ཅུའི་ལོ་ཡིས་ཐུབ་པའི་བགྲེས་སོང་དེས་ལོ་གཞོན་དར་མ་ཞིག་དང་འདྲ་བར། ཆུ་ཚོད3ལྷག་ལ་རྣམ་གཡེང་སྤུ་ཙམ་མི་བྱེད་པར་སློབ་ཁྲིད་གནང་ངེས། བགྲེས་སོང་དེ་ནི་རང་རེའི་སློབ་གྲྭའི་སློབ་གཙོ་རྒན་པ་སྐུ་ཞབས་ཀྲང་ཁྲུའུ་ཡན་ལགས་རེད།ད་ལྟའི་བར་དུ་གསུང་རྩོམ་བརྒྱ་ལ་ཉེ་བ་དང་དཔྱད་རྩོམ་ཆིག་སྟོང་།རྒྱལ་ཡོངས་ཀྱི་མཐོ་རིམ་སློབ་གྲྭའི་རིག་གཞུང་འཆད་ཁྲིད300ལྷག་བྱས་ཡོད།འཚོ་བ་བབ་ཆགས་ཤིག་རོལ་བཞིན་ཡོད་ཀྱང་བསམ་གཞིག་ལ་མོས་ཤིང་རྩོམ་འབྲི་ལ་དགའ་བས། ཉིན་རེར་ཡིག་འབྲུ1000ཡན་རྩོམ་བཞིན་ཡོད།སྐུ་ཞབས་ཁོང་གིས་དུས་རྒྱུན་རང་ཉིད་ནི་རྦབ་ཆུའི་དཔེ་རུ་འགོད་བཞིན་ཡོད་དེ། ཁོང་གི་བསམ་བློ་ནི་བཟློག་ཏུ་མེད་པའི་རྦབ་ཆུ་བཞིན་མཚམས་མེད་དུ་བཞུར་སྲིད། ཁོང་གི་སྐུ་ལུས་ནས་སློབ་དཔོན་ཆེན་མོའི་ཉམས་སྣང་མངོན་ཡོད་པ་སྟེ།དེ་ནི་སྒེར་ཚུགས་ཀྱིས་བསམ་གཞིག་གནང་བ་དང་བདེན་པ་དོན་དུ་གཉེར་བ།ནམ་ཡང་སྒྱིད་ལུག་མི་བྱེད་པའོ། །ཁྲིད་སྟེགས་ནས་ཡར་བཞེངས་ན་ཁོང་ནི་སློབ་ཆེན་ཡིན།སློབ་ཆེན་གྱི་ཆེ་བ་ནི་སློབ་དཔོན་གང་དེས་བློ་སྒོ་ཕྱེས་པའི་ཤེས་བྱའི་བར་སྟོང་དང་མི་གཞིའི་ཕུགས་འདུན་ཡིན།
སློབ་ཆེན་ལ་མཚོན་ན་སློབ་ཁྲིད་ནི་ཤིན་ཏུ་གལ་ཆེ་བ་སྨྲོས་མེད་རེད།སློབ་ཁྲིད་ལ་ནན་གྱིས་ཉན་པ་དང་བགྲོ་གླེང་དཔྱད་བསྡུར་བྱེད་པ།བརྒལ་བརྟག་འཕེན་པ་སོགས་ནི་ཤེས་བྱའི་འཚོ་བའི་གཞི་རྩའི་རྣམ་པ་ཡིན། འོན་ཀྱང་སློབ་ཆེན་ནི་སློབ་ཁྲིད་ཁོ་ན་ཙམ་མ་ཡིན་པར། དེ་ལས་ཀྱང“འདོད་བློ་མཐུན་པའི་མཛའ་བརྩེ་དང་མཐོང་རྒྱ།དཔེ་མཛོད་ཁང་གི་དཔེ་ཚོགས”སོགས་ཀྱང་ཡིན། སློབ་ཆེན་ནས་ཀྱང་རྒྱུགས་སྤྲོད་དགོས་ལ་སློབ་ཆེན་ནའང་སྐར་མ་ཡོད། འོན་ཀྱང་ངེས་པ་དོན་གྱི་སློབ་ཆེན་ནི་རྒྱུགས་ཤོག་གཅིག་དང་སྐར་མ་འགའ་རེ་ག་ནས་ཡིན། ངག་སྐྱོར་ཕྲ་མོ་ཙམ་གྱི་བསླབ་པས་མིང་གྲགས་ཆེ་བའི་སློབ་ཆེན་ཞིག་རྦད་དེ་བྱེད་མི་ཐུབ། སློབ་ཆེན་ནི་འཚོ་བ་རོལ་སྟངས་ཤིག་དང་གསོན་སྟངས་ཤིག དེ་བཞིན་ཧུར་ཐག་རང་འགུལ་དང་གསར་གཏོད་རང་བཞིན་ལྡན་པའི་རིག་གནས་འཚོ་བ་ཞིག་ཡིན། ཁྱེད་ཅག་འདི་རུ་སླེབས་ཚེ་རིག་གནས་ཀྱིས་སྣེ་དྲངས་པའི་ཡར་ཐོན་གྱི་སློབ་ཆེན་འཚོ་བ་རོལ་རྒྱུ་དེ་ཤེས་དགོས།སློབ་ཆེན་ནི་འཚོ་བ་རོལ་སྟངས་ཤིག་ཡིན་པའི་ཆ་ནས་འཚོ་བའི་མཚོན་སྟངས་རིགས་གསུམ་མཆིས། དང་པོ་ནི་མི་སྒེར་གྱི་འཚོ་བ་སྟེ་ལང་ཚོའི་ཕྱོགས་ཡིན།ལང་ཚོ་མངོན་པར་མཚོན་པའི་གནད་དམ་པ་ནི་བདེ་ཐང་དང་མཛའ་བརྩེ།བརྩེ་དུངས་ཡིན།གཉིས་པ་ནི་སློབ་སྦྱོང་གི་འཚོ་བ་སྟེ་ཐོས་བརྩོན་གྱི་ཕྱོགས་ཡིན།ཐོས་བརྩོན་བསླབ་པ་གཉེར་བའི་གནད་དམ་པ་ནི་ཤེས་བྱ་དང་ཤེས་རབ།གསར་གཏོད་ཡིན།གསུམ་པ་ནི་སྤྱི་ཚོགས་འཚོ་བ་སྟེ་འགན་འཁྲིའི་ཕྱོགས་ཡིན།འགན་འཁྲི་རྒྱ་བསྐྱེད་པའི་གནད་དམ་པ་ནི་མཐོང་རྒྱ་དང་བརྩེ་སེམས།འགན་ཁུར་ཡིན།
སློབ་གྲོགས་ལྷན་རྒྱས། དེ་རིང་ནས་བཟུང་ང་ཚོའི་ལས་དབང་གི་སྐྱིད་སྡུག་མཉམ་དུ་འབྲེལ་ཞིང་གཅིག་ཏུ་འདྲིལ་ཡོད། ཁྱོད་ཚོ་སུ་ཞིག་ཡིན་རུང་ང་ཚོའི་བུ་ཕྲུག་ཡིན།ང་ཚོས་བློ་གཅིག་སེམས་གཅིག་གིས་ཁྱོད་ཚོའི་ནར་སོན་གྱི་བདེན་པའི་དཔང་བོ་དང་གྲོགས་སུ་འགྱུར་བར་བརྩོན་ངེས་ལ། ཁྱོད་ཚོའང་ང་ཚོའི་གཟི་བརྗིད་དང་ང་ཚོའི་མི་ཚེའི་དོན་སྙིང་གི་འབྱུང་ཁུངས་སུ་འགྱུར་བར་ཤོག །
《ཉི་གཞོན་ཉིན་རེའི་ཚགས་པར》ལྟར།
རྩོམ་སྒྲིག་པ། མཁའ་མཚོ་སྐྱིད།


text:
སྨན་རིའི་དབུ་ཟུར་ཞིག་གི་གདངས་ཀྱི་ང་རོ།
[ཟླ་ཚེས། 2019-07-28 22:22:13][རྩོམ་པ་པོ། ཁྲི་སྐལ་བཟང་།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
སྨན་རིའི་དབུ་ཟུར་ཞིག་གི་གདངས་ཀྱི་ང་རོ།
དེ་ཡང་རྒྱལ་བ་གཤེན་གྱི་བསྟན་པ་རིན་པོ་ཆེ་འདི་ཉིད་ཡངས་བའི་ས་ཆེན་འཁྱོན་ལ་མེད་པ་ནས་ཡོད་པ་དང་ཡོད་པ་ནས་ཁྱབ་བདལ་སོགས་ཕྱིན་པའི་མཐར་བྲུ་ཞུ་སྤ་རྨེའུ་གཤེན་སོགས་གལ་ཆེའི་གདུང་རྒྱུད་ཆེ་བ་ཁག་ལྔར་རང་རང་ལུགས་ཀྱི་ཐུན་མིན་མདོ་སྔགས་སེམས་གསུམ་གྱི་མཛད་བཟང་སྤེལ་བའི་སྲོལ་བྱུང་སྟེ་ཁྱད་པར་དུ་སྤྱི་ལོའི་དུས་རབས་བཅུ་བཞི་པའི་ནང་དཔལ་རྗེ་རྒྱལ་བ་མཉམ་མེད་པ་ཤེས་རབ་རྒྱལ་མཚན་དེ་ཉིད་ཀྱིས་རྒྱལ་རིགས་བྲུའི་ལུགས་ཀྱི་ཞན་ཆར་ཁ་སྐོང་བགྱིས་ཏེ་ཕྱི་རབས་རྗེས་ཤུལ་འཛིན་པའི་སྐལ་ལྡན་སྐྱེས་བུའི་ཚོགས་ཀྱིས་ཡིད་དུ་བརྣག་དགོས་པའི་མཐར་ཐུག་གི་ནོར་གྱི་གྲངས་ནི་ཁོ་བོས་འདི་ལས་ཡོད་ཚད་བགྲངས་ཐུབ་པ་ཞིག་ལར་ནས་མིན་ན་ཡང་། བསྟན་པ་དང་འགྲོ་བའི་བདེ་སྐྱིད་ཀྱི་གཞི་མ་དབྱར་གྱི་མཚོ་མོ་བཞིན་རྒྱས་པའི་རྩོད་ལྡན་གྱི་དུས་རབས་འདི་ལ་ང་ཚོས་སྔར་བྱུང་གི་རིག་པའི་ཚན་ཁག་གཅིག་ཡིན་རུང་ཕྱིའི་སྣོད་དང་ནང་གི་བཅུད་སོགས་མ་འཇིག་བར་དུ་གནས་ཐབས་ཞིག་བཙལ་ན་རབ་ལ།
དེ་ལྟར་མ་བྱུང་ནའང་དུས་དང་བསྟུན་པའི་གློག་འཕྲུལ་དང་འོད་སྡེར་བཅས་ལ་མི་འཇིག་པའི་སྐྱབས་བཅོལ་ན་ཡང་མ་འགྲིག་པ་ཞིག་ཅི་ལ་མེད་སྙམ་པས་རེབ་འདིར་ཡང་བྱིན་རླབས་ཀྱི་ཚན་ཁ་མ་ཡལ་པའི་རྒྱལ་བ་མཉམ་མེད་པ་ཆེན་པོའི་ཕྱག་རྗེས་སླད་མ་ཐེབས་པ་ཞིག་མུ་ནས་མུ་རུ་གནས་པའི་དམིགས་འབེན་བཅང་སྟེ་གྲྭ་ས་སྨན་རིའི་ཚོགས་ཆེན་དབུ་མཛད་ཟུར་པ་མཁའ་སྣ་ཚང་དགེ་བཤེས་ཟླ་བ་རྣམ་རྒྱལ་ལགས་ཀྱིས་རྒྱལ་བའི་འཕྲིན་ལས་བོན་སྐྱོང་མ་བདུད་བཙན་གསུམ་དང་ཁྲོ་ཕུར་གཉིས་ཀྱི་གདངས་དབྱངས་ཀྱི་ང་རོ་གསོན་པོ་ཞིག་འཇར་མན་སྒྱུ་རྩལ་མཐོ་སློབ་ཀྱི་སྒྲ་དཔྱད་རིག་པའི་མཐུན་སྦྱོར་གཞོགས་འདེགས་ཀྱི་རྐྱེན་བྱས་ནས་དེང་གི་རོལ་དབྱངས་དང་སྦྲགས་ཏེ་འོད་ཀྱི་གོར་མོ་༼ ཟེར་སྡེར ༽ ཞིག་གི་ནང་དུ་ཕབ་འཇུག་བྱས་འདུག་པར་མ་ཟད་ཁྲོ་ཕུར་གཉིས་ཀྱི་གདངས་ཡིག་འབྲུག་ལྡིར་ལས་གལ་ཆེའི་རིགས་དག་བགོ་འགྲེམས་བཅུ་གཉིས་སུ་དབྱེ་འདུག་པས།
༡ ༽ ཁྲོ་བོའི་ཕྱི་མཚམས་ཤར་ཕྱོགས། ༢༽ ཕུར་བའི་ཕྱི་མཚམས་ཤར་ཕྱོགས། ༣ ༽ ཕུར་བའི་བར་མཚམས་བར་མ། ༤ ༽ ཁྲོ་བོའི་བར་མཚམས་བར་མ། ༥༽ ཁྲོ་བོའི་བར་མཚམས་ཕྱི་མ།༦༽ ཞི་བའི་གསོལ་འདེབས། ༧༽ ཕུར་བའི་བཞེངས་གསོལ། ༨༽ ཕུར་བའི་ཕྱག་རྒྱ་འཇིགས་ཚོགས། ༩༽ ཕུར་བའི་སྨན་མཆོད། ༡༠༽ ཁྲོ་བོའི་མཆོད་པ། ༡༡༽ སྤྱི་སྤུངས་ཚོགས་བསྐང་། ༡༢༽ ཕུར་བའི་ཁྱད་པར་བསྐང་བ་བཅས་དབྱེ་དཀར་བཅུ་གཉིས་སུ་བསྡུས་ཐུབ་གནང་འདུག་ལ།
བོན་སྐྱོང་མ་བདུད་བཙན་གསུམ་དང་ཁྲོ་ཕུར་དམར་ལམ་དབྱར་གྱི་རྔ་སྒྲ་ལ་བགོ་འགྲེམ་ལྔ་རུ་འདུས་ཐབས་གནང་འདུག ༡༽ སྲིད་པ་རྒྱལ་མོའི་སྤྱན་འདྲེན། ༢༽ མི་བདུད་ཀྱི་སྤྱན་འདྲེན། ༣༽ མི་བདུད། ༤༽ དམར་ལམ་འོག་མ་ཀ་དྲ་དམར་ནག ༥༽ སྤྱི་སྤུངས་བྲོ་རྡུང་བཅས་དྲིལ་ན་བགོ་འགྲེམས་བཅུ་བདུན་ནང་རང་རང་ལུགས་ཀྱི་གདངས་སོགས་དེང་རབས་རོལ་མོ་དང་སྦྲགས་འདུག་པས་ཕྱོགས་བརྒྱའི་གདངས་དབྱངས་ལ་སྤྲོ་བ་ཟབ་ཅིང་རྒྱལ་བ་གོང་མའི་གདངས་ངག་ལ་དཔྱད་ཞིབ་མོས་པའི་སྐྱེས་བོ་ཀུན་ལ་འགྲེམས་བརྡའི་ཆེ་ལོང་འདི་ཕུལ་བ་ལགས་སོ།།
ལེགས་རྗེས་འདི་ཐོག་མར་སྤྱི་ལོ་༢༠༡༧ ལོའི་ཟླ་༤པའི་ནང་རྗེ་རྒྱལ་བ་གསུམ་པ་སྐྱབས་མཆོག་སྨན་རིའི་ཁྲི་ཆེན་ལུང་རྟོགས་བསྟན་པའི་ཉི་མ་དཔལ་བཟང་པོ་མཆོག་ལ་  སློབ་ཆེན་གྱི་སྒྲ་དཔྱད་རིག་པའི་ཆེད་མཁས་མ་  ཁོ་མོས་དར་དཀར་ལྷ་རྫས་ལྷ་ཕྱག་དང་བཅས་པ་སྔོན་འབུལ་ཐོག་སྐྱབས་རྗེ་ཞིང་ཁམས་པ་གང་དེར་བོན་རིང་ལུགས་ཀྱི་ཐུན་མིན་ > འདི་ཉིད་ལ་དཔྱད་ཞིབ་བྱ་འདོད་ཡོད་སྐོར་གྱི་སྙན་གསེང་ཞུས་དོན་བཞིན་རིན་པོ་ཆེ་མཆོག་གི་ཐུགས་དགྱེས་ཚོར་ཆེན་པོའི་ངང་བཀའ་འཁྲོལ་ཟབ་མོ་ཐོབ་ཏེ་ལས་གཞི་འདིའི་ཐོག་མཐའ་བར་གསུམ་གྱི་ལེགས་འབྲས་གཡུར་ཟ་སྨིན་པའི་གནད་ཀྱི་བཀའ་སློབ་བསྩལ་བ་གཞིར་བཟུང་ཐོག མཐར་གྲྭ་སའི་སྨན་རིའི་དབུ་མཛད་ཟུར་པ་མཁའ་སྣ་དགེ་བཤེས་ཟླ་བ་རྣམ་རྒྱལ་ལགས་སྒྲ་དཔྱད་རིག་པའི་ཁ་ཕྱོགས་འདིའི་རྒྱུ་ཆའི་སྙིང་པོ་ལྟ་བུ་ཞིག་ཏུ་འོས་སྦྱོར་བྱས་པ་ནས་དཔྱད་ཞིབ་ཀྱི་མདོ་ཚུགས་པ་ཞིག་རེད་འདུག
ཉམས་མྱོང་གིས་ཕྱུག་པའི་བཤེས་གཉེན་ཁོང་གིས་གྲྭ་སའི་དབུ་མཛད་ཆེ་ཆུང་མི་ལོ་དྲུག་ལྷག་ལ་གནང་བར་མ་ཟད་དུས་དེའི་དཀའ་སྤྱད་དང་འབད་འབུངས་ཀྱི་གསེབ་ནས་གྲྭ་སའི་དགེ་འདུན་པ་ཡོངས་དང་། བཙུན་དགོན་རདྣ་སྨན་གླིང་གི་བཙུན་མའི་སྡེ་དང་། དེ་བཞིན་དབྱངས་ཀྱི་འདེགས་འཇོག་ལ་སྤྲོ་བ་ཟབ་པའི་བོན་ཕྲུག་སློབ་བུ་ཀུན་ལའང་གྱེར་ངག་གི་ས་ལམ་ཟིན་པའི་ལམ་སྟོན་དགེ་རྒན་ཡང་ལོ་ངོ་དུ་མར་གནང་འདུག
མཐར་གྲྭ་ས་སྨན་རིའི་དབུ་མཛད་ཟུར་པ་མཁའ་སྣའི་དགེ་མིང་བ་ཟླ་བ་རྣམ་རྒྱལ་མཆོག་གི་སྐུ་ཚེ་སྟོད་ཀྱི་མཛད་བཟང་ཕལ་མོ་ཆེ་ནི་ཞིབ་པར་མཁྱེན་འདོད་ཡོད་ཚེ་དགེ་བའི་བཤེས་གཉེན་ཁོང་སྒེར་གྱི་དྲ་བྱང་  འདི་ལ་འཇུག་པར་བྱོས་དང་མཁྱེན་ཐུབ་ལ། འདི་ནས་སླར་ཡང་བཤེས་གཉེན་ཁོང་གི་མཛད་རྣམ་བསྐྱར་བཟློས་སུ་མ་བཀོད་པས་གསལ་འདེབས་ཞུ་རྒྱུ་དང་། དེ་མིན་རེབ་འདིའི་མཛད་བཟང་གདངས་ཀྱི་ང་རོ་འདི་ལ་ལན་ཅིག་གསན་བསམ་འདོད་པ་དག་གིས་གཤམ་གྱི་དྲ་བྱང་།